
Cazinoul din Pointe St. Auguste se înălța înspăimântător 
deasupra stâncilor care își câștigaseră reputaţia periculoasă. 
Dar acum, nu mai erau şanse atât de mari ca în acel loc să se 
întâmple o tragedie. Locul era bine asigurat. De aceea, 
cazinoul era frecventat de turiștii cazaţi în hotelurile din 
apropiere. Avea o terasă care se înălța deasupra înfricoșătoarei 
prăpăstii și cu siguranţă un sinucigaș ar fi găsit acel loc propice 
pentru a muri. 

La local veneau mulţi turişti care își încercau şansa la 
jocurile de noroc, însă doar câștigătorii erau în centrul 
atenţiei. 

Rachel stătea singură la o masă din restaurant. Era una 
retrasă și de acolo avea o vedere de ansamblu asupra meselor 
de joc. De fapt, chiar o privea cu cinism pe femeia plină de 

bijuterii scumpe, care acum își etala câștigul în fața 
însoțitorilor săi. Era evident că tocmai câștigase premiul cel 
mare, dar bucuria de care dădea dovadă era depășită, ținând 
cont de faptul că nu părea deloc să aibă nevoie de bani. 

Rachel își luă privirea de la grupul zgomotos și fixă lichidul 
de culoarea ambrei din paharul ei. Oare va reuși să ducă la bun 
sfârșit treaba pentru care venise? Își deschise poșeta plic și 
scoase o cutie cu țigări. Luă una și o duse la buze, dorind mai 
apoi s-o aprindă. În timp ce căuta bricheta, un chelner 
zâmbitor se apropie de ea și-i oferi un foc. Femeia îl acceptă 
și-i întoarse un zâmbet slab. Ştia că o femeie care stătea singură 
într-un asemenea local nu era privită cu ochi buni. Oftă. În 
ultimile zile, fusese în locuri şi mai rele decât acesta. Şi asta 
doar ca să-și atingă scopul. 

Privi în jur. Peste tot domnea mirosul banilor și era 
deprimant să se gândească la oamenii aceştia care îi cheltuiau 
cu atâta ușurință. 

Trase puternic din ţigară. Trebuia să revină aici diseară, își 
spuse, hotărâtă. Nu mai avea mulţi bani şi n-avea de gând să se 
întoarcă la Londra înainte de a-l vedea. Ce i-ar putea spune 
tatălui său dacă va fi forțată să facă asta? Ce va crede oare? Că 
n-a avut curajul s-o facă? Că el s-ar fi descurcat mai bine în 
locul ei? Își sprijini bărbia într-una din palmele fine. Oare el 
s-ar fi descurcat atât de rău? 

Dar nu putea fi nici uşor. Cum să creadă că venind într-un 

loc ca Bahamas, avea să-l găsească pe acest om în câteva ore, 
chiar dacă era unul influent și recunoscut. Arhipelagul 
cuprindea cam șapte sute de insule. Putea fi pe oricare dintre 
ele. Putea chiar să fie la Londra. Orice era posibil. Până la 
urmă, nu acolo îl cunoscuse? 

Își imaginase că ar fi o prostie din partea lui să mai aibă casa 
de pe insula Conchera și făcuse bine că verificase asta 
printr-un telefon, fără să se obosească să facă drumul până 
acolo. 

Nu mai era asociat nici la hotelul din vestul plajei Nassau, 
unde obișnuiau să meargă de atâtea ori și vânduse și 
restaurantul din Bay Street. 

Parcă ștersese toate urmele, iar oamenii pe care-i întrebase 
de el, păreau să ascundă adevărul. Bineînţeles că folosind 
numele de fată, Jardin, nu stârnise interesul nimănui. De 
aceea, toată lumea credea că e o străină curioasă. Nu dorise 
să-şi folosească numele de după căsătorie pentru că nu avea 
nicio intenţie să-l avertizeze de prezenţa ei. Poate era un lucru 
prostesc, dar așa simţea că era cel mai bine. 

Când ajunsese la hotel, studiase pliantele cu celelalte 
localuri şi se oprise la acest cazinou. Își amintise că era foarte 
încântat de acest loc şi că își dorea să intre în posesia lui și 
să-l transforme într-un club de noapte. 

Stinse ţigara în jumătatea de scoică de pe masă, care servea 
drept scrumieră. Stătea la o masă prea retrasă, își zise. Dacă 

voia să atragă atenția unuia dintre directori, trebuia să ocupe 
un loc mai bun. Mai bine s-ar duce la biroul cazinoului și ar 
întreba pur și simplu de el. Şi asta trebuia să o facă acum, ori 
niciodată. S-ar putea să nu mai aibă o asemenea ocazie. Până 
la urmă, dacă stătea acolo, trebuia să cheltuie bani pentru a 
face consumaţie. Chelnerul care o servise deja începuse s-o 
privească suspicios. Poate credea că e o hoaţă. Și dacă era așa, 
avea destui oameni pe care-i putea vâna. Toate femeile din 
încăpere purtau bijuterii care valorau probabil milioane de 
dolari. Ea, în schimb, avea doar o brățară din aur, simplă, 
singura bijuterie de valoare pe care o mai păstrase. Nici rochia 
pe care o purta nu se putea compara cu creaţiile celorlalte 
doamne prezente acolo. Dar trupul voluptuos și părul bogat, 
de culoarea castanei, îi dădeau o înfățișare tinerească și vioaie, 
de care nu era pe deplin conștientă. 

Observă un bărbat care o privea insistent și care, după ce 
chemă chelnerul, se îndreptă spre ea. 

— Aşteptaţi pe cineva, doamnă? întrebă el. 

Femeia ridică privirea, iar bărbatul, care se arătă foarte 
surprins, trase imediat scaunul de lângă ea și se așeză. 

— Rachel! exclamă el. Ce cauţi aici? 

Rachel nu știa cum să reacționeze. Îi părea bine că vedea în 
sfârșit o faţă cunoscută, dar acum ştia că André va afla cu sau 
fără voia ei de venirea ei. 

— Bună, Ramon, zise ea, reuşind să zâmbească. Ce mai faci? 

— Bine, mulțumesc, răspunse bărbatul, nerăbdător. Te-am 
întrebat ce faci aici. André ştie că ești aici? Bineînţeles că nu 
știe, răspunse tot el la întrebare. Dacă ar fi aflat, aș fi știut mai 
devreme de venirea ta. 

— Fratele tău nu ştie nimic, îl linişti tânăra. 

— Da, sigur. Abia ieri s-a întors de la New York. Cât stai aici? 

— Vrei să știi de când am venit? Sau cât mai stau? întrebă ea, 
calm. 

— Ambele. 

Rachel zâmbi. 

— Eşti neschimbat, Ramon. Spune-mi, ești aici din 
întâmplare sau lucrezi aici? 

— Mă ocup de acest cazinou. Trebuie să fiu sincer cu tine și 
să-ţi spun că unul dintre chelneri te-a remarcat și nu te-a 
scăpat din ochi de când ai venit. 

Rachel râse scurt. 

— Sunt o persoană suspicioasă, nu-i așa? râse fata. 

— Cam așa ceva, admise Ramon. Dar ştii cum se zice, 
niciodată nu poţi fi destul de precaut. 

— Așa e, fu ea de acord. 

— Vino, nu putem vorbi aici, zise bărbatul, ridicându-se. 
Vom merge în biroul meu. 

— Despre ce să vorbim? îl privi Rachel leneș. 

— Despre André. 

— Pe André vreau eu să-l văd, zise ea. 

— Ştiu asta. 

— De unde ai putea ști așa ceva? Oare nu pot ajunge aici, pe 
insulă și din alt motiv? Trebuie să vin doar ca să-ţi văd fratele? 

— Da, răspunse bărbatul. În aceste momente, doar ăsta ar fi 
singurul motiv. 

— În aceste momente? Ce vrei să spui cu asta? 

— Nu te mai preface, Rachel. Vino să vorbim. Însist. Nu 
putem vorbi aici. 

— Şi dacă refuz? 

— Atunci, nu-l vei vedea pe Andre. 

Rachel strânse din buze. Ştia că nu se putea pune cu 
încăpăţânarea bărbatului. Și mai știa că asta era unica ei şansă 
de a realiza ce-și propusese. 

— Bine, voi veni cu tine, spuse ea, pe un ton resemnat. 

— Ştiam că o s-o faci, zise bărbatul. 

Coborâră în cazinou și Rachel găsi atmosfera de acolo de 
nesuportat: zgomotul era infernal și peste tot dăinuia un miros 
puternic de tutun și de alcool. Ramon o conduse spre o ușă pe 
care scria "PRIVAT" și care era păzită de doi gardieni. Bărbatul 
scoase din buzunar un lanţ de chei și potrivi una cu care 
descuie. 

Intrară, și Rachel observă mobila scumpă și barul plin cu 
băuturi. Ramon o servi cu una, dar fata o refuză, acceptând, în 
schimb, o ţigară. 

Bărbatul se aşeză în spatele biroului și o întrebă: 

— Nu te așezi? Și după ce fata îi urmă indicația, adăugă: arăţi 
foarte bine, Rachel. Dar n-ai nevoie de mine să-ţi spun asta. 

— Unde e Andre? întrebă ea. 

— Cu ce te-ai ocupat în toţi anii ăștia? îi ocoli bărbatul 
întrebarea. 

— Unde e Andre? repetă ea. 

Ramon bău jumătate din băutură, apoi zise: 

— N-o să te vadă, știi asta. 

— N-ar trebui să decidă el asta? 

Bărbatul termină băutura și începu să se plimbe prin 
cameră. Rachel îl urmări cu privirea. Era un tip atât de calm, de 
indiferent, atât de diferit de omul exuberant pe care și-l 
amintea ea. Nu semăna aproape deloc cu André. Era mai 
scund, uşor rotofei şi, bineînţeles, mai tânăr. Cu câţiva ani în 
urmă era un om vesel și vioi, dar odată cu trecerea timpului 
căpătase acea siguranță de sine și acea importanță tipice 
familiei Sanchez. 

— Spune-mi, Ramon, începu ea, ce te-a făcut să spui că am 
venit aici ca să-l văd pe André? 

Ramon se întoarse și reveni la locul lui. 

— Ai primit scrisoarea lui? 

— Scrisoarea? întrebă ea. 

— Scrisoarea de la avocaţi. 

— Nu, n-am primit nicio scrisoare. Ce scria în ea? 

— Nu ştii? întrebă Ramon, sceptic. 

— Dacă aş şti, crezi că te-aș mai întreba? 

— S-ar putea. S-ar putea să-ţi fi venit vreo idee cu care să-i 
dai peste cap planurile. 

— Planuri? Ce planuri? Rachel se ridică în picioare. Ramon, 
crede-mă. Nu știu despre ce vorbeşti. Dacă aș fi știut, crezi că 
nu L-aș fi găsit imediat? 

— Mă îndoiesc de asta. În scrisoare nu ti se comunica adresa 
lui. 

— Te mai întreb o dată, Ramon. Despre ce e vorba? 

— Aşază-te, Rachel, zise bărbatul. 

— Prefer să rămân în picioare. 

— Oh, pentru Dumnezeu, așază-te odată! Bine, bine. Deci 
n-ai primit scrisoarea. Atunci, de ce te afli aici? 

— Asta-i treaba mea! 

— Şi n-ai de gând să-mi spui? 

— Nu. E o chestiune personală, pe care o voi discuta doar 
cu André. 

— Mă îndoiesc că va dori să te vadă, sau să te creadă că nu 
i-ai primit scrisoarea. Abia a reușit să te scoată din viaţa lui. Mă 
îndoiesc că va dori să mai audă de tine. 

— Ce vrea să însemne asta? 

— Nu te mai juca așa cu mine, Rachel. Ştii bine că acum cinci 
ani, fratele meu a vrut să te omoare. 

— Dar n-a făcut-o! 

— Nu, dar aproape că s-a omorât singur. Doamne, de ce-oi 

fi stând aici, de vorbă cu tine? Mai bine te-aș fi dat imediat afară 
din club. 

— Tot vreau să-l văd pe André. 

— Bine, o să-i spun că ești aici. Unde stai? 

— N-aș putea să-l văd în seara asta? E...urgent. 

— Nu, în niciun caz! 

— N-ai putea să faci o excepţie? Uite ce e, doar eu şi André 
ştim ce s-a întâmplat cu cinci ani în urmă. Tu n-ai de unde să 
știi asta. Doar bănuieşti. Până la urmă, și eu am sentimente, să 
ştii. 

— Sentimente? pufni bărbatul. Tu nu știi ce înseamnă asta. 

— Ba ştiu! izbucni femeia, dar regretă imediat gestul. 
Continuă, mai calm: uite ce e, anunţă-ţi fratele că sunt aici. 
Spune-i să angajeze mai mulţi gardieni, să facă ce vrea ca să-şi 
asigure protecţia, orice, atâta timp cât o să-l văd. 

— Nu-ţi pot promite nimic. Orice ai încerca să faci, nu ţi-ai 
ales bine momentul. 

— E vorba despre acea scrisoare, nu? Ce era în ea? Nu 
cumva...actele de divorț? 

— Ce isteaţă ești! Acum sper că-ţi dai seama că nu mai există 
nicio speranță. 

Întoarse privirea. Era o lovitură grea. Cu cinci ani în urmă 
credea că se poate întâmpla așa ceva, dar acum, după atâta 
timp, acceptase această căsătorie ca pe una ciudată, dar care, 
în ciuda a tot ce se întâmplase, dura. Banii veneau 

întodeauna, la începutul lunii, cu o precizie de ceasornic, și 
chiar dacă legătura se făcea prin intermediul avocaţilor, 
acceptase și asta. Avea multe vise în legătură cu ceea ce se va 
întâmpla, dar nu-și pusese niciodată problema că nu se vor 
putea realiza atâta timp cât mai exista o legătură între ei. Nu-și 
imaginase că se va întâmpla una ca asta, dar acum, pusă în faţa 
faptului împlinit, se simţea singură și fără apărare. 

Acum, sarcina ei devenea mai dificilă și mai umilitoare. 

Ramon veni lângă ea, îngrijorat. 

— Chiar nu știai, nu? Eşti bine? O ajută să se așeze pe scaun, 
după care merse şi-i pregăti o băutură. Bea-o! porunci el. 

După ce goli conţinutul paharului, Ramon i-l luă din mână 
și-l puse pe masă. 

— Oh, Rachel, ce să fac eu cu tine? 

Tânăra femeie îl privi. Acesta era bărbatul cu care petrecuse 
atâtea clipe frumoase, care reușea s-o scoată din casa aceea, 
unde se simţea atât de singură... 

— Ce ti-ar plăcea să faci cu mine? îl tachină ea. Să mă arunci 
peste balcon, ca să mă pierd printre stâncile acelea ascuţite? 

Ramon îi luă mână într-a lui și o sărută, dând din cap a 
dezaprobare. Dar imediat cum ușa se deschise, deveni rigid, 
lăsându-i mâna să cadă. Înăuntru, intrară un bărbat și o femeie. 

Rachel se îmbujoră. Deci, până la urmă, cu sau fără voia lui 
Ramon, ajunsese să-l întâlnească pe André. 

Urmară câteva secunde de liniște, care pentru Rachel 

părură o eternitate. Tânăra îl privea pe bărbatul pe care nu-l 
mai văzuse de cinci ani și care-i fusese atât de drag cândva. 
Arăta la fel cum îl ştia: înalt, puternic, cu trăsături hotărâte, 
foarte atrăgător. Parcă era mai slab decât și-l amitea și, la cei 
patruzeci de ani pe care-i avea, câteva şuvițe albe îi confereau 
un farmec aparte. Dar la fizic, arăta mai tânăr. Purta un costum 
de seară, și era de departe un bărbat frumos. Pe Rachel o trecu 
un fior. Oare cum își permisese să sfideze un asemenea om? 
Părea atât de sigur pe el... 

Ramon fu cel care vorbi primul, iar Rachel își plimbă 
privirea la femeia care-i însoțea soțul. Era înaltă, mai înaltă 
decât ea, cu o coafură impecabilă și cu trăsături aristocrate. Şi 
nu-și putea da seama care sentiment era mai puternic 
evidenţiat în atitudinea ei: gestul posesiv cu care-l ținea pe 
bărbat de brat, sau intimitatea cu care-l privea? 

— Nu mă aşteptam să vii aici în seara asta, André! îl auzi 
Rachel pe Ramon zicând. 

André se apropie de ea. 

— Cu siguranţă că nu, zise el, privind-o cu răceală. 

Dacă avusese vreun şoc în momentul în care o văzuse, 
atunci ascunsese bine ceea ce simţea, fiindcă nimeni n-ar fi 
putut citi ceva pe masca de indiferenţă pe care o afișa. 

Ramon se adresă femeii din spatele fratelui său: 

— Bună seara, Leonie. Îmi pare rău pentru toate astea. 

Femeia se apropie, privind încruntată: 

— Dar ce se întâmplă, Ramon? Nu înţeleg. André, o cunoşti 
pe femeia aceasta? De asta o priviţi ca două statui? 

Andre vârî mâinile în buzunar și zise, oarecum stânjenit: 

— Îmi pare rău, Leonie, n-aveam de gând să creez o astfel de 
situaţie. Dar, cum fratele meu a considerat că e un gest înțelept 
să se mai vadă o dată cu soţia mea, atunci mă văd nevoit să 
ti-o prezint. 

— Soţia ta? repetă femeia. Doar nu vorbești serios! 

— Nu e ceea ce crezi, André, zise Ramon, dar privirea de 
gheață a fratelui său părea să nu lase loc la comentarii. 

— Leonie, zise el, aceasta e soţia mea, Rachel. 

Rachel se întrebă dacă trebuia să dea mâna cu femeia, dar 
din fericire, Leonie nu făcu niciun gest în acest sens, 
privindu-l în schimb pe Andre. 

— Dar de ce e aici? Mi-ai spus că ai luat deja legătura cu 
avocaţii. 

— Aşa am făcut, zise André, privind-o pe Rachel. Se pare însă 
că n-au fost destul de expliciți. 

Rachel se săturase deja de această situaţie. Îi trecuse șocul 
de a-și revedea soţul și acum simţea doar furie. Toată lumea se 
purta de parcă ea nu era prezentă și până chiar și André vorbea 
de parcă văzuse un diavol. Nici măcar n-o prezentase cum 
trebuie viitoarei sale soţii. Ce drept avea să se poarte astfel cu 
ea? Încă nu erau divortati. 

Problema era că, privindu-l, nu-și amintea decât clipele 

frumoase petrecute alături de el și nicidecum pe cele 
dureroase. 

Scoase o exclamaţie și trecu printre ei, până la ușă. Era 
conștientă că dădea cu piciorul unicei șanse de a-și ajuta tatăl, 
dar acum nu dorea decât să scape; să scape de răceala din 
ochii lui André, de compasiunea pe care o simțea Ramon 
pentru ea și de mila pe care o inspira Leoniei. 

Dar când trecu pe lângă soțul ei, acesta o prinse repede de 
braţ și o întoarse cu faţa la el. 

— Stai o clipă, Rachel, murmură el. Să nu-ţi închipui că data 
viitoare, când mă vei mai face să par un prost, vei scăpa așa 
ușor. 

— Nu mă atinge, scrâșni ea printre dinţi. Lasă-mă să plec! 

— Nu cred. Vreau să ştiu de ce ai venit și ce minciuni i-ai 
spus fratelui meu. 

Bărbatul nu putu să oprească palma care îi răni obrazul. Iar 
Rachel nu se abţinu s-o dea. Nu-i putea vedea expresia lui 
Ramon, dar Leonie, care se afla în faţa ei, o privi dezgustată și 
i se adresă lui André: 

— André, dragă...zise ea, atingându-i umărul, dar acesta era 
concentrat la Rachel. 

— Oh, vechea Rachel, spuse el. Ţi-a făcut plăcere treaba 
asta? Ştii cât de aproape ești să-ți dau replica? 

— Dă-mi drumul! Doamne, cât de proastă am fost să vin 
până aici! 

— Sunt de acord cu tine. Spune-mi, Ramon, de ce a venit? 

Rachel privi în directia bărbatului, iar când acesta încercă să 
spună ceva, André îl întrerupse. 

— Ah, înțeleg, l-ai vrăjit din nou pe fratele meu. Spune-mi, 
ce i-ai promis ca să te lase aici? 

— Eşti o brută! exclamă Rachel. 

— Pentru că trag concluzii evidente? 

— Sunt evidente doar din punctul tău de vedere. 

— Ba nu cred că e chiar așa, zise bărbatul eliberând-o. 
Ramon, unde stă? 

Ramon dădu din umeri. 

— Nu știu, sincer. 

— Şi bineînţeles că nici n-o să ne spui, nu-i așa? o întrebă 
André. 

— De ce nu? Ştiu că dacă nu vei afla acum, vei da telefoane 
la toate hotelurile ca să afli unde stau. Stau la Hotel Empress. 
E situat pe una din străduțele din spatele Bay Street. 

Andre se întunecă la faţă. 

— Ştiu unde e. Dar e puţin mai mare ca o pensiune şi n-are 
o reputaţie prea bună. De ce naiba te-ai cazat acolo? De ce nu 
ai găsit un hotel decent, pe plajă? Ca soţie a mea, ar trebui... 

— Dar nu sunt aici ca soţie a ta. Numele meu e 
Jardin — Rachel Jardin! 

— Nu contează, ești încă soția mea, Rachel, și până când 
actele se vor încheia... 

— Nu mă ameninţa, i-o tăie ea. Ce fac, mă priveşte doar pe 
mine. Sau vrei să pară altfel cu...prietena ta de faţa? 

André părea să facă eforturi supraomenești pentru a se 
controla. I se adresă lui Ramon: 

— Noi trebuie să plecăm, Ramon. Părinţii Leoniei ne 
aşteaptă. Trecusem să vorbim despre proiect, dar se pare că 
mai poate aștepta până mâine. 

— Așa e, André. 

— Atunci, asta e tot, zise el şi, luând-o pe însoţitoarea sa de 
braț, adăugă: ah, Ramon, ai grijă, te rog, ca soția mea să ajungă 
teafără la hotel. 

— Sigur, răspunse fratele său. 

— Bine, zise el, după care ieși. 

Ramon îi conduse până afară și abia când se întoarse, tânăra 
femeie se prăbuși pe scaun și își acoperi faţa cu palmele. 

Ramon veni lângă ea și se așeză în genunchi, încercând 
să-i îndepărteze degetele ude de lacrimi. 

— Hei, ce înseamnă asta? 

— Nimic, zise ea, simțindu-se mizerabil. 

— Doar nu te așteptai ca André să se poarte frumos cu tine! 
Bineînţeles că a fost crud. Și tu te-ai purtat așa cu el. 

— Stiu, știu. Oh, Ramon, toată călătoria mea aici...a fost în 
zadar. Acum, nu-i mai pot cere nimic. 

— Şi ce ai venit să-i ceri? 

— Mai bine nu vorbesc despre asta. 

— Ce-o să faci acum? o întrebă el, respectându-i dorința. 

— Mă întorc în Anglia, zise ea, ridicându-se. 

Ramon îi studie ochii verzi, încă plini de lacrimi, şi o 
întrebă: 

— Era vorba despre bani? 

Rachel se imbujoră. 

— Mai bine plec acum, spuse ea. Merg să iau un taxi. 

Ramon dădu din cap. 

— Aici nu sunt taxiuri. Vino, maşina mea e afară. O să te duc 
înapoi la hotel. Până la urmă, e sarcina pe care mi-a dat-o 
André. 

Rachel nu mai avea forţă să se împotrivească. 

Bărbatul vorbi ceva cu băiatul de la bar, după care îl luă pe 
unul dintre băieţii care-i păzeau biroul şi ieşiră toți trei în 
parcare. 

— Niciodată nu poți fi destul de precaut. Mai ales seara, se 
confesă el. Henry nu intervine niciodată. Dar când sunt cu el, 
nici alții n-au curaj s-o facă. 

— Dar, de ce? întrebă ea, nedumerită. 

Ramon o ajută pe Rachel să intre în mașină și el ocupă locul 
din spatele volanului în timp ce Henry intră, aproape fără să 
fie simţit, pe bancheta din spate. 

— Ca proprietar al cazinoului, am mulți dușmani, spuse el, 
pornind mașina. Toţi clienţii mei pot fi câștigători. 

— Oh, Ramon, e ridicol! Am crezut că tu ai scăpat de cușca 

asta care înconjoară familia Sanchez. Dar nu e așa. Nu e deloc 
așa. 

— Nu crezi că toţi avem o cușcă ce ne ţine captivi într-un fel 
sau altul? Tu te simţi mai liberă trăind viaţa pe care ţi-ai ales-o? 

Tânăra femeie nu răspunse imediat. Privi în tăcere noaptea. 
Era un loc atât de frumos, aproape magic. N-o încânta deloc 
ideea de a pleca atât de repede la Londra. Cu toate astea însă, 
acolo se putea bucura de libertate. Un lucru care nu putea fi 
cumpărat niciodată cu bani. 

— Nimeni nu e liber cu adevărat, zise ea. Dar libertatea 
înseamnă multe lucruri, iar unii oameni o îngrădesc cu gratii 
chiar și atunci când nu e nevoie. 

— Bănuiesc că vorbeşti de André. 

— Cred că da. 

— A vrut ce e mai bun pentru tine. 

— Crezi? M-a luat, m-a modelat și a început să mă 
controleze. Tot ce voia el era o marionetă. 

— Atât de nefericită te-a făcut? 

— Da! 

— Dar l-ai iubit. Cel puţin așa spuneai. 

— Aşa e! Bineînţeles că l-am iubit. Apoi am descoperit că 
bărbatul pe care-l iubeam nu era cel cu care mă căsătorisem. 

— Nu vorbeşti pe înţelesul meu. Ce vrei să spui cu asta? 

— Imediat cum ne-am căsătorit și cum am ajuns la 
Conchera, André se aștepta să fiu de acord cu tot ce dorea el. 


22 ANNABEL DUPONT 


Nici măcar nu mi se dădea voie să ies singură din casă. 

— Desigur, doar erai soția lui André Sanchez și erai 
vulnerabilă, spuse Ramon și lui Rachel i se păru că preţ de o 
clipă semăna cu fratele lui. 

— Cum să fiu vulnerabilă? Nu mă cunoștea nimeni. Nu mă 
deranja nimeni. De ce nu puteam să mă comport ca orice alt 
turist? 

— Sunt în impas, spuse bărbatul. Tu nu poti înțelege felul 
nostru de a fi și nici eu nu-l înţeleg pe al tău. 

— Dar cândva puteai. 

— Pe atunci, eram mai tânăr. Cred că m-am maturizat acum, 
Rachel. 

— Şi crezi că eu am rămas la fel? 

— Poate că nu, spuse bărbatul. 

Rachel întoarse privirea de la el şi nu mai scoase niciun 
cuvânt restul drumului. Când ajunseră la hotel, Ramon rupse 
tăcerea: 

— Ştii, Rachel, aș face orice ca să te mai văd o dată zâmbind. 
Sentimentele mele pentru tine nu s-au schimbat deloc. 

— Eşti foarte drăguţ, Ramon, spuse ea, încercând să evite 
situaţia stânjenitoare. Dacă asta e vreo consolare pentru tine, 
atunci să ştii că m-ai făcut să mă simt mai bine. 

— Eşti o femeie foarte frumoasă, Rachel, spuse el, 
mângâindu-i părul. Spune-mi, după ce vei divorța de André, 
vrei să te recăsătorești? 

— E un lucru greu de spus acum, zise ea. 

— Da, așa e, fu el de acord. Îmi pare rău, Rachel. Noapte 
bună. 

— Noapte bună, Ramon. 

Rachel ieși din mașină și intră în hotel. Oare asta era tot? 
Oare atât de ușor se lăsase doborâtă? Afară, orașul Nassau era 
încă plin de viaţă, dar în cămăruţa ei nu pătrundea zgomotul 
străzii. 

Se așeză pe pat și începu să se gândească dacă nu cumva 
ajunsese la un moment din viața ei când toate lucrurile păreau 
s-o ia pe căi greșite. 

Ce făcea oare tatăl ei? Se descurca singur, la Londra? Mânca? 
Dar ce era cel mai important, oare descoperise sticla cu 
băutură pe care o ascunsese atât de bine de el? Știa că aștepta 
cu nerăbdare vești de la ea. Ştia că își pune în ea toate 
speranțele de a se salva. 

Dar nu va mai plânge! Nu o ajuta cu nimic treaba asta. 

Undeva, pe insulă, André poate că dormea. Oare și ea era 
în gândurile lui la fel cum era el în ale ei? Se îndoia de asta. Ea 
era singură. Dar șansele ca și el să fie la fel erau extrem de 
mici. Ştia că nu era un bărbat pe care să-l poţi păcăli. Se întreba 
de ce după tot ceea ce-i făcuse, după tot ce se întâmplase între 
ei, nu-și mai amintea decât căldura buzelor și mângâ:ierile lui 
fine... 


Capitolul 2 


Rachel adormi în cele din urmă, iar spre dimineaţă se trezi 
la un ciocănit brutal în ușă. La început, i-a fost greu să-și dea 
seama unde se află, dar își aminti repede evenimentele care se 
petrecuseră cu o zi în urmă. Se uită la ceasul de pe noptieră și 
văzu că era abia ora nouă. Cine oare o putea trezi la ora asta? 

Strigă: 

— O clipă! și se dădu jos din pat, îmbrăcă halatul de mătase 
crem de pe scaun și-l înfășură pe talia subțire. 

Apoi, deschise ușa și privi uimită tânărul din fața ei. 
Încruntându-se, își dădu seama că-l cunoaște. Era fratele mai 
mic al lui André, Vittorio. 

— Ce dorești? întrebă ea, fără nicio altă introducere. 

Vittorio îi zâmbi. Când îl văzuse ultima oară, era un băiat de 
șaisprezece ani. Acum era un adevărat bărbat, atrăgător ca toți 

bărbaţii din familia Sanchez. 

— Ce mai primire! se plânse el. Nu te bucuri să mă vezi? 

Rachel oftă. N-avea chef să fie politicoasă. 

— Nu chiar, răspunse ea. De ce-ai venit? 

Vittorio trecu pe lângă ea și intră în cameră. 

— Ce dărăpănătură! exclamă el, oripilat. 

— Nu-mi amintesc să-ţi fi cerut părerea, spuse ea, înfuriată. 
Acum, te rog spune de ce ai venit, sau pleacă. 

Vittorio îi scoase valiza de sub pat și i-o deschise. 

— Împachetează-ţi lucrurile. Plecăm! 

— Cine te crezi de vii aici să-mi dai ordine? întrebă ea, 
enervată. Sigur că o să-mi fac bagajul, dar când vreau eu și 
atunci voi pleca spre aeroport. 

— Nu cred, Rachel, zise Vittorio. 

— Ce vrei să spui cu asta? Sunt liberă, majoră și am dreptul 
să fac orice doresc. 

— Nu, nu poţi, cel puţin nu aici. André vrea să te vadă și 
m-a rugat să te scot din hotelul ăsta. Te-ar fi scos de aici 
noaptea trecută, dacă n-ar fi provocat un scandal. 

Rachel simți cum începe să tremure. 

— Am vorbit cu fratele tău aseară și din câte mi-a spus, nu 
mi-a dat de înţeles că ar dori să mă revadă. Nu cred că te-a 
trimis André. Cred că Ramon te-a pus să vii până aici. 

Vittorio dădu din umeri. 

— Uite ce e, n-am de gând să te contrazic, dar crede-mă că 

André m-a trimis. 

— De ce? De ce dorește să mă vadă așa, dintr-o dată? Seara 
trecută mi-a lăsat impresia că nu i-ar păsa dacă nu m-ar mai 
vedea niciodată. 

— Poate că și acum e de aceeași părere, zise bărbatul. Dar 
dacă vrea să te vadă, atunci vino. 

— Oh, să mă arunc în fața lupului! N-am nicio intenţie să mă 
umilesc în faţa fratelui tău. Dar imediat cum se auzi ce spuse, 
vru să-și retragă cuvintele. Până la urmă, nu venise până aici 
pentru ea, ci pentru a-și ajuta tatăl. Nu trebuia să adopte 
atitudinea asta de mândrie și încăpățânare. Dacă trebuia să se 
umilească în faţa lui André pentru a-și atinge scopul, atunci așa 
va face. 

— André m-a pus să-ţi transmit că dacă vei refuza să vii să-l 
vezi de bunăvoie, atunci va trimite pe cineva după tine şi te va 
aduce forțat. Rachel, știi bine că e un om puternic. Să nu te 
îndoiești de influenţa lui. 

Muşcându-şi buza, ca să încerce să nu mai tremure, ea zise: 

— Trebuie să pleci puţin. Vreau să fac un duș și apoi o să-mi 
fac bagajele. 

— Bine, revin într-o jumătate de oră. Să fii gata! 

Bărbatul merse spre ușă și ieși, închizând-o ușor în urma 
lui. Rachel își tinu respiraţia până când pașii lui se pierdură pe 
hol. Oare ce mai dorea André de la ea acum? De ce făcea atâta 
caz din întâlnirea asta? Cu siguranță, credea că venirea ei aici 

era pentru a-l împiedica să-i ceară divorțul. Atunci, de ce o lua 
din hotel? Ce intentona să facă cu ea? Orice ar fi fost, era clar 
că pentru ea nu era un lucru bun. 

Făcu un duș rapid și, după ce îşi uscă părul bogat, îimbrăcă 
o rochiță din mătase crem care-i scotea foarte bine în evidență 
silueta graţioasă. Apoi, împachetă cele câteva lucruri pe care le 
luase cu ea și abia apucă să aplice un machiaj ușor, că se și 
auziră bătăi în ușă. 

Vittorio adusese cu el și garda de corp, care luă bagajul fetei 
şi-i însoți pe cei doi afară din cameră. 

Când coborâră, Vittorio, zise: 

— Nota de plată e achitată. 

Rachel vru să protesteze, dar se abținu. Acum era sub 
protecţia clanului Sanchez. Ieşiră toţi trei afară din hotel și se 
îndreptară spre o mașină luxoasă. În lumina dimineţii, Nassau 
era colorat și plin de viaţă. Și, în ciuda orei timpurii și a 
căldurii care se anunţa să împânzească totul, pe străzi circulau 
grupuri de oameni. 

Mașina demară și în scurt timp, se îndepărtă de drumul 
principal care ducea spre centrul localităţii. Rachel uită pentru 
câteva momente adevăratul motiv al venirii ei pe insulă și 
începu să se întrebe unde avea s-o ducă Vittorio. 

Exact când voia să-l chestioneze în legătură cu asta, mașina 
ajunse în port și Vittorio opri aproape de debarcader. 

leși și O ajută și pe tânără femeie să coboare. 

— Ei bine? Ce zici? E frumos, nu? întrebă el cu privirea spre 
iahtul ancorat aproape de ei. 

— Da, este într-adevăr, se văzu Rachel nevoită să 
recunoască. Apoi, privindu-și cumnatul cu atenție, întrebă: 
unde mă duci? Parcă ai spus că André vrea să mă vadă. 

— Așa e, așa e, o linişti el, apoi către cei doi bărbați de pe 
punte: e gata totul? 

— Hei, am dreptul să știu unde mă duceţi, zise ea enervată. 
De unde să ştiu că Andre te-a trimis? 

— N-ai cum Să știi asta, dar te asigur că el ne-a trimis. Acum, 
hai să ne imbarcăm. Mergem spre Palmerina. 

— Palmerina? se încruntă Rachel. Ce e Palmerina? 

Vittorio părea că-și pierde răbdarea. 

— E insula lui André, zise el. Mergem? 

Rachel oftă, dar nu se mai împotrivi. În fond, îi spusese 
unde o ducea. Ce mai voia să ştie? 

Ajunsă pe punte, tânăra femeie observă aparatura de înaltă 
generaţie și luxul de pe vas. Avea dotări performante și Rachel 
chiar se gândi că este unul din iahturile pe care oamenii 
obișnuiți au şansa să-l vadă doar în reclame. 

Refuză să meargă într-una din cabine și luă loc în schimb pe 
un șezlong, de pe punte. 

Porniră și Rachel rămase fascinată de frumuseţea peisajului. 
Deasupra, cerul albastru părea infinit și undeva, în zare, parcă 
se contopea cu apa mării de culoarea safirului. Pescăruși albi 

zburau nestingheriți deasupra lor și soarele părea o minge de 
foc aruncată într-un decor de cristal. O briză ușoară îi mângâia 
obrajii și Rachel îşi puse ochelarii de soare ca să-și protejeze 
ochii de lumina puternică. 

Privi apa limpede și caldă și se întrebă cum era oare să-i 
simtă din nou mângâierea pe piele. 

André o învățase să se scufunde și să meargă cu ski-jetul, și 
de câte ori făceau asta împreună, bărbatul era mulțumit de 
progresele ei. 

Dar când plecase și o lăsase singură la Conchera, tot ce-și 
dorise fusese să evadeze. Se simţise ca o prizonieră. Nu asta 
era ideea ei de căsnicie. Îşi dorise să împartă viața cu el, nu să 
fie doar o mică parte din ceea ce făcea el, o parte care trebuia 
ferită de restul lumii. Dar André fusese atât de hotărât, iar ea 
atât de încăpățânată... 

Vittorio veni și se aşeză lângă ea. 

— La ce te gândești? o întrebă el. Eşti atât de serioasă! 

— E departe? Mă refer la Palmerina, spuse ea, oftând. 

— Nu, nu prea departe. O să ne ia cam o oră. Eşti 
nerăbdătoare? 

— Ai putea spune și așa. Ştii de ce vrea să mă vadă? 

— Nu. Doar am primit instrucţiunile astea, ca toţi ceilalți. 

— Deci, André încă mai e dictatorul. 

— Da, așa trebuie să fie. Până la urmă, el e capul familiei. 

— Ştiu. Ai o ţigară? 

Când începură să fumeze amândoi, tânăra femeie întrebă: 

— Şi mama voastră? Ce mai face? 

— E foarte bine, multumesc. 

— Locuiește și ea în Palmerina? 

— Nu, ea stă cu mine și cu Irena, pe Veros, o insulă din 
apropierea Palmerinei. 

Rachel se încruntă și încercă să-şi amintească de membrii 
familiei. Ştia că André mai avea trei fraţi şi două surori. 

— Dar Lilaine şi Marcus? Ei ce mai fac? întrebă ea. 

— Marcus e căsătorit şi locuiește în Rio de Janeiro, iar 
Lilaine e moartă. 

— Moartă? întrebă Rachel cu oroare în glas. Dar cum? 

— A fost răpită în timpul unei călătorii în State. 

— Răpită? Oh, nu...dar... 

Vittorio o fixă cu ochi reci. 

— Te întrebi dacă a fost fixată o taxă și dacă am plătit-o? 
Răspunsul e da la ambele întrebări. Dar s-a amestecat poliţia și 
ea a fost ucisă. 

— Dar era atât de tânără! Ce oribil! L-au...prins pe asasin? 

— Oh, da, André s-a ocupat de toate astea. 

Rachel nu se îndoia de asta dar i se părea oarecum trist să 
afle acum de vulnerabilitatea lui. 

Vittorio dispăru puţin în cabină și când se întoarse, aduse 
chifle calde, unt, gem de caise și un ibric de cafea. 

— Oh, minunat! Tu ai făcut toate astea? 

— Nu, dar am ajutat, zâmbi el. Acum, spune-mi, ce-ai mai 
făcut în tot timpul ăsta? 

— Oh, mi-am continuat viața, cred...L-am ajutat pe tata la 
magazin, am avut grijă de casă... 

— N-ai regretat niciodată că ai plecat? Că...ai lăsat în urmă 
toate astea? 

— Poate. Atunci când eram încă tînără și naivă. 

— Hei, dar încă ești tânără! 

— Mda...Dar, tu? Ţi-ai terminat şcoala? schimbă ea subiectul. 

— Bineînţeles, spuse el, cu mândrie în glas. Am aproape 
douăzeci şi doi de ani. Am făcut colegiul în State, dar acum 
m-am întors acasă și aici voi rămâne. 

— Să faci ce? 

— Cine ştie? Sunt angajatul lui André până când decide că 
sunt destul de capabil să acționez de unul singur, așa cum face 
Ramon. 

Rachel dădu din cap. Nu înţelesese niciodată cum mergeau 
treburile în această familie. André era capul casei și lua toate 
deciziile. Nu existau niciodată dispute. Dar trebuia să 
recunoască că lucrurile mergeau admirabil de bine astfel. 

Mai târziu, Vittorio i-a oferit o ţigară și au fumat împreună, 
discutând pe teme diverse. Rachel se bucură că băiatul 
înțelesese că n-are chef să discute motivul venirii ei în 
Bahamas și nici ea nu-l întrebă despre planurile personale. 

Când în cele din urmă tînăra voia să-l întrebe cât mai au de 

mers, bărbatul se ridică în picioare și spuse: 

— Vezi acolo? E Palmerina! 

Din apele albastre ale oceanului se ridica o insulă cu 
palmieri verzi și cu plaje cu nisip auriu. 

Din depărtare, insula părea pustie, pe dealurile împădurite 
nezărindu-se nici urmă de civilizaţie. Spre deosebire de 
Conchera, Palmerina era un loc sălbatic, dar mult mai frumos. 

— Ei bine? întrebă Vittorio. Cum ţi se pare? Zâmbi. Nu-i așa 
că nu e cum te așteptai? 

— Sincer, nu. Unde e casa lui André? 

— În interiorul insulei. E lângă o lagună. Vei vedea. 

Iahtul fu ancorat și Vittorio o ajută pe Rachel să coboare pe 
plajă. O mașină cu șofer îi aștepta deja și cei doi merseră spre 
ea și se urcară. Automobilul urmă un drum prin pădurea 
tropicală, apoi, cobori o pantă ușoară, până când Rachel zări 
laguna despre care i se vorbise. De acum vedea grupulețe de 
case care mărgineau apa și înțelese că pe insulă exista o mică 
colectivitate. Casa lui André era cea mai impunătoare dintre 
toate, poate şi fiindcă avea pereți albi și acoperiș roșu. Laguna 
era legată de ocean printr-un canal şi Rachel vorbi puţin cu 
Vittorio despre acest lucru. 

— Se poate să dai ocol insulei cu o ambarcaţiune și prin 
canal să ajungi direct la acest sătuc, explică el. Dar drumul pe 
care l-am urmat noi e cel mai rapid și cum am primit 
instrucţiuni exacte... 

Bărbatul nu mai continuă ideea. Dintr-o dată, pe Rachel o 
trecură fiori, amintindu-și motivul pentru care ajunsese pe 
această insulă. 

Simti că trebuie să spună ceva ca să mai amâne emoţiile 
distrugătoare și adăugă: 

— E foarte frumoasă. Mai frumoasă decât Conchera. 

— Şi mult mai accesibilă, remarcă el. André și-a angajat un 
gardian care locuieşte alături de câinii săi, într-o căsuţă din 
pădure. Nimeni nu ajunge pe această insulă fără ca André să 
afle primul de asta. 

— Şi dacă vine cu avionul? 

— E imposibil, în zona asta. Poate doar cu elicopterul. Dar 
şi André are unul și din moment ce pista e foarte mică și-i 
aparţine tot lui, e foarte puţin probabil ca cineva să-l ia prin 
surprindere. 

— O adevărată ascunzătoare, zise Rachel, ca pentru ea. 

— Da, ai putea spune și așa. Apoi continuă: Rachel, nu mai 
duce lupta asta împotriva lui! André, acum e mult mai dur 
decât îl cunoșteai tu. Tu l-ai făcut să fie așa! 

— Eu? 

— Da, spuse bărbatul ţintuind-o cu privirea. André te-a iubit 
foarte mult şi tu i-ai frânt inima! 

Rachel se imbujoră. 

— Se pare că toţi îl cunosc pe soțul meu mai bine decât 
mine! izbucni ea. André nu voia decât o altă posesiune. De 

data asta una omenească! 

— Nu crezi asta, așa că nu te aștepta să mă convingi. 

— Ei bine, oricum, asta s-a întâmplat de mult. Acum e al 
Leoniei. Apropo, cum e ea? 

— Leonie? Vittorio deveni gânditor. Tatăl ei deţine o 
companie mare de petrol în Trinidad. Se numește Leonie 
Gardner și părinţii ei sunt de origine canadiană și franceză. Au 
o casă foarte frumoasă lângă Nassau. 

— Înţeleg, spuse fata. Mă întreb de ce André a așteptat până 
acum Să ceară divorţul. Dacă tot voia să se însoare, mă miră 
faptul că n-a acţionat mai repede. Până la urmă, el aranjează 
totul până la cel mai mic detaliu, nu-i așa? 

— Nu s-a gândit la căsătorie până acum, zise Vittorio, care 
părea enervat. Până la urmă, n-avea nevoie să se căsătorească 
pentru a... Ei, la naiba, știi bine cum stau lucrurile. 

— Da, înţeleg. Și...a avut multe aventuri de atunci? 

— E ciudat că cineva care pretinde că-mi urăște fratele se 
arată atât de interesat de viaţa lui, zise el pe un ton amuzat, iar 
Rachel, imbujorată, strânse şi mai bine geanta în braţe. 

Acum, mașina mergea paralel cu lacul, iar Rachel zări un 
iaht alb care sigur îi aparţinea lui André. Ştia cât de mult îi 
plăcea lui André să navigheze și își amintea cu drag de 
călătoriile minunate pe care le-au făcut împreună. Simti un for 
pe şira spinării şi-şi dădu seama că indiferent de motivele pe 
care le avea, n-ar fi trebuit niciodată să accepte să vină aici. 


PRIZONIERA DRAGOSTEI 35 


Pe măsură ce se apropiau de casă, Rachel văzu că avea două 
nivele și că ferestrele roșii dădeau un plus de prospețime 
aspectului locuinţei. Era înconjurată de grădini de flori foarte 
frumoase și era ferită de lumina soarelui de doi palmieri 
impunători. 

Cei doi coborâră din mașină şi se apropiară de terasă. 
Imediat, ușile de la intrare se deschiseră și o femeie de vârstă 
mijlocie, slăbuţă, apăru pe scări. Purta o uniformă crem și un 
şort imaculat. 

— Dar, nu €...Pandora? întrebă Rachel neîncrezătoare, 
privindu-l pe Vittorio? 

— Oh, doamna Rachel! Doamna Rachel! strigă servitoarea, 
entuziasmată. V-aţi întors! 

Cele două se îmbrăţişară și Rachel zise: 

— Oh, Pandora, îmi pare atât de bine să te revăd! Totul s-a 
schimbat. Totul în afară de tine! 

— Oh, domnul André nu s-a schimbat deloc! Vai, va fi atât 
de fericit să vadă că v-aţi întors! 

— Nu...am venit să rămân, Pandora. Am venit doar în vizită, 
zise Rachel. 

— Nu rămâneţi? întrebă femeia, care se întristă. Atunci, de 
ce aţi venit? 

— E o poveste lungă, Pandora, zise ea. Ţi-o spun altă dată. 

Vittorio veni la ele și, privind-o îngândurat pe Rachel, o 
întrebă pe servitoare: 

— Unde e fratele meu? 

= În spate, la bărci. Îl anunt? 

— Nu, zise. Mergem noi la el. Vino, Rachel, o să traversăm 
casa. E mai rapid așa. 

Rachel îl urmă printr-un hol mare, din care se zăreau 
camere spaţioase cu mobilă şi decoraţiuni de bună calitate. 
leșiră apoi în curtea interioară, care dădea spre lac. Rachel 
zăbovi acolo o clipă. Totul era atât de frumos! Parcă desprins 
dintr-un vis. Poteci pavate cu dale albe duceau spre pădurea 
din apropiere sau spre plaja îngustă care mărginea lacul. Mai 
jos puţin, ocupat cu o barcă, îl găsiră pe André, care alături de 
un alt bărbat, încercau să repare un motor. 

Bărbatul îi zări și le făcu cu mâna. Era îmbrăcat lejer, în 
pantaloni scurți și tricou şi, imediat cum se apropiară, zise 
direct: 

— Deci, ai venit! 

— Nu prea am avut de ales. 

— Aşa e, nu? Bine, Vittorio. De aici, mă descurc. Vreau să te 
întorci la Nassau și să-l vezi pe Kingston. 

— Bine. Dar cum rămâne cu Ramon? 

— O să mă întâlnesc cu el mai târziu. ÎI privi gânditor preţ 
de o clipă. Ştii ce să faci? 

— Desigur. 

— Bine, spuse bărbatul, după care se îndepărtă de cei doi și 
dispăru în casă. 


PRIZONIERA DRAGOSTEI 37 


Rămasă singură cu André, Rachel nu spuse nimic, iar când 
soțul ei îi sugeră s-o urmeze înăuntru, făcu întocmai, fără să 
scoată un cuvânt. 

O conduse într-o sufragerie spațioasă și apoi se scuză puțin. 
Rachel se așeză pe unul dintre fotolii şi-şi aprinse o ţigară. Își 
zise că trebuia să se calmeze. Oricum, n-avea altceva de făcut 
până când André nu se hotăra să-i comunice motivul pentru 
care o chemase. 

Când se întoarse, era spălat pe mâini și, imediat cum se 
aşeză pe fotoliul opus ei, sună dintr-un clopoțel. Un servitor 
apăru aproape instantaneu și primi comandă pentru două 
cafele. 

După ce bărbatul plecă, André scoase o țigară din tabachera 
de pe masă. Făcând aceasta, Rachel își dădu seama că în seara 
precedentă nu avusese timp să-l studieze în detaliu, așa că 
acum realiză că-i făcea mare plăcere doar să stea și să-l 
privească. 

La un moment dat însă, se ridică și începu să se plimbe 
nervoasă prin cameră. Ridică privirea și zări o statuetă care 
înfățișa un chip de indian, foarte frumos lucrat în porțelan. 

— Asta e drăguță, remarcă ea. De unde ai luat-o? 

Bărbatul se ridică și se apropie de ea. O întoarse cu fața 
spre el și o privi cu ochi cercetători. 

— N-ai venit aici ca să vorbim despre statuete. 

— Nu ştiu exact de ce am venit, spuse ea. 

— Chiar nu știi? 

— Sigur că nu. Ştii bine că după aseară... Făcu o pauză. Mă 
mir chiar că mai vorbeşti cu mine. 

— Seara trecută eram prea furios şi atunci...m-ai prins pe 
picior greșit. 

— Şi acum? 

— Acum? Acum am avut timp să mă gândesc, să pun 
lucrurile în ordine. Îmi dau seama că a fost și vina mea. 

— Înţeleg. Vrei să spui că robotul a luat din nou locul 
omului. 

— Văd că încă mai ești nervoasă, Rachel. Şi nu înţeleg ce te 
face să mai simti furie. Ce ţi-am făcut, în afară de faptul că 
exist? 

— Dramatizezi. E un lucru îngrozitor. 

— De ce? Faptele tale de acum cinci ani au fost menite să-mi 
facă rău, nu? 

— Cum și-ar putea răni o marionetă stăpânul? 

André se îndepărtă puţin de ea, privind-o cu furie. Vru să 
spună ceva, dar chiar în acel moment, servitorul își făcu aparția 
cu tava. 

Rachel se aşeză din nou. 

Bărbatul așeză tava pe măsuţă şi plecă, iar Rachel se văzu 
nevoită să se descurce cu ea. 

— Lapte și zahăr? întrebă ea, automat. 

— O beau neagră, zise el, cu răceală. 

Rachel îşi turnă și ea o ceașcă, adăugă puţin zahăr și lapte 
și o bău repede, de parcă ar fi simţit că primeşte mai multă 
tărie pentru a rezista acestui interviu. 

Andre se așeză în faţa ei și o privi gânditor, în timp ce-și 
aprindea o nouă ţigară. O servi și pe ea cu una și când o luă, 
aproape vărsă conţinutul ceștii. 

— Spune-mi, de ce ești atât de nervoasă? o întrebă el, în 
timp ce i-o aprindea. 

— Din moment ce faci tot posibilul să mă simt așa, nu văd 
sensul acestei întrebări. 

— Eu te fac nervoasă? 

— Sigur. Oh, nu te mai purta așa cu mine, André! Spune-mi 
odată de ce m-ai adus aici și să terminăm cu asta! 

— Ai venit în Nassau ca să mă cauţi pe mine. Și să nu negi 
treaba asta, fiindcă Ramon mi-a spus-o. Mi-a mai spus și că nu 
știai de cererea mea de divorț şi că ai venit aici din motive 
personale. 

— N-avea niciun drept să-ţi spună asta! 

— De ce? Ce aveai de gind să faci? Să zbori inapoi fără să-mi 
spui de ce ai venit? 

— Da, dacă vrei să ştii. 

— Ai rămas la fel de arogantă. Atât de mândră, atât de 
încăpăţânată când vine vorba să ceri ceva! 

— Am venit să te văd, începu Rachel. Și aveam de gând să te 
rog ceva. Eram pe cale de a mă umili în faţa marelui Andre 

Sanchez. Dar știi, până și eu am sentimente! 

— Şi eu nu? Rachel, ești cea mai nesuferită și mai imposibilă 
femeie pe care am cunoscut-o vreodată! Uite, ai șansa de a 
vorbi rezonabil cu mine, de a-mi spune motivul venirii tale și 
tu ce faci? Îţi spun eu! Te lași pradă mândriei. 

Rachel se ridică imediat în picioare. 

— Nu văd de ce am mai continua discuţia asta! zise ea. 

— Vrei să te întorci la Londra? 

Rachel îi evită privirea. Oh, dacă lucrurile ar fi fost mai 
ușoare! Acum avea șansa de a-i spune adevărul. Până la urmă, 
cine era ea să fure viitorul şi fericirea tatălui său? Doar îi 
promisese că va face orice îi stă în putință. Până la urmă, André 
avea dreptate. Se gândea doar la ea. Doar la supărarea și la 
șocul pe care le simţise în momentul în care aflase că Andre nu 
va mai fi al ei... 

— Poate ai dreptate și am fost cam impulsivă cu tine. 

— Bine, Rachel, o privi el gânditor. Așază-te şi spune-mi de 
ce ai venit. 

Ea făcu întocmai și, găsind că îi este greu să facă o 
introducere coerentă, zise doar: 

— E vorba despre tata. 

André nu păru deloc surprins. 

— Ca de obicei, veni comentariul lui acid. 

— Mda, cred că ai dreptate. Probabil că de asta nici nu știu 
cum Să-ţi spun. E vorba despre magazinul nostru de 

antichități. Nici mie nu mi-a venit să cred când am auzit prima 
oară. 

— Continuă. Tatăl tău are iar datorii? Ştii că o astfel de 
afacere nu este întotdeauna una profitabilă. 

— Stiu, știu. Oh, dacă era vorba doar de magazin, atunci 
l-am fi vândut. 

— Fără să mă informaţi? întrebă el, cu răceală. 

— I-ai dat magazinul tatei. 

— Ştiu asta. Dar fără el, din ce aţi fi trăit amândoi? 

— Când ai cumpărat magazinul, mama murise de puţin timp 
şi tata se transforma într-un om care-și plângea singur de milă 
şi care bea mult. Tu i-ai readus respectul de sine, i-ai dat 
magazinul și l-ai ajutat să se pună pe picioare. 

— Atunci, care e problema? A început din nou să bea? 

— Afacerea nu mergea atât de bine acum un an și jumătate 
și tata a fost convins de nişte oameni pe care eu nu-i cunosc să 
accepte un fel de afacere. Dacă era de acord să vândă câteva 
din lucrurile lor, primea un comision generos. 

— Oh, Doamne! spuse André dezgustat şi se ridică în 
picioare. Tu știai ceva despre asta? 

— Bineînţeles că nu! Crezi că l-aș fi lăsat să fie de acord cu 
aşa ceva? N-am ştiut nimic până acum trei săptămâni. Poliţia 
venise la magazin când eu nu eram acolo și chiar dacă nu l-au 
acuzat de nimic, l-au speriat grozav. Şi ca să scurtez povestea, 
de atunci a refuzat să mai vândă ceva de la acei oameni și acum 

este șantajat de către ei. 

Bărbatul o privi fără să spună nimic. Se ridică, merse la bar, 
unde își turnă un pahar de whisky, apoi, revenind la fotoliul 
de pe care se ridicase, o privi. 

— Şi ai venit la mine. 

— Da. Îmi pare rău, dar n-am știut la cine să apelez. 

— De ce n-ai venit la mine acum un an şi jumătate, când 
afacerea începuse să treneze? 

— Nu ştiu. Cred că am presupus că lucrurile nu erau 
serioase. Că se vor îmbunătăţi, iar când s-a întâmplat asta, nu 
m-am întrebat de unde veneau banii. 

— Şi banii pe care ţi i-am trimis? 

— I-am cheltuit și pe aceia. Tata avea nevoie de o mașină și 
a trebuit să călătorească pentru a se relaxa. 

— Tatăl tău a cheltuit toţi banii? Tonul lui Andre era violent. 

— O parte din ei. 

— Ba cred că majoritatea. Și bănuiesc că din nou a apelat la 
băutură. 

— Uneori, se văzu ea nevoită să recunoască. Dar se 
străduiește. Serios! Doar că se pare că nimic nu mai merge 
bine pentru el. 

— Se străduiește! Auzi, pufni el. Tatăl tău s-a născut un ratat! 

— Dar nu e vina lui! 

— Dar nu e nici a mea! Când te-am cunoscut, încercai să-ţi 
salvezi tatăl după o pierdere. Acum, încerci să-l scoţi din alta! 

Vina e doar a lui, să știi. Trebuia să-şi dea seama cu cine are 
de-a face, exact ca atunci când mama ta a murit și el a recurs la 
băutură. Ştia că nu-i face bine, ba din contră, că-l va distruge. 

— Dar când a murit mama, şi-a pierdut și slujba, asta pentru 
că domnul Lorrimer n-a înţeles cât de mult l-a afectat treaba 
asta pe tata. 

— Înţeleg că șeful lui n-a fost de aceeași părere cu el. Dar 
nici eu nu-l înțeleg, poate așa cum nici tu nu mă înţelegi pe 
mine! 

— Deci, n-ai de gând să mă ajuţi? 

— Stai! Nu trage concluzii pripite! N-am spus asta! 

— Nu, dar ai sugerat-o. 

— Am sugerat-o? Cum adică? Vii aici și-mi spui că socrul meu 
are datorii și după cinci ani îmi cere ajutorul? Ba mai mult, că 
a şi cheltuit banii trimiși de mine! 

— Banii pe care i-ai trimis erau ai mei! 

— Da, dar el i-a cheltuit! Și tu n-ai avut parte de niciun 
bănuţ. Doar ai stat la Hotel Empress! spuse el, cu dezgust. 

— Ştii ceva? Cred că-mi pierd timpul cu tine. Mai bine mă 
întorc la Londra. Oricum, nu-mi permit să mai stau mult aici. 

— Nu-ţi "permiti"? Nu folosi cuvântul ăsta în prezenţa mea. 
Iar în ceea ce priveşte plecarea, ia-ti gândul de la ea. Vei sta aici 
câteva zile. 

— Și unde ar trebui să stau? Fratele tău mi-a anulat 
rezervarea la hotel! 


44 ANNABEL DUPONT 


— Poţi sta cu mama, pe o insulă nu departe de Palmerina. 

— N-aș putea sta cu mama ta! 

— De ce nu? Ştie că ai venit. 

— Ştii bine că ar fi un lucru imposibil. După tot ce s-a 
întâmplat între noi, nu mă aştept ca mama ta să mă dorească 
acolo. 

— Oricum ar fi, acolo vei sta, spuse el. 

— Nu-mi mai poţi da ordine, André! 

— Serios? Ba în cazul ăsta, cred că pot. Doar dacă, 
bineînţeles, nu dorești să stai aici, zise el, mângâindu-i uşor 
mâna. Ar fi chiar amuzant. Să-mi folosesc soţia pe post de 
amantă! 

— Nu ai una deja? izbucni tânăra femeie, cu obrajii în flăcări. 

— Dar niciodată n-am avut o leoaică așa ca tine, zise el, iar 
ea îi întoarse spatele, simțindu-se umilită de afirmaţia lui. 

— Voi...sta cu mama ta, zise ea, cu voce joasă. 

— Aşa am crezut și eu...adăugă bărbatul, zâmbind, după care 
ieşi din cameră, triumfător. 


Capitolul 3 


Elicopterul pilotat de André ateriză în apropierea casei 
mamei lui, iar Rachel cobori emoţionată și nervoasă. Habar 
n-avea cum va fi primită și era sigură că mama lui André n-o 
putea vedea cu ochi buni după toate câte se întâmplaseră. 

Îi mulțumi lui Gilroy, garda de corp a lui André, care-i 
însoţise pe parcursul zborului și care acum o ajuta să coboare. 
Îşi privi apoi soţul care ieşea din cabina pilotului. În costumul 
de culoarea untului pe care-l purta acum, arăta ca omul de 
afaceri care era de fapt, omul puternic și încăpățânat pe care-l 
ştia atât de bine. 

— Arăţi cam speriată, remarcă el. Nu înțeleg de ce. Mama 
ti-a plăcut dintotdeauna. 

— Bineînţeles că o plac pe mama ta, dar, până la urmă, ești 
fiul ei! oftă ea. 

Bărbatul se apropie de ea și o luă de braț, după care o 
conduse spre casă. 

— Dar tu ai rămas tot nora ei, să știi! 

— Nu pentru mult timp, îi aminti ea. 

— S-ar putea să ai dreptate. 

— André...în legătură cu Lilaine... 

— Ce e cu ea? 

— Vittorio mi-a povestit totul. Vreau să știi că îmi pare rău. 
Oare e bine să vorbesc despre asta cu mama ta sau... 

Bărbatul oftă. 

— Mama a trecut peste partea mai grea. La urma urmei s-au 
scurs trei ani. Dar poate ar fi mai bine să aducă ea vorba despre 
asta. 

— Dar de ce s-a întâmplat? Mi s-a părut o nebunie. 

— Tu n-ai accepta niciodată că imposibilul se poate 
întâmpla, nu-i așa, Rachel? întrebă el cu voce aspră. 

Ea îi evită privirea. Ştia la ce se referea. Dar tot nu putea 
concepe că ceva rău se poate întâmpla celor din jurul ei. 

Însă nu avu mult timp să se gândească la asta, fiindcă în cale 
li se ivi o fetiţă de trei sau patru ani, cu păr negru și obraji 
trandafirii. 

— Şi ea cine e? întrebă Rachel, încântată. Oh, e adorabilă! 

André o ignoră și o luă pe fetiţă în braţe, sărutându-i obrajii 
grăsuți. 

— Ea e Maria, i-o prezentă el, în cele din urmă. E fiica 

fratelui meu, Marcus, şi a soţiei sale, Olivia. 

— Oh! Și ei sunt aici? 

— Nu. Sunt plecaţi în vacanţă, prin Europa. Ea stă cu bunica 
între timp. Apoi, bărbatul zâmbi spre copil, cu o privire pe care 
Rachel n-o mai văzuse de mult. Ia spune-mi, domnișoară, ai 
fost cuminte azi? 

Încercând să nu intervină în relaţia dintre ei, Rachel se 
apropie de fetiță și zise: 

— Bună, Maria. Mă bucur să te cunosc. 

Maria o studie din cap până-n picioare, după care se 
întoarse spre unchiul ei și întrebă clar: 

— Şi ea cine e? 

— Ea e mătușa ta, Rachel, zise el. 

— Mătuşa mea? exclamă fetița, surprinsă. Dar mătușa Leonie 
unde este? 

Rachel simți cum ia foc de stânjeneală. Dar nu-i va permite 
lui André s-o vadă în starea asta. Se aplecă spre fetiţă şi spuse: 

— Pe mătuşa Leonie o vei vedea mai târziu. Acum, vrei să-mi 
arăţi unde este bunica ta? Aș vrea s-o văd și pe ea. 

Maria își privi repede unchiul, după care încuviință din cap 
și O luă de mână. 

— Ai de gând să stai mult aici? 

— O să stau doar puţin, răspunse Rachel. Tie îţi place să stai 
aici? 

— Oh, da, răspunse Maria. Dar, ai și tu vreun băieţel sau 

vreo fetiță cu care să mă joc? Aici e doar Tottie și ea nu aleargă 
prea repede. 

— Nu, mă tem că n-am deloc copii, spuse ea, cu tristeţe în 
glas. Oare Andre și-a dat seama că dacă o va aduce aici o va 
vedea pe Maria? Dacă o făcuse intenționat, era un lucru foarte 
urât din partea lui. 

André o luă înaintea lor și deschise porţile curţii mamei 
sale. Casa era oarecum asemănătoare cu cea a lui André, dar 
era mai mică și părea ascunsă în întregime de palmieri. Când 
mergeau spre intrare, o tânără ieși și-i privi curioasă. 

Rachel o recunoscu de îndată pe cumnata ei, Irena, o fată 
cu câţiva ani mai în vârstă decât ea. Părea totuși mai în vârstă 
față de anii pe care-i avea și cu toate că avea trăsăturile 
specifice clanului Sanchez, nu se bucurase niciodată de 
farmecul pe care rudele ei îl aveau din plin. Nu o plăcuse 
niciodată pe Rachel și când aceasta îl părăsise în cele din urmă 
după acea ultimă ceartă teribilă, ea făcuse toate aranjamentele 
plecării sale. 

Acum, Rachel se întreba cum avea s-o primească oare 
această fată, deși șederea ei acolo era una temporară. 

André își salută sora, iar Irena dădu din cap în direcţia lui 
Rachel, lucru care bineînţeles n-avea nicio însemnătate pentru 
niciuna dintre ele. 

— Mama te așteaptă pentru prânz, îi zise ea lui André. Ai 
întârziat! 

— Am avut câte ceva de făcut, zise bărbatul, care apoi i se 
adresă Mariei: fugi și caut-o pe Tottie. Probabil că se poate juca 
acum cu tine. 

-Dar vreau să mănânc cu tine, unchiule, se plânse fetița. 

— Nu astăzi, draga mea. Haide, fii fată bună şi ascultă-mă. 

Maria oftă, după care intră în casă. 

În urma ei intrată și cei trei și Rachel observă că interiorul 
semăna foarte mult cu cel al casei soțului său, singura 
diferență vizibilă constituind-o florile, care erau răspândite 
peste tot în interior, în vaze ornamentale. Pe mama lor o găsiră 
în sufragerie, stând într-un fotoliu și citind ziarele. 

Doamna Sanchez se ridică imediat cum îi observă intrând. 
Era aproape neschimbată, gândi Rachel. Cu optsprezece ani în 
urmă, rămăsese văduvă şi de atunci a trebuit să se descurce 
singură cu șase copii și un imperiu de condus. Se descurcase 
admirabil. Bineînţeles, când Andre ajunsese major, preluase 
toate sarcinile companiei pe care tatăl lui o construise cu atâta 
înțelepciune. 

Rachel ştia că în momentul în care se despărţise de fiul ei, 
femeia suferise foarte mult, dar ea era prea debusolată în acel 
moment ca să-i caute sfaturile şi încrederea. 

Acum, doamna Sanchez veni s-o salute, afișând un zâmbet 
slab: 

— Ei, Rachel, te-ai întors. Oricum, îmi face plăcere să te văd. 

— Bună ziua, doamnă, murmură ea, încă încordată. 

— Ce înseamnă asta, "doamnă"? Înainte îmi spuneai mamă. 
Oare ţi-e imposibil să-mi mai spui așa? 

Rachel se imbujoră. 

— Bineînţeles că nu, doar că... 

André merse spre barul din colț. 

— Cred că Rachel are nevoie de o băutură care să-i calmeze 
nervii. 

— Da, poate ai dreptate, André. Până la urmă, Rachel e 
supărată pe noi toţi, nu-i așa? 

Rachel îl privi cu ură pe bărbat. 

— Sunt sigură că ar fi fost mai bine să rămân la un hotel din 
Nassau, începu ea, indignată. 

— Şi eu sunt sigură că n-ar fi fost bine așa, zise doamna 
Sanchez, care îi puse o mână pe umăr. Nu ne purta pică, 
micuţo. Până la urmă, tu ai plecat, nu te-a gonit nimeni. Așa că 
nu ne poţi refuza plăcerea de a face câteva glume pe seama ta. 

— De-asta am și zis că ar fi fost mai bine să stau în altă parte. 
Întotdeauna aţi fost o familie. Iar eu o intrusă. Nu m-am 
acomodat niciodată și probabil am fost singura care n-a putut 
înțelege cum stau lucrurile. 

André veni spre ea. 

— N-ai înțeles, sunt de acord cu asta. Dar, te rog, mamă, 
pentru Dumnezeu, nu o lua de la capăt din primul minut când 
intră pe ușă. 

Doamna Sanchez ridică nevinovată din umeri. 

— Am vrut doar s-o fac să înţeleagă că e încă o Sanchez. Că 
orice s-ar întâmpla, rămâne o Sanchez și că se va bucura de 
protecţia noastră. 

André studie conţinutul paharului său. 

— Divorțul va fi dus până la capăt, mamă. 

— Aţi fost căsătoriţi la biserică, în faţa lui Dumnezeu. Nimeni 
nu poate schimba asta! 

— Oh, te rog, voi pleca imediat ce-mi vei da drumul, zise 
Rachel. 

— Așa e, vei pleca doar când voi spune eu. 

— Oh, nu mai exagera atât! spuse doamna Sanchez. Vino, 
Rachel, stai lângă mine, și spune-mi ce te-a adus din nou la 
André. 

Dar Rachel n-avea de gând să povestească despre tatăl său 
în prezenţa Irenei. 

— O să-ți spun mai târziu, mamă, zise André, în locul ei. 

— De ce? interveni sora lui. E vreun secret? 

— Nu, dar e o problemă personală, zise el, iar mama lui 
încuviință din cap. 

Rachel se lăsă condusă de doamna Sanchez spre o canapea 
și vorbiră despre Maria și despre călătoria părinţilor ei în 
Europa, apoi femeia chiar o felicită pe tânără pentru înfățișarea 
ei. 

André dispăruse în birou, iar Irena își continua o cusătură, 
aproape de fereastră. Era o scenă perfectă, gândi cu cinism 

Rachel. Nimeni n-ar fi bănuit ce relaţii există de fapt între acești 
oameni! Observase că André nu prea vorbise cu sora lui. Oare 
aflase că ea fusese cea care facilitase plecarea soției sale? 
Doamna Sanchez în schimb, făcea tot ce-i stătea în putință 
pentru a o face să se relaxeze. Fusese întotdeauna bună cu ea, 
cu toate că nu întelesese niciodată de ce nora ei își dorise să 
plece. Rachel se îndoia că femeia spera ca mariajul lor să 
dureze mult, dar dacă se întâmpla să nu piardă copilul pe care 
André şi-l dorea atât de mult, probabil că ruptura aceea nu 
s-ar fi produs niciodată. 

Dar acum vedea lucrurile cu alți ochi. Era poate mai 
matură. Oricum, întrebările Mariei îi deschiseseră o rană care 
se va închide cu greu. Abia trecuse peste ce se întâmplase. 
Poate era mai bine dacă el înţelegea că nu din dorinţa de a-l 
pedepsi plecase în acea excursie cu Ramon, ci pentru a-și 
dovedi independenţa, iar evenimentele dezastruoase care 
urmaseră o distruseseră, la fel de mult cum îi distrusese lui 
iubirea. Încercă să alunge aceste amintiri undeva într-un colţ al 
minţii sale, dar era imposibil să nu se mai gândească la trauma 
prin care trecuse. Nu aici, unde era înconjurată de oamenii 
care-i aminteau de suferinţă. Pentru că încă mai suferea din 
cauza asta, trebuia să fie sinceră cu ea... 


e 


PRIZONIERA DRAGOSTEI 53 


Camera pe care i-o dăduse doamna Sanchez era una 
luminoasă, cu draperii în culori pastelate, care se asortau cu 
aşternuturile de pe pat. Îi amintea oarecum de luxul pe care-l 
cunoscuse alături de André. 

La puţin timp după ce-l întâlnise, acesta o dusese în 
apartamentul lui din Londra, o locuinţă imensă, mobilată cu 
piese cumpărate de la cele mai scumpe licitaţii, decorată cu un 
lux la care Rachel nu visase vreodată că va fi părtașă. Îşi 
amintea că îl admirase încântată, că-și trecuse degetele peste 
mobila frumos sculptată. 

Apoi André primise un telefon și fusese nevoit să iasă, nu 
înainte de a o ruga să rămână în apartament până la 
întoarcerea lui. Fusese de acord, însă după un timp se 
plictisise. Se hotărâse să facă o baie în cada albă și combinase 
câteva esențe de parfum pe care le diluase în apă. Stătuse 
acolo preţ de o jumătate de oră, după care se înfășurase cu un 
prosop și ieşise în sufragerie ca să ia o ţigară din cutiuţa de pe 
bar și dăduse de André, care apăruse pe neașteptate. 

Se simţise foarte stânjenită, dar acest sentiment dispăruse 
când bărbatul o atinsese pe braţ. Era o atingere la care ea 
răspunsese cu dragoste. 

Acela fusese începutul relaţiei lor. El avea treizeci și trei de 
ani și ea doar optsprezece. 

Știuse de la bun început că relaţia cu un bărbat ca Andre e 
una periculoasă, dar nu putuse să-i reziste. În câteva săptămâni 

se îndrăgostise iremediabil de el, însă nu se aștepta la nimic 
din partea lui. De aceea, când i-a mărturisit că nu poate trăi 
fără ea şi că vrea s-o ia de sotie, fusese foarte bucuroasă. 

Dar nici atunci n-a fost pe deplin convinsă de dragostea lui. 
El a fost bun şi răbdător cu ea şi i-a dovedit sentimentele şi 
odată cu asta, i-a dat de înțeles și că se aşteaptă ca ea să accepte 
toate planurile lui și să-i fie pe deplin la dispoziţie. Devenise o 
Sanchez! Cât de mult urâse chestia asta! 

Merse spre balcon și ieși să respire aerul răcoros al nopții. 
Balconul ei avea vedere spre plajă. Ziua era deja pe sfârșite, și 
ea tot n-avea habar ce căuta acolo. Ştia doar că André dorea 
să-i ajute tatăl. Prânzul a fost servit în liniște, după care Andre 
și mama sa s-au retras în birou, probabil pentru a discuta 
problema ei. 

Rachel nu fusese invitată, așa că plecase spre plajă, dorind 
să evite prezenţa Irenei care sigur avea s-o interogheze în 
legătură cu venirea ei acolo. Pe plajă o găsi pe Maria și pe doica 
ei negresă, Tottie. Făcură împreună prăjituri de nisip și se 
bălăciră în apă. Mai târziu, se întoarse acasă, refuză ceaiul adus 
de unul dintre servitori şi merse să facă o baie. 

Acum era proaspăt spălată și se întreba dacă cinele la Veros 
erau la fel de formale cum şi le amintea ea. Nu știa dacă Andre 
va fi şi el prezent. Auzise cum elicopterul lui plecase în jurul 
orei cinci, dar era posibil ca el să nu fi fost în el. 

Acest loc era atât de îndepărtat de micul ei magazin de 

antichităţi! Îşi aminti ce greu îi venise după plecarea de la 
Conchera să se obișnuiască din nou cu anonimatul! Plecase 
dintr-o lume unde fusese obișnuită să fie la dispoziţia tuturor 
şi mereu în centrul atenţiei. Ştia că dintotdeauna îi plăcuse să 
fie persoana din umbră, dar existau avantaje şi dezavantaje în 
ceea ce priveşte viaţa unui om cunoscut. 

Bineînţeles, la început i-a fost foarte greu să-și revină după 
șocul despărțirii şi să-și dea seama că mariajul ei s-a sfârșit. Dar 
tatăl ei i-a fost un adevărat sprijin în acel moment, ajutând-o 
să-şi revină şi folosind în schimb câţiva din banii ei pentru a 
plăti din datoriile pe care le avea. Tot ce își dorise la vremea 
aceea era să se ascundă de lume și să-și pună gândurile în 
ordine, pentru a-și putea reveni. Nu-și dăduse seama dacă 
magazinul era curat sau nu, dacă marfa era de calitate sau nu, 
sau dacă tatăl ei era mai mult prezent la cursele de mașini 
decât la muncă. Dar când își revenise, preluase toate aceste 
îndatoriri şi chiar învățase câte ceva despre afacerea cu 
antichităţi. Cu toate astea, obiectele vechi nu fuseseră 
pasiunea ei. Lucrase de când se știa într-o librărie, dar printre 
vechituri îl cunoscuse pe André. 

Și asta se întâmplase curând după moartea mamei sale, 
când tatăl ei lucra într-o galerie de artă. Mama ei obișnuia să 
aibă controlul în casă şi când a survenit moartea ei, din cauza 
unui infarct, tatăl ei a fost distrus. Rachel nu știa cum să-l ajute 
să-și revină. Era conștientă că toată suferința lui îl va duce 

într-o zi la autodistrugere, dar nu-l putea ajuta prea mult. 
Bineînţeles, și munca a avut de suferit ṣi șeful său, domnul 
Lorrimer, care nu fusese niciodată un om înțelegător, l-a 
concediat după douăzeci de ani de muncă. 

Rachel își aminti că aceasta era ultima lovitură puternică pe 
care o primise tatăl ei. A doua zi se dusese la galerie, hotărât 
să-i aplice o corecție şefului neînduplecat și poate chiar ar fi 
reușit, dacă n-ar fi fost acela un bărbat, care să-l rețină. Și acela 
era André Sanchez. 

Sanchez fusese de părere că era mai bine să cheme acestuia 
familia și să meargă acasă. Rachel venise în fugă la magazin, de 
cum primise telefonul, și André se oferise să-i conducă acasă, 
lucru pe care ea îl acceptase cu multă recunoștință. 

Între cei doi se înfiripase ceva încă de atunci. Rachel îl găsea 
extrem de atrăgător, iar el începu din acea clipă să-și impună 
punctul de vedere și interesele în faţa ei. 

Oftă. Ce îndepărtate erau acele vremuri! Se întrebă cum ar 
fi stat acum lucrurile dacă André ar fi venit la ea și nu invers. 
Dar acum, era parcă un alt bărbat. Mai sigur pe el și parcă mai 
indiferent. Nu și-l putea închipui ca fiind cel care tremura la 
gândul că o va pierde, cel care nu suporta să treacă o clipă fără 
să ştie unde era. 

La ora șapte, se îmbrăcă și cobori la masă. Jos, totul era 
luminat, dar doamna Sanchez nu coborâse. Era doar Irena și 
Rachel se văzu nevoită să poarte o conversaţie cu ea. 


PRIZONIERA DRAGOSTEI 57 


— E o seară foarte frumoasă, se auzi ea spunând. 

— Da, e minunată, zise tânăra, întorcându-se. Bănuiesc că e 
diferită de o seară la Londra, în această perioadă a anului. 

— Oh, da, de obicei, la vremea asta purtăm haine groase și 
ne încălzim pe lângă foc... 

— De asta te-ai întors? 

— Bineînţeles că nu. 

— Nu? Și atunci, de ce ai venit? André vrea să divorţeze. Cred 
că nu te gândești că doar venind aici l-ai putea face să se 
răzgândească. 

— Nici nu mi-am imaginat așa ceva. 

— Dar ești aici și asta e evident. I-ai cunoscut viitoarea soţie? 

— Dacă te referi la Leonie Gardner, da, am cunoscut-o. 

— Bneînţeles că la ea mă refer, zise fata cu un zâmbet 
triumfător. André e foarte atașat de ea. Am fost colege la 
şcoală. O cunosc de mulţi ani. 

— Serios? întrebă Rachel, pe un ton care voia să pară 
indiferent. 

— Da. Părinţii ei au o casă minunată pe lacul Cunningham, 
aproape de Nassau. Sunt foarte bogaţi și este exact genul de 
femeie care-l merită pe André, nu o...Se opri. 

— Haide, nu te opri, începu Rachel să se înfurie. Termină ce 
ai de spus! 

— Bine, o să-ți spun: nu o fată care n-are niciun ban și care 
are un tată betiv! 

— Nu e deloc așa! 

— Oh, nu-mi veni mie cu asta! Sigur că André e atrăgător, 
dar ai văzut la el mai mult decât atractie. Şi încă sunt uimită că 
a suferit după tine! Pufni. Oricum, măcar a avut inspirația de a 
scăpa odată de tine! 

— E de-ajuns! se auzi vocea doamnei Sanchez care intra în 
cameră. Sper că nu uiţi că Rachel este oaspete în casa noastră 
şi că nu trebuie să-ți exprimi părerile în faţa ei. 

— Dar, mamă... 

— Am spus că e destul. Nu vezi că toţi suntem conștienți de 
dificultatea acestei situaţii, dar că suntem destul de civilizaţi ca 
să ne abţinem de la comentarii? 

— De ce n-a lăsat-o André la un hotel din Nassau? De ce a 
trebuit s-o aducă aici? Nu avem nicio legătură cu ea și nici ea 
cu noi! 

— Asta nu e adevărat. Cum am mai spus, Rachel a devenit 
un membru al familiei noastre în momentul în care s-a 
căsătorit cu André și în ceea ce mă priveşte, așa va rămâne 
mereu. 

— Mulţumesc, zise Rachel spre doamna Sanchez. 

— Vrei să spui că este un membru care se va bucura în 
continuare de banii noștri. 

Femeia o privi cu subinţeles. 

— Oh, mamă, nu te obosi, ştiu că trebuie să plec. Îmi dau 
seama când nu sunt dorită. 

După plecarea fetei, doamna Sanchez își privi nora cu 
blândeţe. 

— Îmi pare rău, draga mea, dar Irena nu s-a înţeles niciodată 
bine cu tine, nu-i așa? De asta n-am înţeles niciodată de ce i-ai 
cerut ei ajutorul când ai vrut să-l părăsești pe André. 

— Bănuiesc că fiindcă dintre voi toţi, ea era cea mai dornică 
să mă ajute. Oh, dar te rog, nu mă face să vorbesc despre asta 
acum. Spune-mi despre Marcus. Unde se află? 


Kokk 


Seara trecu uşor. Doamna Sanchez cină alături de Rachel, 
iar Irena preferă să mănânce în camera ei. După aceea, se 
retrase în dormitor. André nu fusese prezent. Bineînţeles că 
plecase. De ce să mai rămână în preajma ei? Poate că acum era 
cu acea Leonie. Imagini de coșmar începură s-o chinuie. Oare 
și pe ea o săruta așa cum obișnuise s-o sărute pe ea? Bău mai 
multe pahare de vin înainte să adoarmă. Avea nevoie de un 
calmant și doar vinul o putea face să uite pentru câteva ore 
chipul lui frumos și mângâierile după care încă mai tânjea... 


Capitolul 4 


Au trecut cinci zile până când Rachel l-a văzut din nou pe 
André. 

De fapt, chiar începuse să se îngrijoreze pentru tatăl său, 
lucru pe care nici joaca alături de Maria și nici baia în ocean 
alături de Vittorio n-o compensau. Dar de câte ori încerca să 
întrebe pe doamna Sanchez sau pe Vittorio despre asta, 
primea mereu același răspuns: să se relaxeze şi să nu-și mai 
facă griji. 

Ştia că André se va ocupa de tot, dar asta nu însemna că 
Rachel nu-și făcea griji în privinţa a aceea ce se întîmpla. Și se 
mai temea și pentru André. Nu voia ca acesta, încercând să 
rezolve problemele tatălui său, să și le asume. 

Între timp, Vittorio îi fusese încredințat în totalitate. 
Tânărul n-o scăpa din ochi o secundă și nici nu-i permitea să 

fie supărată sau îngrijorată. 

În a treia zi de când se afla la Palmerina, Rachel avu un 
vizitator. Era Ramon, care venise pe insulă în elicopterul 
fratelui său şi care acum venea pe plajă, acolo unde erau 
Rachel şi Vittorio. 

Irena fusese nevoită să-i împrumute unul dintre costumele 
ei lui Rachel și acum căpătase un bronz arămiu, care se 
potrivea de minune cu părul de culoarea castanei. Mâncarea 
bună și somnul făceau minuni asupra ei şi Rachel știa că 
niciodată nu arătase mai bine. 

— Hei, bună! zise Vittorio care-l zări pe Ramon 
apropiindu-se. Pari încălzit. Cred că muncești prea mult, nu-i 
așa? 

— Nu pot spune același lucru și despre tine, nu-i așa? zise el, 
cu seriozitate. Bună, Rachel. Te bucuri de concediu? 

Rachel se ridică și-l privi. 

— Da, mulțumesc. Mă simt bine. Dar ce e cu tine? Eşti foarte 
serios. Ai cumva vești pentru mine? 

— Da, trebuie să vorbim. Dar nu aici. Putem merge în altă 
parte? 

— Plimbaţi-vă pe mal, sugeră Vittorio. Nu vă opresc eu! 

Rachel se ridică și merse alături de Ramon spre mal. 

Merseră un timp în tăcere. Era o dimineaţă minunată. Briza 
adia ușor, apa era curată și transparentă, în depărtare se 
zăreau celelalte insule. Se opriră la un buștean pe care Ramon 

se așeză și o privi cu compasiune. 

— Te rog, spune ce ai de spus, zise Rachel, nerăbdătoare. Își 
dădea seama că nu erau veşti bune cele pe care le va auzi. 

Dar era evident că Ramon încerca să-și aleagă cu grijă 
cuvintele. 

— E vorba despre tata, nu-i așa? Ce s-a întâmplat? E bolnav? 
L-a atacat cineva? 

— Nu l-a rănit nimeni pe tatăl tău, dar veştile pe care ţi le voi 
da au legătură cu el. Îmi pare rău că eu sunt cel care îţi spune 
asta, dar...tatăl tău e mort! 

— Mort? ţipă Rachel. Nu se poate! 

— Mi-e teamă că da. Oh, Rachel, nici nu știi cât de greu îmi 
e să-ți spun eu asta, dar André nu e aici ca s-o facă el. 

— Dar, de ce a murit? reuși să întrebe printre hohote de 
plâns. Ce i s-a întâmplat? Când am plecat, era bine. 

— Ba nu era. 

— Cum să nu fie? Era bine, altfel n-aș mai fi plecat! 

Ramon se așeză lingă ea pe buștean și-i cuprinse umerii cu 
braţul. 

— Tatăl tău era bolnav de un an de zile. Nu mă contrazice, 
doctorii ne-au spus lucrurile astea. Avea o boală incurabilă de 
ficat şi i se interzisese cu totul să bea. Dar, după cum bine știi, 
el nu făcuse asta. 

— Dar nu bea atât de mult! Am avut eu grijă de asta. 

— Aveai grijă de asta când erai acolo. Dar de câte ori s-a 

întâmplat ca tatăl tău să iasă și să-și procure alcool fără știrea 
ta? 

— Mergea la curse de mașini. 

— Exact, zise Ramon, ștergându-i cu mâna o lacrimă de pe 
obraz. Oh, Rachel, nu vezi? Te-a trimis aici pentru că știa că va 
muri. Știa asta de la doctorul lui. 

— Mergea la doctor? 

— Da, da, asta încerc să-ţi spun. 

— Dar de ce nu mi-a spus nimic? De ce nu m-a lăsat să-i 
împărtășesc durerea? 

— Probabil fiindcă se gândea că este o povară pentru tine. 
Aşa că se trata cu barbiturice şi continua să bea. Poliţia crede 
că așa a survenit decesul. Nu, n-a fost o sinucidere. De obicei 
cei care consumă alcool și iau medicamente își otrăvesc singuri 
sângele și efectul nu întârzie să apară. 

— Oh, e teribil! Cât de mult trebuie să fi suferit să moară așa, 
fără nimeni aproape care să aibă grijă de el... 

— După părerea mea, cred că i-a fost mai bine să moară în 
casa lui decât să treacă printr-o agonie lungă într-un spital 
unde nu cunoștea pe nimeni. 

Rachel plânse încet câteva minute, acceptând batista lui 
Ramon, cu care își şterse lacrimile. Apoi, după ce-și mai reveni 
puţin, zise: 

— Sunt...lucruri de aranjat. Înmormântarea și... Când a 
murit? 

— De fapt, Rachel, a murit acum cinci zile. 

Rachel îl privi cu oroare. 

— Asta înseamnă că a murit a doua zi după plecarea mea. 

— Aşa €. 

— Dar de ce nu m-a informat nimeni? Am lăsat o adresă la 
care puteam fi găsită. 

— Tatăl tău era singur în apartamentul de deasupra 
magazinului, nu-i așa? Și acum patru zile era duminică. Deci 
nimeni n-a încercat să intre în magazin, așa că nimeni nu i-a 
observat lipsa. Probabil că a murit sâmbătă după-amiază, după 
ce a ajuns acasă. 

— A ieşit? 

— A fost văzut în barul din capătul străzii până aproape de 
ora închiderii. 

— Oh nu! 

— Abia luni au încercat să dea de tine, dar atunci ajunsese și 
André la Londra. 

— André e la Londra? 

— Da. A plecat să-ţi ajute tatăl, îţi amintești? 

— Nu mi-am imaginat că va merge personal. 

— Nu? Ei bine, așa a făcut. Așa că a fost acolo să se ocupe de 
tot. Aseară m-a sunat şi m-a însărcinat cu treaba asta, dar m-a 
sfătuit să-ți spun abia azi. 

Ea își trecu o mână prin păr. 

— Trebuie să fac aranjamente. Trebuie să plec la Londra. 

— Nu, zise Ramon scurt. 

— Cum adică nu? întrebă Rachel, care se ridică în picioare. 

— Rachel, așază-te! Nu ţi-am spus totul. 

— Prefer să stau în picioare. În plus, ce ar mai fi de spus? 

— Tatăl tău a fost îngropat ieri. 

— Nu! spuse ea, oripilată. Nu! Nu te cred! 

— E adevărat! 

— Ba nu e! Îmi spui asta ca să mă faci să mai rămân aici, 
fiindcă André ţi-a cerut-o așa. Nu-l puteau îngropa fără ca eu să 
fiu de faţă. Nu...ar fi drept! 

— Rachel, ascultă-mă, te rog, zise bărbatul care se ridică în 
picioare. Tatăl tău era mort de patru zile. I s-a făcut o autopsie 
și a rezultat o otrăvire cu barbiturice. Nu vreau să fiu crud, dar 
ai văzut vreodată un om mort din cauza otrăvirii cu 
barbiturice? 

Rachel simţi cum i se face rău. Se smuci din mâinile lui și se 
sprijini de un copac. Era incredibil ce se întâmpla. Acum o 
jumătate de oră făcea baie în ocean cu Vittorio, știind că André 
va rezolva problema tatălui său, iar acum, aflase această veste 
îngrozitoare. De ce nu-i spusese de boală? Știuse că moartea 
mamei sale îl distrusese, dar Rachel sperase că ea umpluse 
golul pierderii ei. Dar se pare că nu suficient încât această 
tragedie să se producă fără știrea ei. 

Dar ceea ce nu putea ierta era comportamentul lui André, 
care procedase la fel cum era obișnuit, care păstrase totul 

departe de ea și nu-i permisese să se implice în asta. Nu 
contează care i-au fost motivele, acum știa doar că n-avea să-l 
ierte niciodată pentru asta! 

— Cum a putut André să facă așa ceva? Era tatăl meu! Aveam 
tot dreptul să fiu acolo! zise ea, privindu-l pe Ramon. 

— Rachel, știu că acum ti-e imposibil să înţelegi că tot ce a 
făcut a fost spre binele tău, dar, crede-mă, așa a fost cel mai 
bine. Tatăl tău a avut o înmormântare decentă, iar André a fost 
acolo, să te reprezinte! Ce-ai fi putut face tu? Tatăl tău era deja 
mort când ajunsese André. Și cu siguranţă nu ţi-ai fi dorit să-l 
vezi în halul în care era. Fii rezonabilă, Rachel, nu crezi că e 
mai bine să ţi-l amintești aşa cum îl ştiai? 

— Trebuia să-mi dau seama că n-ai cum să înţelegi asta! Eşti 
unul dintre ei! Unul dintre atoateștiutorii Sanchez. 

— Amintește-ţi, Rachel, şi tu ești o Sanchez, fie că vrei sau 
nu. 

— Niciodată, niciodată! ţipă ea, și fugi spre casă. 


KKK 


Rachel stătea în curtea din faţa casei soacrei sale, cu o 
revistă nedeschisă pe picioare, privind insistent marea. Simţea 
o durere care o sfâșia, și cu toate astea, parcă nu voia să scape 

de ea. Trecuseră două zile de când Ramon îi dăduse oribila 
veste și de atunci parcă se închisese într-o carapace de unde 
auzea parcă prin vis condoleanţele prezentate de familia 
Sanchez. Își dăduse seama că dacă s-ar duce acum la Londra, 
n-ar rezolva nimic. Tatăl ei murise şi nu mai putea face nimic 
ca să schimbe acest lucru. Asta însemna că era prizonieră pe 
Veros până la întoarcerea lui Andre. 

De câteva ori, doamna Sanchez încercase să discute cu ea, 
dar Rachel refuza să abordeze acest subiect și soacra ei n-avea 
altceva de făcut decât să-i respecte decizia. 

Acum era după-amiază și Rachel se gândea dacă să meargă 
să facă duș sau nu înainte de cină. Doamna Sanchez stătuse 
alături de ea de dimineaţă și după prânz, cosând și încercând 
să poarte o conversaţie cu ea. Dar venirea Mariei o făcuse să 
uite de toate și plecase de ceva vreme să se joace cu ea. Rachel 
era bucuroasă că rămăsese singură, dar trebuia să recunoască 
faptul că doamna Sanchez se purtase întotdeauna frumos cu 
ea și încercase s-o înţeleagă, deși nu-i fusese niciodată ușor. 

Tresări. În liniștea amiezii se auzi un huruit puternic. Ridică 
ochii și văzu că elicopterul lui Andre se apropia de plajă. Inima 
începu să-i tresară și, pentru prima dată în ultimele zie, se 
preocupă de înfățișarea pe care o avea. Merse în camera ei și 
se pieptănă, apoi își aranjă rochiţa de culoarea ciocolatei. 
Cobori scările şi auzi în sufragerie vocea soacrei sale, pe cea a 
lui Andre și încă una a unei femei. Cu mare efort, cobori scările 

şi apăru în sufragerie. 

Spre stupoarea ei, erau mai multe persoane decât credea. 
În afară de doamna Sanchez și de André, mai erau Vittorio și 
Leonie Gardner. Cum de o adusese în asemenea clipe pe 
femeia asta? gândi Rachel. Oare nu-și dădea seama că voia să-i 
pună întrebări despre tatăl ei? Că voia să-i spună cum se 
petrecuse totul? Sau poate ăsta era și scopul? Să amâne cât mai 
mult posibil acest moment? 

Se așternu tăcerea când ceilalți deveniră conștienți de 
prezenţa ei. 

— Oh, vă rog, nu vă întrerupeţi discuţia din cauza mea! zise 
ea, iritată. 

André fu primul care vorbi. Veni spre ea, și încercă s-o mai 
tempereze: 

— Îmi pare foarte rău pentru ce s-a întîmplat, Rachel. Și îmi 
cer scuze că n-am fost aici ca să-ţi dau eu vestea. Dar nu 
puteam să fiu în două locuri în același timp. 

— Şi ar trebui să fiu recunoscătoare pentru asta? 

— Rachel...interveni doamna Sanchez, impăciuitoare. Nu 
acum! 

— Îmi cer scuze, doamnă, spuse ea, ieșind din cameră. 

Odată aflată pe hol, Rachel respiră profund, încercând să se 
calmeze. Nu contează! își zise ea. Va avea timp să-l înfrunte pe 
André. Acum putea rămâne cu acea femeie. 

Cineva o prinse de mînă și când ridică privirea își dădu 

seama că nu mai era singură. 

— Vino! Trebuie să vorbim, porunci André. 

O duse spre biroul lui, unde închise furios ușa. 

— Spune-mi acum, ce naiba se întîmplă? 

— M-ai rănit! strigă ea, frecându-și mâna de care o trăsese. 

— Crede-mă, ăsta e cel mai mic lucru pe care-l puteam face 
când te comporti ca o școlăriță. Am înţeles. Ţi-a murit tatăl şi 
încă n-ai trecut de şocul pierderii lui. Dar nu pot accepta acest 
comportament copilăresc în casa mamei mele. Te rog să-ţi 
păstrezi ieșirile pentru momentele când ești singură cu mine. 

— Îmi pare rău dacă te-am făcut de râs în fata viitoarei tale 
soţii. Dar ar trebui să scapi de cea veche, înainte de a-ţi lua una 
nouă, nu? 

— Te avertizez, Rachel, o ameninţă el furios, într-una din 
zilele astea o să mă faci să-mi pierd firea. Iar în ceea ce privește 
faptul că m-ai făcut să mă simt prost, ar trebui să mă cunoști 
destul de bine ca să-ți dai seama că nu poți să faci așa ceva. 

— Bine, André, zise ea, încercând să rămână calmă. Eu nu 
mă leg de tine și nici tu de mine. Și acum, cred că ţi-ai încheiat 
responsabilitatea faţă de mine. 

— Ce vrei să spui cu asta? 

— O să-ţi explic, dacă nu înţelegi. Mă acuzi că mă port 
prostește. Dar nu te gândești că poate mă port așa din cauză 
că mă tratezi ca pe un copil? 

— Nu pricep la ce te referi. Probabil la faptul că m-am 

ocupat de înmormântarea tatălui tău, nu? 

— Bineînţeles că la asta mă refer! 

— Oh, Rachel, știi că îmi pare rău pentru moartea lui, dar 
ce-ai fi vrut să fac? N-a murit din cauza mea. 

— Așa e, dar măcar acum nu va mai fi o povară financiară 
pentru tine, zise ea. 

— Oh, nu aduce acum în discuţie tot ce am spus despre el! 
Poate am fost dur cu el când am zis asta, dar nu știam că omul 
era pe moarte! 

— Dar când a murit, te-ai asigurat că scapi de el cât mai 
repede, nu-i aşa? 

— E un lucru îngrozitor ceea ce spui! 

— ÎL negi cumva? 

Rachel și-ar fi dorit să-i vadă fața. Dar acum era întors cu 
spatele la ea și nu putea bănui ce simţea decât din vocea lui 
dură. 

Merse la bar și își turnă o băutură, pe care o înghiţi imediat. 
Apoi, se întoarse s-o privească. 

— Deci, tu crezi că am aranjat înmormântarea tatălui tău în 
absenţa ta, pentru ca să am unele beneficii de pe urma asta? 

Rachel nu mai zise nimic, iar André continuă: 

— Bine, Rachel, îţi spun ceva. Ai văzut vreodată cadavrul 
unui om care a murit otrăvit? Ai văzut vreodată o masă de 
carne rece care a fost cândva un om pe care l-ai iubit și 
respectat? 

Rachel îl privi oripilată, şi-şi duse mâinile la urechi: 

— Nu mai continua! Te rog, ţipă ea. 

— De ce nu? Nu ţi-ai dorit să fii părtașă la aceste detalii? Ei 
bine, acum ţi le spun. Vrei să știi rezultatul autopsiei? Vrei să 
ştii în ce stare mai avea ficatul? Vrei să știi...? 

— Nu! Opreşte-te! Eşti crud! Începu să plângă, așezându-se 
pe un fotoliu, şi îngropându-și faţa în palme. 

— Ba nu, Rachel, aș fi fost crud dacă te-aș fi anunţat, dacă 
te-a fi lăsat să vii la Londra să-ţi vezi tatăl în starea în care era. 
Te-am scăpat de situaţia asta, luând toată responsabilitatea 
asupra mea. Dar tu nu înţelegi asta, nu? Tot ce vezi tu e încă o 
dovadă de aroganță a clanului Sanchez, nu-i așa? 

Rachel își dădu seama dintr-o dată că André avea dreptate. 
Era conștientă că nu i-ar fi făcut bine să treacă printr-un 
asemenea chin. 

Când se opri din plâns, se ridică în picioare şi-l văzu stând 
sprijinit de fereastră și privind gânditor spre plajă. 

— Presupun că ar trebui să fiu recunoscătoare, zise ea, cu 
lacrimi în glas. 

— Oh, nu, Rachel, asta ar fi prea mult pentru tine, zise el, cu 
asprime. 

— Ce...s-a întâmplat cu magazinul? întrebă ea, neluând în 
seamă comentariul lui. La urma urmei, ăsta e motivul pentru 
care am venit aici. Spune-mi, te rog, ce s-a întâmplat. Ai vorbit 
cu poliția? Sau cu oamenii aceia? 

— Rachel, zise el oftând, nu cred că era vorba despre asta. 
Cel puţin, poliţia nu știa nimic. N-au sunat niciodată la 
magazin. Un paznic m-a asigurat de treaba asta. 

Rachel făcu ochii mari. 

— Cum? 

— Nu înţelegi? Nu era vorba despre nimeni. Nu era o 
problemă profesională, ci mai degrabă una personală. Uite ce 
e, Rachel, știa că dacă va muri, tu vei rămâne singură în 
Londra. Și nu e un oraș tocmai potrivit pentru o tânără care 
n-are de cine să se sprijine. 

— Nu înțeleg... 

— Rachel, te-a trimis aici, ca să mă găsești, pentru că ştia că 
lângă mine vei fi în siguranţă! Știa că dacă se va întâmpla ceva 
cu el înainte să iei legătura cu mine, după moartea lui n-o vei 
mai face. Ştia că trebuie să aibă un motiv pentru care să te 
trimită la mine și doar faptul că ar putea fi în real pericol te-ar 
determina să faci asta. 

— Nu pot să cred! Nu e posibil așa ceva! zise tânăra femeie. 
De ce ar face una ca asta? Sunt în stare să-mi port singură de 
grijă! 

— Ei bine, se pare că el nu era de aceeași părere. Ştia că nu 
mai are mult de trăit, așa că a pus la cale un plan, foarte 
inteligent după părerea mea, și te-a trimis aici. 

— Dar de ce m-a trimis la tine? Ştia că mariajul nostru se 
încheiase. 


PRIZONIERA DRAGOSTEI 73 


— Așa e. Şi chiar ştia mai multe decât tine. 

— Ce vrei să spui cu asta? 

André scoase o scrisoare din buzunar. 

— Asta e scrisoarea pe care avocaţii mei ti-au trimis-o în 
urmă cu câteva săptămâni. 

— Oh, nu! 

— Ba da! Tatăl tău ştia că voiam să divorţez, aşa că nu mai 
avea nicio clipă de pierdut. 

Rachel începu să se plimbe nervoasă prin cameră. 

— Oh, cum a putut să facă una ca asta? Cum? se întreba ea, 
cu tristeţe. 

André veni lângă ea şi-i puse o mână pe umăr. 

— Nu crezi că ar trebui să te bucuri că s-a întâmplat aşa? Nu 
te puteai descurca singură cu toate astea. Aveai nevoie de un 
bărbat și eu sunt singurul pe care ar trebui să te bazezi. 

— Tu? De ce tu? Nu mă vrei! O vrei pe Leonie! Vrei să 
divorţezi de mine, nu-ţi aminteşti? 

— Așa e, vreau să divorțăm, zise el, încercând să pară calm, 
deşi ochii negri îi trădau furia. Dar asta nu înseamnă că nu ne 
putem purta ca doi oameni civilizati! Eşti încă un membru al 
acestei familii. Și, aşa cum spune mama, ești o Sanchez! 

— Ba nu sunt! Sunt Rachel Jordin! 

— Ba ești Rachel Sanchez, și n-am de gând să te las să uiţi 
asta! 

— Ce-ai de gând să faci? 

— Am planuri pentru tine și vei face ceea ce și-a dorit tatăl 
tău să faci! 

— Magazinul... 

— Nu trebuie să-ţi faci griji în privinţa lui. Oh, stai liniștită, 
nu l-am vândut fără consimțământul tău, dar pentru o vreme 
nu trebuie să te preocupi din pricina lui. 

— Şi ce se întâmplă dacă refuz să fac ceea ce-mi ceri? 

— Dacă refuzi, nu-ţi mai dau niciun ban. Și știi bine că n-ai 
niciun venit. 

— Te-aş putea da în judecată! 

— Iar eu aș putea găsi cam zece martori care să susțină că ai 
comis adulter, și divorţul se va încheia fără să beneficiezi de 
vreun ban. 

Rachel se simţea biruită. 

— Eşti o brută! Te urăsc, Andre Sanchez! 

— Începi să spui cam des asta, zise el, pe un ton rece. Apoi 
trecu pe lângă ea și ieși din cameră, închizând cu putere ușa în 
urma lui. 


Capitolul 5 


În seara aceea, Rachel se îmbrăcă pentru cină cu mare grijă. 
Menajera o informase că domnul André şi domnișoara 
Gardner aveau să rămână și ei. Cu toate că ştia că e un lucru 
ridicol, Rachel nu dorea ca Leonie s-o privească de sus. Şi 
poate hainele ei nu erau la fel de scumpe ca cele ale femeii, dar 
ştia că sunt la fel de frumoase și că are gust în materie de 
modă. 

Alese o rochie din cele două pe care le adusese cu ea şi o 
îmbrăcă. Croiala strânsă pe corpul ei mlădios și materialul de 
culoarea piersicii îi scoteau în evidenţă trupul frumos și pielea 
bronzată, care căpătase culoarea mierii. 

Cobori puţin înainte de cină şi-i găsi în sufragerie pe 
Vittorio, Irena, André, Leonie și doamna Sanchez, servind 
băuturi. Leonie purta o rochie albastră care se potrivea cu 

ochii ei de aceeași culoare. De cum o văzu pe Rachel, începu 
s-o studieze din cap până-n picioare şi după expresia feţei sale 
era clar că nu-i prea plăcea ce vede. 

De data aceasta, Vittorio fu cel care o introduse pe Rachel 
în grup și o întrebă dacă dorește să bea ceva. Atenţia lui era ca 
un balsam pentru inima ei rănită, îl luă de braţ ṣi merseră 
împreună spre bar. 

— Arăţi mult mai bine, spuse Vittorio, privind-o cu blândeţe. 
Te simţi mai bine? 

— Cred că da, zise ea, pe un ton indiferent. Apoi, 
multumind pentru băutură, adăugă: cel puţin, acum mă simt 
pregătită pentru orice îmi pregăteşte destinul. 

Doamna Sanchez veni spre ei. 

— Ce rochie drăguță! exclamă femeia, cu blândeţe în voce și 
cu un zâmbet cald pe buze. Vittorio îți spunea cât de bine arăţi, 
nu-i aşa? 

— Nu chiar, spuse bărbatul care apoi privi în direcţia lui 
André. 

— Spune-mi, Rachel, zise femeia, schimbând subiectul, a 
reușit André să te liniștească în privința problemelor tale? 

— Cred că aș putea spune şi așa. Încep să văd mai bine 
lucrurile, acum. 

— Oh, mă bucur tare mult, draga mea. Nu-mi place să te văd 
atât de abătută. Acum, vino s-o cunoști pe Leonie. Sunt sigură 
că nu vi s-au făcut prezentările cum trebuie. 

Rachel ezită o clipă, dar apoi o însoţi pe doamna Sanchez 
în locul unde Irena, André și Leonie purtau o conversaţie. 

Irena păru enervată de întrerupere, însă nu zise nimic. lar 
dacă și André simţise la fel, atunci se ascunsese foarte bine. 

Leonie însă, o privi languros, după care strecură o mână în 
cea a lui André și o strânse. 

— Rachel, draga mea, ea e Leonie, făcu doamna Sanchez 
prezentările. Leonie, nu trebuie să te supere prezenţa ei aici. 
Noi două suntem bune prietene și e firesc să vină la André 
când are probleme. 

— Fireşte, murmură ea, apoi îl privi pe André. Dragule, 
după ce se termină cina, nu rămânem, nu? Știi că mama și tata 
ne așteaptă să bem ceva cu ei. Am înțeles că ai avut de rezolvat 
câteva probleme aici și că ţi-a fost dor de mama ta, dar după 
cină, chiar trebuie să plecăm. Până la urmă, m-ai neglijat în tot 
timpul ăsta. 

Andre părea însă neînduplecat. 

— Îmi pare rău, Leonie, dar după cină trebuie să vorbesc cu 
Rachel, ca să punem lucrurile la punct. 

Rachel nu se putu abtine și se adresă doamnei Sanchez: 

— Îmi cer scuze pentru deranjul pe care vi l-am provocat. Ar 
trebui să mă pregătesc pentru întoarcerea la Londra. Mă voi 
descurca acolo. O să-mi iau o slujbă la o bibliotecă și totul va 
fi... 

— Vei mereg în America de Sud! zise André, în spatele ei, iar 

ea se întoarse să-l privească. 

— America de Sud? repetă ea și până și Leonie părea 
surprinsă. 

— Da, America de Sud, Brazilia mai exact, dacă tot vrei să-ţi 
rezolvi problemele în public, adăugă el, privind-o furios. 

— Dar...nu înțeleg. 

— Nici eu, zise Irena. Ce fel de aranjamente faci, André? 

— Când am fost la Londra, m-am întâlnit cu Marcus și cu 
Olivia. Marcus trebuie să se întoarcă la biroul din Rio mai 
devreme decât se așteptase, așa că el și cu Olivia vor merge 
direct spre casă, fără să mai treacă pe aici ca s-o ia pe Maria. 
Rachel va merge cu Maria și Tottie la Rio. 

— Şi te aștepți să fiu de acord cu asta, așa, pur și simplu? 
întrebă eaa, încă nevenindu-i să creadă. 

— În momentul ăsta nu prea ai de ales, o provocă el, pentru 
o nouă discuţie. 

Rachel își termină băutura și-l rugă pe Vittorio să-i mai pună 
una. După ce bău şi jumătate din al doilea pahar, bărbatul îi 
oferi o ţigară pe care o acceptă bucuroasă, inhalând profund și 
încercând să se acomodeze cu ceea ce tocmai auzise. 

Era clar că nu se putea opune deciziei lui André, mai ales că 
trebuia să-i fie recunoscătoare doamnei Sanchez pentru felul 
în care se purtase cu ea. Dar oare ce era în spatele acestei 
poveşti? Ce planuri avea de fapt cu ea? Care erau intenţiile lui? 
Oare spera că în Brazilia avea să întâlnească pe cineva care 

să-l scape de ea? Ştia că aveau niște veri îndepărtați la Rio și că 
André obișnuia să lucreze cu ei, dar era oare posibil ca el să fie 
în stare să aranjeze pentru ea o căsnicie doar pentru a obţine 
mai repede divorțul? 

Servitoarea veni la momentul potrivit ca să anunţe că masa 
era gata. Rachel fu aşezată între doamna Sanchez și Vittorio. 
Tânăra femeie mâncă puţin, fiind conștientă de bărbatul care 
stătea în fața ei și de femeia de lângă el, care părea să facă orice 
pentru a-i atrage atenţia. 

Pe Rachel o deranja foarte mult să-l vadă pe André 
preocupat de Leonie. Era incredibil de dureros pentru ea să 
și-i imagineze și în momente mai intime. Oare ce-l făcuse pe 
tatăl ei s-o trimită aici? Nu era deloc timpul potrivit, din 
moment ce André n-o mai dorea. 

Când cina se sfârși și toți merseră în sufragerie să bea 
cafeaua, Rachel îl observă pe André lângă ea. 

— Vreau să vorbesc cu tine, zise el, cu voce scăzută. 

Rachel era conștientă de privirea Leoniei, așa că profită de 
ocazie şi spuse: 

— Nu trebuie s-o neglijezi pe logodnica ta! Doar a spus că 
vrea să plecaţi imediat după cină. 

— Rachel, pentru Dumnezeu, nu poţi veni cu mine fără să 
faci o scenă? întrebă el enervat. 

— Nu fac o scenă, dar s-ar putea ca altcineva s-o facă. 

— Leonie știe că trebuie să vorbesc cu tine. N-are niciun 

motiv să fie geloasă. 

— Bine, André, zise ea, în cele din urmă. 

— Mergem în bibliotecă, porunci el, indicându-i să-l 
urmeze. 

— Dar e o noapte atât de frumoasă, André! Aș prefera o 
plimbare afară. 

— Cred că e mai bine dacă mergem în bibliotecă, zise el. 

— Ce s-a întâmplat? Crezi că Leonie ar fi geloasă dacă am ieși 
la o plimbare? 

— Deloc. Şi dacă înseamnă atât de mult pentru tine... 

Ea nu mai zise nimic. Se ridică şi o luă înainte. Afară, aerul 
răcoros al nopţii era imbibat de parfumul florilor pe care 
doamna Sanchez le cultiva cu multă dragoste. 

Rachel inspiră adânc și se întoarse. 

— E o noapte frumoasă, zise ea către însoţitorul ei. 

— Mergem pe aici? întrebă el, arătând o alee. 

Merseră împreună câțiva metri, după care André zise: 

— Cred că aici e bine. 

Rachel încuviință din cap fără să mai adauge ceva. Andre 
scoase din buzunar câteva hârtii. 

— Tot ce-ţi trebuie ai aici, zise el cu răceală. Paşaport, acte, 
tot. 

— Eu am pașaportul. 

— Da, ştiu, dar ăsta e al Mariei. O să plecați poimâine 
după-amiază. Marcus și Olivia vă așteapă la Galeao. De acolo, 

vor merge ei cu voi. Haine, și tot ce-ţi mai trebuie îţi poţi 
cumpăra mâine din Nassau. Ramon va merge cu tine. 

— Te-ai gândit la toate, nu-i așa? întrebă Rachel, cu răceală 
în voce. Cam cât timp ar trebui să stau în Brazilia? 

Andre o privi încruntat. 

— Cred că trei luni sunt suficiente. Olivia va fi încântată de 
compania ta. Marcus e un bărbat ocupat, care nu prea are mult 
timp liber. Plus de asta, te va ajuta să-ţi revii după cele 
întâmplate. 

— Aroganţa ta nu încetează să mă uimească, zise ea. Cum 
rămâne cu divorțul? Lucrurile astea nu amână procedurile? 

— Nu văd de ce. Acordul tău nu e necesar în circumstanţele 
date. M-ai părăsit, dacă îți amintești bine. lar asta nu necesită 
cinci ani pentru ca un divorţ să se încheie rapid. 

— Te-ai gândit la tot, nu-i așa? Și ce aranjament convenabil 
ai găsit ca să scapi de mine! 

— Ştii că nu era intenţia mea, zise el, cu o privire furioasă. 
Erai pregătită să te întorci la Londra, iar planurile mele 
încearcă să-ţi aline durerea. 

— De ce tu ai mereu dreptate și eu nu? Se pare că 
întotdeauna îţi interpretez greşit cele mai generoase gesturi. 

— Ceri violenţă în mod deliberat, zise el deodată. 

— Din partea ta? întrebă eaa, cu ironie. Cum aș putea face 
asta? Doar tu ești ocupat cu amanta, nu? 

Acum, Rachel își dădu seama că mersese prea departe. În 

privirea lui citea ură și furie. Ştia că ar fi putut s-o omoare în 
acel moment. Cu pași nesiguri începu să alerge spre plajă, 
printre grădini de trandafiri. Nu știa dacă o urmărește. Ştia 
doar că trebuia să scape de furia din ochii lui. Doar când se 
opri să respire își dădu seama că André era lângă ea. 

Scoase o exclamaţie, după care începu să fugă de-a lungul 
plajei. Dar n-avea nicio șansă să scape de el. Era mai puternic, 
mai zvelt şi mai rapid. La un moment dat, o prinse de păr și o 
forţă să se oprească. Ea căzu în genunchi. 

— Porcule! ţipă ea, ştergându-și lacrimile de pe faţă. 

Când încercă să se ridice, André o împiedică şi se așeză 
lângă ea, luând-o în brațe. 

— Brută! Dă-mi drumul! strigă, zbătându-se să scape. 

Dar când îi privi ochii în lumina lunii, se potoli. 

— Oh, Doamne...îl auzi mormăind. 

După care fu conștientă doar de sărutul lui fierbinte. Ea îi 
răspunse și-l îmbrățișă. 

— Rachel! Oh, Rachel...Mă aduci în pragul nebuniei... 

Oh, ce bine era în braţele lui...Puteau rămâne acolo, să facă 
dragoste pe nisipul fin, toată noaptea... 

Dar vocile care se auziră pe plajă îl aduseră pe André cu 
picioarele pe pământ. Se ridică repede și-și scutură nisipul de 
pe costum. Stătu în picioare, privind-o. 

— Ce naiba faci? Ridică-te o dată! Se aplecă şi o o trase în 
picioare. 

Ea îl privi nedumerită. 

— Nu-ţi imagina că asta ar putea schimba ceva, Rachel! 

Rachel simti cuvintele lui ca pe un duș rece, care o trezea la 
realitate. 

— Nu te flata, domnule Sanchez! zise ea, cu mândrie, 
încercând să-și aranjeze rochia. Ştia că părului răvășit n-avea ce 
să-i facă, dar spera că cine îl va observa va da vina pe vânt. 

Vittorio, Irena și Leonie îi așteptau în grădină. Rachel 
încercă să pară cât mai indiferentă faţă de tot ce se întâmplase. 

— Ce se întâmplă? Credeaţi că ne-am rătăcit? începu André 
pe un ton glumeț. Vă asigur că am mers doar puţin pe plajă. 
Rachel...voia să respire aer curat. 

— Dragule, se face târziu. Chiar trebuie să plecăm. 

— Bine, Leonie, chiar acum mergem. Mai întâi, s-o văd pe 
mama. 

Bărbatul plecă în casă, iar Rachel rămase ţinta celor trei 
perechi de ochi. Bine că era întuneric afară și nimeni nu putea 
observa obrajii îmbujoraţi şi părul răvășit. 

Oh, oare ce ar fi spus André dacă l-ar fi rugat să mai rămână? 
Sentimente pe care le credea moarte, reînviaseră în sufletul ei. 
Dorinţa pe care o simţea pentru el era la fel de mare ca la 
început. 

Fără să-i pese de ceea ce aveau să creadă ceilalți, alergă și ea 
în casă și-l prinse pe André de braţ. 

— André! 

— Ce mai vrei acum, Rachel? 

— André, vreau să vorbim. 

— Nu încerca nimic acum, Rachel. Nu acum! 

— André, începu ea, cu ochii în lacrimi. Afară...mă doreai. 

— Da, te doresc și acum. La naiba! Dar mi-am promis că 
n-o să te mai am! O îndepărtă de el. 

— De ce? întrebă ea. 

— Te-am iubit, Rachel. Te-am iubit până la moarte. Dar tu 
m-ai rănit și când în sfârşit am reușit să te uit, am găsit pe 
cineva care mă iubește la fel cum te iubeam eu pe tine. Și asta 
îmi convine mult mai mult. Recunosc că ești o femeie 
atrăgătoare, aşa cum ai fost întotdeauna, dar dacă simt ceva 
pentru tine, atunci e pe plan fizic. Nu-ţi mai vreau sufletul, și, 
până la urmă, asta nu înseamnă iubire, nu? 

— Eşti crud, André. Niciodată n-ai fost așa. 

— Sunt așa cum m-ai făcut, zise el. Din momentul în care 
viaţa mea n-a mai fost bună pentru tine, erai atât de plictisită 
și de neliniștită, încât mi-ai omorât copilul! 

— Nu e adevărat! Nu s-a întâmplat așa! N-am vrut să pierd 
copilul. Mi-l doream foarte mult! 

— Cred că ţi-ai spus asta de atâtea ori, încât ai ajuns și tu 
s-o crezi! 

— E adevărul! 

— Și atunci de ce ai fugit imediat după asta? Puteai să mai ai 
și alți copii! 

— Tu întrebi asta? După toate câte ai spus? După felul în 
care te-ai purtat? 

— Deci, a fost vina mea, nu? Noapte bună, Rachel! Drum 
bun! zise el, și ieși. 

Ea merse în sufragerie și se așeză pe canapea. O privi pe 
doamna Sanchez. 

— Aţi auzit? întrebă ea, șoptit. 

— Da, am auzit. Vino aici, lângă mine. Cred că e momentul 
să avem o discuţie. 

Se aşeză în locul indicat și primi băutura oferită de femeie. 
Se simţea foarte rău. Îi treceau prin minte doar cuvintele dure 
ale lui André. Irena apăru de pe terasă și, văzându-le pe cele 
două, întrebă ironic: 

— Ce se întâmplă aici? Vă confesaţi? 

— Dacă n-ai nimic bun de spus, Irena, păstrează-ţi pentru 
tine părerile. 

— Ce s-a întâmplat? André i-a dat cumva lui Rachel replicile 
pe care le merita? 

— Întotdeauna te interesează problemele altora, nu-i așa, 
Irena? întrebă Rachel. Mă întreb de ce. Oare pentru că asta e 
ocupaţia ta? Asta e viaţa pe care o ai? Un joc de teatru la care 
tu ești doar un spectator? Pentru că doar asta ești, să știi. Un 
spectator! zise ea. 

— Ei bine, înseamnă că ceva s-a întâmplat, zise Irena, 
zâmbind. Niciodată nu te-am mai văzut plângând. E chiar o 

noutate, cu toate că știam că scorpiile nu pot plânge. 

— Irena! ţipă doamna Sanchez. leși imediat din cameră! 
Vorbele tale mă dezgustă! 

— De ce o tot aperi? André e fiul tău și fratele meu, iar ea 
i-a distrus viaţa! Slavă Domnului că în sfârșit a găsit pe cineva 
care să-l merite! 

— Irena! Chiar trebuie să repet? o ameninţă doamna 
Sanchez. 

— Bine, bine, plec. Vă las să vă faceţi confidente. Dar n-o 
lăsa să te păcălească, mamă! E foarte obraznică atunci când 
încearcă să obțină ce vrea. 

Fata ieși în cele din urmă. Rachel încerca să bea din paharul 
pe care i-l dăduse soacra ei, dar încă mai tremura. 

— Ciudat, nu? Până la urmă, femeile sunt cele mai nefirești 
creaturi... 

— Rachel, nu trebuie să te prefaci în fața mea! Parcă noi ne 
înțelegeam. 

— Oh, cum de ne-am putut înțelege vreodată? Mereu am 
fost în tabere diferite. De asta... 

— De asta n-ai putut să vii să mă vezi înainte de a-l părăsi pe 
Andre? 

— Da. Voiam să vorbesc cu cineva. Voiam să am încredere în 
cineva, dar nu puteam veni la tine. Eşti mama lui. 

— Înţeleg asta și presupun că Irena era prea dornică să te 
ajute să pleci. 

— Bineînţeles că era. La momentul acela i-am fost 
recunoscătoare, dar acum...O privi. Ti-a explicat Andre ce a 
făcut tata? 

— Da, mi-a spus. Cred că a fost un om foarte curajos, nu? 

— Cred că da. Oh, îmi va fi tare dor de el. ÎI iubeam foarte 
mult. Dar nu înţeleg de ce a crezut că e nevoie să mă trimită 
aici, la André, când ştia că el căuta să divorţeze de mine. 

— Chiar nu înţelegi? Credea că nu mai are nimic de pierdut 
și orele îi erau numărate. 

— Da, dar m-aș fi descurcat. Nu sunt o femeie neajutorată. 
Poate dac-aş fi fost, eu și André am fi avut o căsnicie reușită. 

— Şi tu crezi că mariajul vostru n-a fost unul de succes? 

— Cum poţi să întrebi aşa ceva? 

— E adevărat că s-a sfârșit, dar a fost un timp când credeai 
că sunteţi pe drumul cel bun. 

— Desigur, la început... 

— Da, la început, după ce André te-a adus în Bahamas, după 
luna de miere. Eraţi amândoi foarte fericiţi. Şi din cauza asta, 
fiul meu a început să se teamă să nu piardă această fericire. 

Făcu o pauză, după care zise: 

— Rachel, ţie ţi-e greu să înţelegi îngrădirile pe care ti le 
impunea el. Dar e un bărbat influent și puternic care are mulţi 
dușmani. EI știe treaba asta, dar tu, provenind dintr-un mediu 
liniștit, nu vezi pericolele. 

— Era atât de posesiv! 

— Şi a fost și mai rău? întrebă domna Sanchez, surprinsă. 

— Da, spuse fata. 

— Hai să-ți explic un lucru. André te iubea foarte mult când 
s-a căsătorit cu tine. Dar doar după ce stai o perioadă cu 
cineva îţi dai seama că nu poţi trăi fără el. Asta era problema 
lui. Pe măsură ce timpul trecea, creștea și teama lui ca ceva să 
nu se întâmple cu tine. 

— Dar de ce nu încerca niciodată să se explice? De ce era 
mereu convins că el are întotdeauna dreptate şi că eu greşesc? 
— Ai încercat vreodată să înţelegi ce e în neregulă cu el? 

Rachel oftă. Nu putea spune asta. Ştia cum stăteau 
lucrurile. 

— Dar chiar şi aşa, continuă ea, nu trebuie să transformi 
viața celui iubit după a ta. 

— Sunt de acord cu tine. Dar André e un om posesiv care cu 
tine a depășit măsura. Vreau să ştii, draga mea, pe voi nu ura 
v-a despărțit, ci o dragoste prea mare. 

— André ţi-a spus ceva despre...copil? 

— Mai bine mi-ai spune tu, zise femeia. Hai să ne aducem 
aminte de vremurile acelea. 

Rachel oftă. Încă îi era greu, după atâta timp, să vorbească 
despre asta. Dar își dădu seama că doamna Sanchez voia doar 
s-o ajute şi ştia că-i va face bine să discute cu o femeie. Până la 
urmă, nu mai era nimeni în care să aibă încredere. Încercă 
să-şi găsească cuvintele potrivite pentru a continua. Şi când fu 

pregătită, zise: 

— André crede că viaţa alături de el mă plictisea. Dar nu era 
deloc așa. Niciodată nu mă puteam plictisi lângă un om ca el. 
Dar e adevărat că aşa lăsam să se vadă. Gândindu-mă acum la 
ce s-a întâmplat atunci, îmi dau seama că mă purtam prostește 
şi copilărește. 

— André ţi-a spus despre Lilaine? 

— Nu. Vittorio mi-a spus. Cred că a fost oribil pentru tine. 

— Așa e. Şi pentru André a fost la fel. I s-a confirmat astfel 
neliniştea. 

— Ştiu, dar trebuia să vă gândiţi că nu e un lucru care se 
poate întâmpla în mod obișnuit. 

— Aşa e, dar Rachel, când iubeşti pe cineva, nu riști pur și 
simplu. 

— Da, şi trebuia să aştept îngrijorată de fiecare dată când 
André pleca. 

— André e bărbat. Probabil crede că este mai rezistent la 
lucrurile astea. Dar cu câte se întâmplă în zilele noastre, chiar 
stai să te întrebi dacă mai e cineva ferit de pericol. Zâmbi slab. 
Ei, dar haide, ne îndepărtăm de subiect. Povesteşte-mi de ce-ai 
plecat. 

Rachel continuă cu greu: 

— André mi-a spus că dacă aș avea un copil, poate aş avea 
timp mai puţin ca să-i fac necazuri. Oftă. Exact așa a spus, în 
timpul unei certe. Nu-ţi poţi imagina cum m-am simtit. Până 

atunci, îmi doream un copil, dar André spunea mereu că mai 
vrea să ne bucurăm de intimitatea noastră. 

— Era gelos, zise mama lui. Nu voia ca ceva să te îndepărteze 
de lângă el. 

— Dar oare nu era și egoist? Până la urmă, motivele mele de 
a avea un copil erau și ele posesive. Dar voiam o parte din 
André în mine. Nimic nu m-ar fi făcut mai fericită decât copilul 
lui. Îşi aprinse o țigară și trase din ea. Oricum, continuă ea, 
atunci i-am spus că nu vreau să-i dau ceva care să-l ţină legat 
de mine. Bineînţeles, până la urmă, am rămas însărcinată. 
Evident că ne împăcaserăm după cearta noastră. André știa că 
o să cedez dacă își pune în cap să facă asta. Dar când am aflat, 
l-am acuzat că a profitat de mine și atunci ne-am certat din 
nou. Oh, a fost oribil! spuse ea, izbucnind în plâns. 

Doamna Sanchez se ridică şi se duse să-și mai toarne o 
băutură. O lăsă să se mai liniștească, după care reveni la ea. 

— Îmi pare rău, zise Rachel, ștergându-și lacrimile. Dar nu 
mi-e deloc uşor. 

— Ştiu, draga mea. Vrei să continui? 

— Oh, da, acum că am început, vreau să-ți spun tot. Ei bine, 
după această ceartă, am devenit doi străini. Nu mai dormeam 
împreună, nu mai vorbeam așa de mult, totuși, nu ne mai 
certam. André și-a mutat lucrurile în camera de oaspeţi. Pentru 
cei din afară, viața noastră era la fel, dar eu ştiam că totul e gol. 
La început am fost foarte furioasă, dar se pare că nici după 

câteva săptămâni nu trecusem peste acest lucru, fiindcă furia 
mă făcea să nu mai fiu atât de cooperantă cum obișnuiam și să 
tac în preajma lui. Ramon venea deseori să ne vadă. Cred că-i 
plăcea compania mea și eu la fel pe a lui, într-un fel platonic, 
bineînţeles. Nu i-am spus despre copil. Cred că trebuia s-o fi 
făcut, dar nu-mi plăcea să vorbesc despre ceea ce provoace o 
ruptură între mine și André. O privi pe doamna Sanchez. Poţi 
să înţelegi cum mă simțeam atunci? Poţi? 

— Încep să înţeleg. Continuă, Rachel. 

— Ei bine, Ramon obișnuia să mă ia cu el să înotăm, să 
pescuim, să ne ocupăm timpul cu diverse lucruri. Apoi, într-o 
zi, am mers să facem scufundări. Oftă. Când am intrat în apă, 
am simtit că nu mai pot respira. I-am făcut semn lui Ramon că 
merg, sus și el m-a urmat. Cred că sporturile practicate în 
fiecare zi mă slăbiseră. Ramon m-a dus imediat acasă, dar răul 
era deja făcut. Fără gesturi dramatice, fără ţipete, doar o veste 
teribilă care m-a terminat psihic. 

— I-ai spus toate astea lui André? 

— Crezi că m-ar fi ascultat? Oh, nu, când a ajuns acasă și a 
găsit doctorul, n-avea chef de conversaţie. În plus, eu nu eram 
în stare să fiu coerentă. Poate nu mă crezi, dar chiar îmi 
doream acel copil! Știu că i-am spus lui André tot felul de 
prostii și abia acum îmi dau seama că a fost o purtare 
copilărească din partea mea. După asta, mi-a spus că am 
făcut-o dinadins. Eu eram prea slăbită ca să-l contrazic. Mi-a 

spus că nu mai vrea să mă vadă niciodată. 

— Dar, copilă, n-ai înteles că era teribil de rănit? Nu te-ai 
gândit că era supărat pe el la fel de mult ca pe tine? În toată 
nebunia asta, tu ai omis faptul că el încă te iubea. În ciuda a 
toate câte se întâmplaseră, el te iubea. 

— Cum poţi spune una ca asta? 

— Pentru că știu cum l-ai lăsat când ai plecat. De două ori a 
mers la Londra ca să te vadă și de ambele dăţi s-a întors fără 
s-o facă. 

— Cum? 

— Așa e. Doar nu credeai că putea lăsa lucrurile așa. S-a 
întâlnit de fiecare dată cu tatăl tău şi bineînţeles că de fiecare 
dată era avertizat să nu-ți spună. 

Rachel tăcu preț de câteva clipe. 

— Se pare că tata ţinea multe lucruri departe de mine, zise 
ea. De ce André nu voia ca eu să știu? 

— Tatăl tău îi spunea mereu că ești încă deprimată și că 
apariţia lui îţi va face și mai multe greutăţi ca să treci peste 
momentele critice. Ultima oară, André l-a pus pe tatăl tău să-i 
promită că dacă vei avea nevoie vreodată de ceva, să nu ezite 
să te trimită la el. Cred că de asta tatăl tău ţi-a spus să vii aici. 

— Înţeleg, zise Rachel. Dar acum, e prea târziu. 

— Da. André se va căsători cu Leonie şi ea îi va fi o soţie 
credincioasă și iubitoare, nu mă îndoiesc de asta. Dar ceea ce 
mă neliniștește pe mine, este dacă André va fi și el un soţ la fel 

de bun. 

— La ce te referi? 

— V-am auzit vorbind pe hol, îți amintești? Deși n-ar 
recunoaște niciodată asta, încă nu te-a uitat. Oh, Rachel, câte 
probleme ne facem de unii singuri! 

Urmară câteva clipe de linişte, după care femeia zise. 

— Ei, bine, vei pleca împreună cu Maria la Rio şi nu pot 
spune că nu mă bucură lucrul ăsta. Îţi va face foarte bine să 
pleci pentru o perioadă. Iar vremea acolo e minunată în 
momentul ăsta al anului. Marcus are casa aproape de plajă și 
sunt Sigură că te vei înţelege bine cu Olivia. Nu e dură ca Irena, 
şi nici înţepată ca Leonie. E o fată ca tine, tânără, frumoasă și 
foarte îndrăgostită de soțul ei. 

— Şi după asta? 

— Cine ştie ce se va mai întâmpla? Ceea ce-ţi trebuie e o 
odihnă și sunt sigură că alături de Marcus și de Olivia te vei 
simţi bine. 

— Ei știu că voi sta atât de mult? 

— Da, știu, dar nu trebuie să-ţi faci griji în privinţa asta. 
Olivia n-a fost aici acum cinci ani, deci n-are cum să te judece, 
iar Marcus nu va îndrăzni să-ţi spună ceva. 

Rachel încuviință din cap. Marcus era ca Ramon: inteligent, 
bun, blând...N-avea sens să se împotrivească unor lucruri pe 
care toată lumea le găsea potrivite pentru ea. În fond, ce ar fi 
trebuit să facă? Nu voia să se întoarcă la Londra atât de repede 

după moartea tatălui său. Mai bine asculta de planul lui André, 
mergea la Rio, îi acorda divorțul și apoi se întorcea la Londra 
după ce toate astea aveau să se termine. 


Capitolul 6 


Soarele cobora încet spre apus, în timp ce Rachel urca 
treptele terasei cu sandalele în mână. Maria pășea îmbujorată 
în urma ei, cu un buchet de flori în braţe. Când ajunse și ea pe 
terasă, zise, triumfătoare: 

— Vezi, ţi-am spus că nu trebuie să mă duci în brațe! 

Rachel îi zâmbi. Îi făcea mare plăcere să se bucure de soare, 
dar se obișnuise cu el în cele patru săptămâni de când era 
oaspete în casa părinţilor Mariei. 

Când intrară în sufragerie, Maria se agăţă de mâna ei. 

— O să mă speli tu diseară, Rachel? Oh, te rog! 

Dar înainte ca mătușa ei să poată răspunde, o tânără 
frumoasă intră în cameră. 

— Hei, Maria, abia te-ai întors de afară. Las-o pe Rachel să se 
odihnească puţin. O s-o plictisești repede. 

— Oh, n-o să facă asta, zise Rachel. Dar, Maria, acum o să 
stau putin. Între timp, tu du-te şi caut-o pe Tottie. 

— Asta înseamnă că o să-mi faci tu baie? 

— Evident, zise ea, iar micuța plecă voioasă spre bucătărie. 

Apoi, Rachel o însoţi pe Olivia în sufrageria spațioasă a vilei. 
O servitoare aduse ceai şi Rachel se așeză pe una din 
canapelele confortabile. 

Olivia îi turnă o ceașcă, apoi turnă una și pentru ea. 

— Serios, draga mea, începu Olivia, nu ştiu cum m-am 
descurcat până acum fără tine. Îmi iei toată povara de pe umeri 
și mă lași să fac lucruri pentru care n-am crezut că voi avea 
vreodată timp. 

Rachel zâmbi. 

— Să ştii că îţi plac foarte mult fiica şi ne distrăm de minune 
împreună. 

— Văd asta, zise ea. Dar nu te gândești să stai aici tot timpul, 
nu? 

— Oh, nu știu...spuse Rachel, îmbujorată. 

— Oh, nu trebuie să te decizi acum. Dar...ei bine, am 
descoperit că sunt însărcinată din nou. 

— Serios? Oh, e minunat! 

— Crezi? Nu ești de părere că Maria e cam mică pentru a se 
obişnui cu un frate? 

— Oh, nu! Va avea patru ani când se va naște copilul. Cred 
că e suficient! Îi va face plăcere. Știi doar că vrea pe cineva cu 

care să se joace. 

— Ştiu asta, doar că...ei bine n-am planificat copilul ăsta, 
cum am făcut cu Maria. Nici măcar nu ştiu dacă Marcus va fi 
sau nu încântat. 

— Nu i-ai spus? 

— Nu...eu...ei bine, am amânat momentul. Dar trebuie să 
afle cât mai curând. Însă Maria va ști mai aproape de termen, 
altfel va deveni nerăbdătoare. 

— Oh, sunt de acord cu tine, zise ea, aprinzându-și o țigară. 

— Ai fi o mamă grozavă, Rachel. 

— Oricine se poate înţelege cu copiii, zise ea. 

— Nu, nu oricine, zise fata. Oftă. Pur și simplu nu înțeleg. 
Dar n-am să fac ce mi-a spus mama să nu fac, adică să fiu 
curioasă... 

— Oh, Olivia, nu e nimic rău în asta! Și eu aș fi curioasă în 
locul tău. Ştiai că şi eu am pierdut o sarcină? 

— Oh, da, ştiu toate lucrurile astea, doar că nu le pot asocia 
cu femeia pe care o cunosc. 

— O să iau asta ca pe un compliment, zise Rachel. Cred că 
m-am maturizat destul din zilele alea. 

Olivia își bău ceaiul și în timpul ăsta, Rachel se întrebă oare 
ce gândea despre ea această tânără. Se înțeleseseră bine încă 
de la început. 

Deşi familia Oliviei era una bogată, timpul petrecut în cele 
mai luxoase locuri nu o răsfăţaseră peste măsură, ba chiar o 

transformaseră într-o femeie de casă. Marcus și Maria erau tot 
ce conta pentru ea și nu era interesată decât să fie o mamă 
bună şi o soţie iubitoare. 

Dar prietenia dintre cele două a evoluat mai degrabă la 
suprafaţă, fiindcă Rachel evitase să vorbească despre André, și 
Olivia îi îndeplinise dorințele. Acum, afla că asta se întâmplase 
din cauza ordinelor doamnei Sanchez. 

Cu toate astea, își dădea seama că pe zi ce trece curiozitatea 
gazdei creştea şi că momentul în care va vorbi nu întârzia să 
apară. 

— Când se întoarce Marcus? întrebă Rachel, schimbând 
subiectul. 

— Poimâine, zise femeia. De obicei, îmi e tare dor de el când 
pleacă de acasă, dar de data asta nu mi-a fost atât de grea 
despărțirea. 

Marcus era plecat de zece zile. Nu se ştia unde anume era 
acum, dar la ultimul telefon pe care li-l dăduse, le spusese că 
era la New York. Fusese foarte bucuros de venirea lui Rachel, 
mai ales că ştia că absenţa lui o deprimă pe Olivia. 

— Ei, ce lucruri spui și tu! zise Rachel, zâmbind. Cred că abia 
aştepţi să-l vezi. Nu trebuie să te prefaci pentru a mă face pe 
mine să mă simt bine! 

— Oh, Rachel, dar nu e așa, zise tânără femeie, serioasă. 
Chiar îmi place să te avem aici. Te mai gândești la ce am vorbit, 
da? 

— Bine, o să mă mai gândesc. Se ridică. Acum, mă duc să 
văd ce mai face Maria. Tu stai liniştită. Ştii că nu trebuie să te 
epuizezi, da? 

— Oh, sunt bine. Mai sunt șapte luni până atunci. 
Imaginează-ţi, în toate lunile de vară o să port rochii largi! 

— Ei, o să supravieţuieşti. Știu că de fapt ești tare încântată! 
Când îi vei spune lui Marcus? 

— Oh, cred că atunci când se întoarce. Tu ce zici? 

— Cred că e perfect așa. Sunt sigură că va fi extrem de 
încântat. 

Mai târziu, în camera ei, Rachel își dădu seama că sarcina pe 
care o purta Olivia îi amintea de clipele prin care trecuse ea. 
Se simţea chiar invidioasă pe fericirea femeii. Oare de ce s-a 
purtat atât de prosteşte în toţi anii aceia? Dacă tatăl ei i-ar fi 
spus la timp că André a venit s-o caute, totul ar fi fost diferit. 
Probabil se gândise că acţionează cum e mai bine de cuviință 
pentru ea și poate că la vremea aceea chiar era bine așa. Dar 
tot ce simţise atunci fusese de faţadă. Dacă ar fi ştiut că André 
a căutat-o, că îi păsa de ea, că a iertat-o pentru ce a făcut, ar fi 
alergat cu braţele deschise la el. Dar ea crezuse că din cauza ei 
povestea lor murise şi André n-ar fi în stare să se umilească atât 
de mult încât să vină după ea. 

leși pe terasă. Seara care se lăsa aducea cu ea briza mării, 
încărcată de parfumul florilor din grădină. Casa lui Marcus era 
situată pe plajă, la ieşirea din satul Juanastra, într-o regiune în 

care climatul era blând în toate lunile anului. Locul în sine 
aducea un sentiment de pace și de confort. 

Își spuse că era o prostie din partea ei să se lase afectată de 
vestea că Olivia era însărcinată şi se hotărî să rămână acolo 
atâta timp cât dorea ea. În fond, unde să plece? Era cel mai bun 
mod de a evita responsabilităţile cu care acum nu s-ar fi 
descurcat. 


KKK 


În următoarele zile, Olivia se pregăti pentru venirea soțului 
ei. Merse împreună cu Rachel și cu Maria la Rio și, în timp ce 
ea avea programare la coafor, fetele merseră prin magazine. 
Maria a primit de la Rachel un bloc de desen și acuarele și 
tânăra femeie și-a cumpărat pentru ea un set de farduri. 

Mai târziu au mers la o cofetărie unde fetița a mâncat o 
înghețată și apoi au mers să se întâlnească cu Olivia. De cum 
s-au văzut, Maria începu să vorbească despre ce au făcut toată 
ziua ea şi cu Rachel și în cele din urmă, mama ei concluzionă: 

— Doamne, şi eu o duc la îngheţată, dar nu are niciodată 
efectul ăsta asupra ei. Se pare că n-am tactul necesar. 

Rachel și-ar fi dorit ca Olivia să nu mai spună astfel de 
lucruri, cu toate că o făcea cu intenţii bune. Poate de aceea nu 

îndrăznea să-i spună că o rănește. După-amiază târziu, s-au 
întors acasă şi Maria țopăi de bucurie când văzu mașina 
albastră parcată în faţa casei. 

— A venit tata! A venit tata! exclamă ea încântată. 

— Da, am văzut, zise Olivia. Cum arăt? o întrebă ea pe 
Rachel. 

— Minunat! Stilistul acela a știut ce face cu părul tău. Ar 
trebui să merg și eu acolo într-o zi. 

— Oh, nu, nu e nevoie. Tu arăţi întotdeauna bine. Părul tău 
drept și des îţi încadrează frumos trăsăturile. 

Rachel o luă de mână pe Maria și zise: 

— Las-o mai întâi pe mami să-l salute pe tati. Și ea e 
nerăbdătoare, să știi. 

Maria protestă puţin, dar Olivia intră repede în casă. Maria 
şi Rachel merseră mai încet, dar când se apropiară de casă, o 
lăsă pe micuță să alerge la părinţii ei. 

Rachel nu știa ce să facă. Să meargă să-i salute, sau să amâne 
momentul pentru seară? Tocmai când se întreba asta, apariţia 
unui bărbat o făcu să tresară. 

— Andre! Ce...cauţi aici? 

— Am avut ceva de făcut la Rio, așa că am venit cu Marcus, 
zise el, cu răceală. Cum te simţi, Rachel? Arăţi bine. 

— Sunt...bine, bâigui ea. Dar tu, cum ești? 

— Sunt bine și eu, spuse el, cu indiferență. 

— Asta-i bine, zise ea. Acum, te rog să mă scuzi, zise şi trecu 

pe lângă el spre scări, dar vocea Oliviei o împiedică să 
înainteze. 

— Rachel! Rachel, nu pleca! Vino să vezi ce ne-a adus 
Marcus! Ce ne-a adus tuturor! 

Ea evită privirea speculativă a lui André și merse în 
sufragerie, să se alăture celorlalti. 

— Soția mea m-a pus să-ţi multumesc fiindcă datorită tie 
n-a fost singură cât am fost plecat, zise el, zâmbind. Așa că 
vreau să primești asta drept mulțumire din partea mea. 

Îi dădu un pachet și Rachel și-ar fi dorit să nu fi primit 
nimic. Desigur, îi făcea plăcere recunoştinţa lui, dar acum 
nu-şi dorea decât să plece în camera ei, unde să încerce să 
treacă peste șocul de a-l fi revăzut pe André. 

Bărbatul părea atât de rece și de indiferent. și Rachel era 
foarte supărată pe el fiindcă a îndrăznit să vină acolo, să-i 
distrugă echilibrul fragil pe care-l căpătase cu greu. 

Desfăcu hârtia colorată și descoperi o cutiuță de bijuterii. O 
deschise și văzu înăuntru o pereche de cercei cu diamante. 

— Nu...ştiu ce să spun...începu ea, emoționată. 

— Hei, e doar un cadou, zise el, pe un ton prietenos. 

André veni spre Rachel. 

— Ia să văd, zise el, luând cutiuţa din mâna ei. Da, sunt 
frumoși. Ai gusturi bune, Marcus. Sunt o investiţie bună. 

— Nu e o investiţie, e un cadou, zise Rachel, care închise 
cutiuţa din mâna lui. 

— Stii cum se spune: diamantele sunt cele mai bune 
prietene ale unei femei, adăugă Olivia, dorind să destindă 
atmosfera. 

— Vă rog să mă scuzaţi acum, zise Rachel, nedorind să strice 
cheful tuturor. 

— Hei, nu vrei să vezi ce am primit și eu? o opri Maria. 

— Desigur, Maria. Ce ţi-a adus tati? 

Maria îi arătă o brățară micuță, cu câteva medalioane pe 
care erau desenate chipurile sfinților. 

— Oh, e minunată! exclamă Rachel, entuziasmată. Ai 
mulțumit? 

— Da, şi am mai primit și asta. Maria îi arătă o cutie cu o 
păpușă mare, îmbrăcată în costum tradiţional brazilian. 

— E foarte frumoasă, zise Rachel uitându-se mai bine. Chiar 
nu aveai o astfel de păpușă. 

— Ştiu. Unchiul Andre mi-a cumpărat-o. 

— Înţeleg. Foarte drăguţ din partea lui, zise ea, apoi merse 
spre ușă. Acum, chiar trebuie să plec să mă schimb. 

— Dar n-ai văzut colierul pe care l-a primit mami! 

— Rachel îl va vedea mai târziu, Maria. Acum, vă rog să mă 
scuzaţi și pe mine. Mă duc să-ţi pregătesc camera, André. 

Pe hol, Olivia îi spuse lui Rachel: 

— Îmi pare rău pentru toate astea. 

— Nu-ţi face griji, Olivia. La urmă urmei, nu suntem niște 
străini! 

— Bine, dacă spui tu... 

— Sincer, nu-ţi face griji. Tu doar concentrează-te să-i arăţi 
soţului tău cât de mult te bucuri că s-a întors. 

Olivia era bineînţeles bucuroasă de lucrul ăsta. Merse în 
bucătărie să anunţe că mai aveau un oaspete la masă, în timp 
ce Rachel urcă scările în camera ei. 

Intră în cameră şi încuie ușa. Și asta nu din cauză că André 
ar putea veni peste ea, ci pentru că Maria ar fi fost posibil să 
dea buzna și apoi să spună tuturor că plânge. 

Se mai uită o dată la cerceii pe care-i primise în dar, după 
care merse în baie și dădu drumul la duș. Sub apa fierbinte, 
avea să gândească mai clar. 

Dar apa n-o învioră, ba din contră, o făcu să iasă mai tristă 
decât intrase. Se înfășură într-un prosop și se așeză în pat. 

— De ce venise André? se întreba ea din nou și din nou. 
Trebuia să-și dea seama de efectul pe care-l are asupra ei. 
Probabil că nu uitase nici el noaptea aceea de pe plajă. Se 
simțea ca o şcolăriță, dar trebuia să încerce să se poarte ca o 
femeie adultă. Trebuia să se poarte cu el la fel cum se purtase 
cu Marcus, dacă era posibil. Și dacă nici această legătură nu era 
posibilă, atunci va trebui să se poarte cu el ca şi cum ar fi fost 
un străin. 

Dar una era să planifice asta și alta să pună în aplicare 
planul. 

Își aminti că n-o ajutase pe Tottie s-o pregătească pe Maria 

de culcare. Oh, la cât de zbuciumată fusese, uitase de ritualul 
la care participa de bunăvoie, în fiecare seară. 

Deschise șifonierul și alese la întâmplare una din rochiile 
pe care şi le cumpărase din banii trimiși de André. La început 
își amintea că nu dorise să-i accepte, dar își dăduse seama că 
nu putea sta fără niciun ban al ei. 

Era o rochie neagră, simplă, lungă, care-i scotea în evidență 
bronzul arămiu. Îşi aranjă puţin și părul şi-şi puse cerceii de 
diamante. Arăta bine, chiar foarte bine. Până şi ea trebuia să 
recunoască. Dar oricum, nimănui nu-i păsa de asta. Stinse 
lumina și merse în dormitorul Mariei. 

Fetița avea trei camere: una de joacă, una în care dormea și 
o baie proprie. Tocmai atunci, Tottie încerca s-o facă să 
mănânce cina. 

Fetiţa era îmbrăcată în pijama și pe faţa ei se citea 
disperarea. Când o văzu pe Rachel, o luă imediat la zor: 

— N-ai venit să-mi faci baie. Mereu vii. De ce n-ai venit și în 
seara asta? 

— Draga mea, îmi pare rău. Am uitat cât era ceasul. Mă ierti? 

— De ce ai uitat cât e ceasul? Doar ai unul la mână! 

— Știu, draga mea, dar venirea tatălui tău și darul pe care 
l-am primit de la el — vezi cerceii ăștia, îi arătă ea pentru ca fata 
să se bucure de strălucirea lor — cred că ne-a făcut pe toți să 
uităm de timp. 

— Bine, atunci, zise Maria luând încă un fruct din bol. Dar 

promitți că o să-mi citeşti o poveste când mă culc? 

Rachel știa că va întârzia la cină, dar, dorind să amâne cât 
mai mult momentul, zise: 

— Bine. 

Fetiţa îşi termină mâncarea mai repede decât se așteptase 
Tottie, și Rachel începu să-i citească mai multe povești dintr-o 
carte mare și colorată, care-i plăcea foarte mult Mariei. 

Aproape de ora opt, Rachel se opri din citit și zise: 

— Draga mea, trebuie să plec acum. Tottie te va pregăti de 
culcare. 

În același moment, Olivia intră în cameră: 

— Aici erai! Nu ştii că în câteva minute o să luăm cina? 

— Ştiu, îmi pare rău că am întârziat atât, dar am uitat de baia 
Mariei și în compensație, i-am promis că-i voi citi o poveste la 
culcare. 

— Înţeleg. Maria, cred că-ţi dai seama că e foarte târziu 
pentru tine. 

— Dar şi tu mi-ai spus că vei veni să-mi spui noapte bună, 
zise ea, pe un ton defensiv. 

— Stiu, dar o aşteptam pe Rachel să coboare ca să pot veni 
eu. Oricum, îţi spun acum noapte bună, Maria și sper că te vei 
culca imediat, da? 

— Da, mami, zise fetița, acceptându.-le sărutările. 

Când Olivia şi Rachel ieşiră din camera fetiţei, prima zise: 

— Ce şireată e! Caută atenţia tuturor! Să ştii că nu trebuie 

să-i faci baie în fiecare zi. Mai ales când avem oaspeţi, ca azi. 

— Oaspeți? 

— Oh, am uitat să-ți spun. După ce ai plecat tu, André mi-a 
spus că trebuia să cineze cu un om de afaceri de aici, Alister 
Hemming cu soţia lui. Dar Marcus l-a pus să-i invite aici. 

— Ah, înţeleg. 

— Cred că e mai bine așa, zise Olivia. Astfel, eviti prezența 
lui André. 

— Ai dreptate. 

Jos, în sufragerie, era o atmosferă foarte relaxată. Bărbaţii 
vorbeau despre afaceri și fumau și singura femeie, nevasta lui 
Alister, stătea lângă soţul ei, ascultând plictisită. 

De cum intrară, bărbaţii se ridicară și în timp ce Marcus 
merse să le pună băuturi, André făcu prezentările. Rachel se 
temuse de acest moment, dar bărbatul știa cum să iasă din 
orice situaţie, așa că o prezentă cu numele de fată, ca să nu fie 
nevoit să dea explicaţii inutile. 

Lucy Hemming era o femeie de vârsta a doua, potrivit de 
înaltă, cu trăsături blânde. Nu era ca celelalte soții de afaceriști, 
ci mai degrabă aducea cu o femeie care dorea ca soțul ei să 
aibă o muncă mai puţin împovărătoare. 

Părea dezinteresată de conversaţia bărbaţilor și o preocupa 
mai mult să vorbească cu Olivia despre năzbâtiile Mariei. 

Rachel află că cei doi soţi aveau trei copii mari, care 
frecventau o școală din Rio. Ea şi Olivia aveau multe în comun, 

iar Rachel se simţea în plus. Când veni vorba despre viața de 
familie, nu mai suportă și merse la Marcus, care tocmai îi 
punea o băutură, la bar. 

— Rachel, arăţi foarte bine în seara asta. 

— Îmi face bine să aud una ca asta. Cum a fost călătoria? 

— Așa şi așa. Dar New Yorkul era cam friguros, aşa că m-am 
bucurat să mă întorc la Nassau. 

— Acolo l-ai întâlnit pe André? 

— Da, m-a întrebat dacă merg direct acasă și apoi i-a venit 
ideea să mă însoțească pentru a-l vedea aici pe Hemming. 

— Înţeleg. Deci, n-a fost nimic planificat. 

— Nu chiar. Eu trebuia să vorbesc cu omul de afaceri, dar se 
pare că André a considerat că e mai bine s-o facă el. În plus, lui 
Andre îi place Rio. Cred că știi asta. 

— Da, îmi amintesc că am venit o dată împreună aici, dar 
trebuie să recunosc că am fost surprinsă de vizita lui, mai ales 
în această perioadă. 

— Cât ești tu aici? întrebă el. Da, și eu am fost surprins, să 
știi. Dar presupun că e de părere că cu cât vă obișnuiți mai 
mult unul cu altul, cu atât e mai bine. Până la urmă, dacă vei 
rămâne în zonă, vei mai avea contact cu el. 

— Oh, mă îndoiesc de asta. În primul rând fiindcă nu voi 
rămâne aici și apoi, vom avea anturaje diferite. 

— Nu văd de ce, Rachel. André îţi asigură o sumă frumoasă 
de bani, nu-i așa? Mă îndoiesc că nu te va întreţine şi de acum 

înainte. 

— Dar eu nu vreau să fiu întreţinută de nimeni! 

Marcus oftă. 

— Oh, Rachel, nu reacţiona așa. N-am spus-o cu intenția 
asta! Am vrut să sugerez doar că André n-ar face nimic ca să 
scadă nivelul traiului tău. 

Dintr-o dată, Rachel deveni conștientă că cineva apăruse în 
spatele ei. Se întoarse și-l văzu pe André, care era supărat. 

— Vă rog să nu mai discutaţi lucruri personale în fața 
străinilor! 

Rachel se îmbujoră şi plecă de lângă ei exact când Sasha 
servi mâncarea. 

În timpul cinei, Rachel fu așezată între Marcus și Alister, 
care se dovedi fascinat de ea. Ba chiar el fu cel care o conduse 
în sufragerie când veni momentul să-și bea cafelele. 

Lui Rachel îi făcea mare plăcere să vorbească cu el, fiindcă 
aveau multe lucruri în comun. Amândurora le plăceau cărțile 
şi obiectele vechi și ambii frecventau expoziţii de artă. Erau 
atât de absorbiți de conversaţia lor, încât, atunci când Lucy 
vorbi, se simtiră stingheriţi: 

— Draga mea Olivia,s-ar putea să devin geloasă pe Rachel, 
dacă îl mai tine pentru ea pe Alister! 

Rachel ridică jenată privirea şi văzu că Olivia și Lucy îi 
zâmbeau, Marcus părea amuzat, iar André era vizibil enervat. 

— Şi dacă noi nu ne continuăm discuţia, Hemming, zise 

André, o să cred că întâlnirea noastră a fost mai degrabă una 
socială decât de afaceri. 

— Oh, îmi pare rău, zise Alister, vizibil stânjenit. Se ridică. 
Doar că am găsit cu Rachel că avem atâtea lucruri în comun! 
Vorbeam despre scriitorii care au devenit celebri doar după 
moarte. 

Până și lui Rachel i se păru o scuză jalnică. 

— Ei bine, atunci sugerez să mergem în biroul lui Marcus. 
Cel puţin acolo nu vom mai fi distrași de doamne. 

O spusese pe un ton sarcastic şi Rachel și-ar fi dorit să-i 
poată spune ceva care să-i șteargă ironia de pe faţă. 

Când cei doi plecară, Rachel se întristă. André, cu toată 
răceala lui, reușea s-o facă să se simtă vie şi era atât de bine 
când era în preajmă. 

Olivia și Lucy se așezară pe canapea și începură să discute 
despre copii. Marcus asculta muzică într-un colț, fumând în 
liniște, aşa că Rachel găsi că prezenţa ei nu era tocmai 
indispensabilă. 

— Olivia, te superi dacă mă retrag în camera mea? Mă cam 
doare capul, zise ea. 

— Oh, te simţi bine? întrebă femeia. Să-ţi dau o pastilă? 

— Am în cameră. 

Mulţumesc. 

E doar o migrenă, asta-i tot. 

Ajunsă în dormitorul ei, Rachel se simţi un pic mai bine. 

Poate că André reușea să rezolve problemele în seara aceea și 
a doua zi va pleca spre casă. Ce bine ar fi fost să se întâmple 
aşa! Nu-și putea permite să se mai facă de râs încă o dată în faţa 
lui! 


Capitolul 7 


Oricare ar fi fost speranţele ei, a doua zi dimineaţă își dădu 
seama că fuseseră în zadar. Când coborî la micul dejun, îl găsi 
pe André la masă, citind ziarul. Era îmbrăcat în pantaloni scurți 
şi tricou şi părul ud îi dădea de înţeles că fusese să înoate. 

— Olivia şi Marcus nu s-au trezit încă, aşa că sper să nu te 
deranjeze dacă mănânc cu tine. Sasha mi-a spus că obișnuiești 
să te trezeşti la ora asta și să mănânci cu Olivia aici. 

— Ştii foarte bine că, din moment ce ești în casa fratelui tău, 
ai libertatea de a mânca oriunde dorești. 

André o măsură din cap pină-n picioare și observă fusta 
scurtă pe care o purta și maioul roz. 

— Eşti foarte bronzată, remarcă el. Cafea? 

Rachel încuviință și luă ceașca din mâna lui. Luă o 
înghiţitură şi încercă să se bucure de peisaj. Masa era așezată 

pe terasa care dădea spre plaja mereu curată, scăldată de apa 
cristalină. 

André îşi mai turnă o ceaşcă de cafea şi zise: 

— Eu n-am mâncat încă. Tu ce obișnuiești să mănânci? 

— Doar chifle și unt, zise ea. Prefer un mic dejun ușor. 

— Bine, știam că asta vei dori, așa că acum cinci minute i-am 
spus Sashei să pregătească asta. 

— Mulţumesc, zise ea. Trebuia să se fi gândit că putea fi în 
stare să-i anticipeze nevoile. 

Îi era foarte greu să reziste privirii lui, care o devora pur și 
simplu. Până la urmă, zise: 

— Chiar trebuie? 

— Ce trebuie? 

— Chiar trebuie să te holbezi așa la mine? Ce ţi-a mai trecut 
acum prin minte? Să mă faci să mă simt prost? Sau pur și 
simplu să mă enervezi? 

André dădu nepăsător din umeri. 

— Îmi face plăcere să te privesc, zise el cu indiferenţă și 
Rachel se îmbujoră. 

Sasha veni cu o farfurie de chifle calde, unt, cafea și lapte. 

Rachel luă o chiflă, o unse cu unt și începu să mănânce. 

— Spune-mi, zise ea dintr-o dată, unde sunt Gilroy și 
Sheridan, gărzile tale? Nu i-am văzut aseară. 

— Stau în oraș. 

— Oh? De ce? 

— Ştiam că nu-ți place să-i ai în preajmă. Dar nu te îngrijora, 
sunt departe de noi. 

— Sunt sigură de asta, zise Rachel, care se întreba totuși de 
ce André se deranjase atât ca să-i facă pe plac. Dar poate că nici 
Oliviei nu-i plăceau. Da, poate că ăsta era motivul real. 

André termină de mâncat și, după ce-și mai turnă puţină 
cafea, aprinse o ţigară şi privi oceanul. 

Rachel era extrem de curioasă să afle cât avea să mai rămână 
acolo, dar nu putea să-l întrebe asta, pur și simplu. 

Oftă, dar după ce făcu asta îi păru rău, fiindcă îi atrase 
atenţia. 

— Îţi place aici? întrebă el, studiind-o. 

— Foarte mult. Olivia e foarte drăguță. Îmi place de ea, și 
cred că şi ei îi face bine prezenţa mea aici. 

— Ți-am spus că aşa va fi. Dar ce ai făcut de când ai venit? Ai 
văzut orașul? 

— Puțin. Am stat mai mult pe plajă, zise ea. 

— Cu Maria, știu. Mi-a spus Olivia. Dar să ştii că nu te-am 
adus aici ca să fii bona neplătită a Mariei. 

— Dar nu sunt, zise Rachel, surprinsă. 

— Nu? Atunci cum numeşti ceea ce faci? Te trimit aici ca să 
te odihnești și ce găsesc când vin? Am fost extrem de surprins 
când Olivia mi-a spus aseară că îi faci baie Mariei în fiecare 
seară și că tu eşti cea care o pregătește de culcare. 

— Dar îmi place să fac asta! Sper că n-ai avut ceva de 

ripostat. 

— Dacă te întrebi de ce le-am spus lui Marcus și Oliviei ce 
cred, să știi că am făcut-o aseară, după ce te-ai dus la culcare. 

— Ce ai făcut? 

— M-ai auzit! Plus de asta, am şi alte planuri pentru tine care 
n-au legătură cu nepoata mea. 

— Serios, André, chiar mă uimești. Ştiu că mi-ai plătit 
vacanţa aici, dar... 

— Te rog, Rachel, nu vreau să ne mai certăm. Ştii foarte bine 
că am dreptate. Respiră adânc. În ceea ce priveşte planurile 
mele... 

— Nu mă interesează de ce ai venit aici, André, dar vreau să 
ştii că n-am de gând să-ţi permit să mă umilești în faţa fratelui 
tău şi a cumnatei tale! 

— Nu intenţionez să te umilesc, dar vreau să știi că nu voi 
ezita să-mi folosesc autoritatea pentru a te împiedica să te porţi 
ca o servitoare! 

Rachel tăcu și-i evită privirea. Oare de ce-l deranja așa de 
mult că se ocupa de nepoata lui? 

— Nu trebuie să te ingrijorezi, zise el. N-am avut o 
conversaţie dificilă cu fratele meu și cu soţia lui. Le-am spus 
doar că intenţionez să petrec câteva zile aici și vreau să-ţi arăt 
câte ceva din locurile astea. 

— Vrei să te însoțesc să... 

— Oare ideea mea e atât de îngrozitoare pentru tine? Nu 

mi-ai lăsat aceeași impresie când am vorbit ultima oară, în casa 
mamei. 

Rachel se ridică în picioare. 

— Cum îndrăznești să aduci vorba despre asta după câte ai 
spus? 

André stătea rezemat de scaunul lui, fără să fie deranjat de 
reactia ei. 

— Părerea mea nu s-a schimbat, zise el. Dar din moment ce 
sunt aici și intentionez să rămân câteva zile, nu văd de ce nu 
ne-am bucura de compania celuilalt. 

— Sper că nu vorbeşti serios! 

— Oh, dar sunt serios! Şi sper că n-ai de gând să mă provoci! 

— Mă...ameninţi? 

— Oh, pentru Dumnezeu! De ce nu poţi să iei un lucru așa 
cum vine? Nu conoști Brazilia, eu da. Intenţionez să-ți arăt 
locurile. Ce e așa de rău în asta? 

— Şi ce se întâmplă dacă nu vreau să merg? 

— Conversaţia asta mă plictisește, zise el, indiferent. Acum e 
ora nouă, zise el, uitându-se la ceas. Ce zici de nouă şi 
jumătate? Eşti gata până atunci? 

Rachel ezită, dar se gândi că n-avea sens să se 
împotrivească. Când vru să intre în casă, se întoarse să mai 
spună ceva. 

— Cum de n-ai luat-o cu tine și pe Leonie? Cu siguranță, ar 
fi fost o companie mai plăcută decât mine. 

— Leonie a plecat în State, cu părinţii ei. lar în ceea ce 
priveşte compania ei, ei bine, da, ar fi fost mult mai agreabilă 
decât a ta. 

— Când pisica nu-i acasă...zise Rachel cu ironie, dar plecă 
înainte ca bărbatul să-i dea o replică potrivită. 


KKK 


Cu toate că i-ar fi fost mai ușor să petreacă timpul alături de 
Maria și de Olivia, Rachel găsi următoarele zile petrecute în 
compania lui Andre cu adevărat fermecătoare. 

De la antagonismul pe care-l încercaseră în prima 
dimineaţă, relaţia lor a evoluat spre una amicală. Era aproape 
imposibil să menţină o relaţie tensionată într-un decor atât de 
idilic, iar Rachel chiar se văzu în postura în care aștepta cu 
nerăbdare fiecare zi. 

André era la fel de fermecător cum îl știa, dar pe măsură ce 
zilele treceau, Rachel nu putea să nu se întrebe ce va urma 
după ce toate astea se vor sfârși. Se întreba dacă logodnica lui 
ştia unde și cu cine era şi își spuse că nu putea să știe așa ceva. 
Ştia că Leonie nu ar fi acceptat niciodată ca logodnicul ei și 
fosta lui soţie să se plimbe împreună. 

Cu toate astea, era conștientă că lui Andre îi făcea plăcere 

compania ei, și uneori chiar îl simțea pe deplin relaxat lângă 
ea. Dar de fiecare dată când se întâmpla asta, era spus un 
cuvânt sau făcut un gest care le amintea poziția unuia față de 
celălalt și-i făcea să devină conștienți de realitate. 

La început, merseră cu mașina printre dealuri, căutând 
aerul proaspăt și răcoros al munţilor și bucurându-se de 
mâncarea delicioasă servită la hanurile amplasate de-a lungul 
drumului. 

Făcură baie pe plaja Copacabana, dar Rachel prefera mai 
mult plajele mai liniștite și mai putin frecventate din sud. De 
multe ori îi simţea privirea iscodind-o și doar atunci Rachel își 
dădea seama că reprezentau unul pentru celălalt o continuă 
provocare. 

De două ori o dusese la jocurile de noroc și o privise 
amuzat când pierduse banii pe care i-i dăduse el. 

— În mod clar îl moștenești pe tatăl tău, zise el, când 
mergeau în parcare. 

Era prima oară când îi menţiona tatăl de când venise. Dar 
ştia că n-o spunea cu răutate. 

— Cred că ai dreptate, zise ea. Tu nu joci niciodată? 

— Nu. Un ghinionist în familie e de-ajuns, zise el, ajutând-o 
să urce în mașină. 

Tânără femeie nu mai zise nimic. De când făcea ea parte din 
nou din familia lor? ÎI privi. Arăta atât de bine în pantalonii de 
in alb și tricoul vaporos! Era un bărbat puternic și frumos. Nu 

mai sperase vreodată că va putea petrece atâtea clipe frumoase 
alături de el, fără ca o ceartă să le strice cheful. 

Dar Rachel îşi spunea că nu trebuie să gândească așa. În 
curând, bărbatul avea să se întoarcă la casa lui din Bahamas, la 
logodnica lui frumoasă și bogată, iar ea va deveni doar o 
amintire pentru el. 

— Mă mir că n-ai pariat niciodată, zise Rachel, privindu-l 
cum se așază la volan. 

— Cred că n-am avut niciodată timpul necesar să fac asta. 
Sunt foarte captivante jocurile astea, totuși. 

— Probabil. Tata era la curent cu asta, zise ea. Apoi, schimbă 
subiectul. Dar ţie îți plac bărcile, nu? 

— Da, asta e adevărat, zise el, pornind mașina. lar pe tine te 
interesează caii? 

— Nu în mod special, zise ea, aranjându-și părul cu mâna. 
Purta cerceii pe care i-i dăruise Marcus. 

— Ti-am cumpărat şi eu o pereche asemănătoare, îţi 
aminteşti? întrebă el, cu ochii la urechile ei. 

— Da, cred că i-ai găsit acasă. 

— Așa e. Am cutia ta cu bijuterii la mine. 

Urmă o clipă de tăcere, după care Rachel întrebă: 

— O să-i... oferi Leoniei? 

— Bineînţeles că nu, zise bărbatul. 

— Mi se pare o pierdere. Adică...ce-ai de gând să faci cu ei? 

— Eu? Nu voi face nimic, Rachel. Imediat cum...se pronunţă 

divorțul, o să ti-i înapoiez. 

— De ce să mi-i înapoiezi? Ca pe o ofertă de pace? întrebă 
ea. 

— N-am de ce să fac pace cu tine, Rachel. Dar dacă ideea asta 
te ofensează, atunci n-o să mai aduc vorba despre ea. 

— Mulţumesc, dar nu va fi nevoie. 

Ştia că orice ar spune ea, el va face exact cum va crede de 
cuviință. Scoase din geantă o cutie cu ţigări și se servi cu una. 

— Spune-mi, Rachel, întrebă bărbatul, te-ai gândit să te 
întorci la Londra? 

— Nu, zise ea scurt. 

— Asta e bine. 

— De ce spui asta? Cu siguranță nu te interesează ce am de 
gând să fac. 

— Ba din contră. Așa cum ţi-a spus și Marcus, n-aş vrea să 
ieşi din vizorul meu. 

— Bineînţeles că în cele din urmă mă voi întoarce în Anglia, 
zise ea. Acolo e casa mea. În plus, mai e și magazinul... 

— Poate fi vândut. Nu-mi place să stai acolo singură. 

— Va trebui să accepţi că după divorţ nu voi mai fi sub tutela 
ta! 

— Dar tu ştii că nu voi putea accepta una ca asta! 

— Cred că mai bine am schimba subiectul, sugeră ea. 

— Nu! i-o tăie André. Presupun că-ţi dai seama că sunt aici 
de mai bine de două săptămâni și că trebuie să mă întorc la 

Palmerina. 

— Da, bănuiesc că Leonie te așteaptă. 

— S-a întors acum trei zile acasă. 

— Înţeleg. Când...pleci? 

— Mâine dimineaţă. Trebuie să recunosc că îmi pare rău că 
plec. Mi-a făcut mare plăcere să petrecem acest timp 
împreună. 

— Şi mie, recunoscu ea. Cel puţin, am avut șansa să mă port 
ca o turistă. Își mușcă buza. Mi-aș fi dorit să-mi fi spus mai 
devreme că pleci mâine. Așa, aș fi pregătit cu Olivia o cină de 
rămas-bun. 

— Ei, Rachel, nu ţi-am spus pentru că am dorit să te bucuri 
de ultima noastră zi petrecută împreună. 

— Te rog să nu te îngrijorezi, André. N-am de gând să fac o 
scenă. Cred că o să-i dau voie Leoniei să facă asta când va afla 
unde ai fost şi ce ai făcut. 

— N-am obiceiul să dau socoteală pentru acțiunile mele. Cât 
despre Leonie, ştie că sunt plecat cu afaceri și destinaţia e 
problema mea. 

— Oh, înţeleg, zise ea zâmbind. Obișnuiești să faci asta 
mereu?Andr o privi cu răceală, dar nu zise nimic. Restul 
drumului fu parcurs în tăcere. 


KKK 

În seara aceea, Rachel era conștientă de faptul că discuția 
lor de pe drum îi atinsese lui André o coardă sensibilă. Era 
foarte tăcut și nu doar cu ea, ci și cu Olivia și cu Marcus, care 
bănuiau desigur că ceva era în neregulă. Era o seară frumoasă 
de primăvară și Rachel încerca să se gândească la altceva ca să 
evite privirile insistente ale lui André. 

— Ai reușit să finalizezi înțelegerea cu Hemming? rupse 
Marcus la un moment dat tăcerea. 

— Da, la telefon, azi-dimineaţă, zise el. Oricum, dacă apare 
ceva, mă anunti, da? 

— Sigur că da. Gilroy și Sheridan merg cu tine? 

— Bineînţeles. Decolăm la nouă și jumătate. 

— Pleci cu avionul tău? 

— Da, zise el, părând plictisit. Se ridică şi merse spre terasă. 
Se întoarse și spuse: mulțumesc, Olivia, pentru felul în care 
m-ai făcut să mă simt aici. Mi-a plăcut foarte mult. 

— Mulţumesc, André. Ar trebui să vii mai des pe la noi. 

— Aşa voi face. 

Apoi îi privi pe toti și zise, mergând spre ușă: 

— Vă rog să mă scuzaţi, dar eu o să mă retrag. Noapte bună. 

Marcus și Olivia i-au răspuns, dar Rachel l-a ignorat, şi când 
a ridicat privirea, plecase deja. Se simţea prost că n-o făcuse, 
mai ales că era posibil să nu-l mai vadă înainte de plecare. Dar 
probabil că scopul lui era să vină la Juanastra și să-i provoace 
ei suferinţă. Și cum lucrul ăsta se întâmplase, atunci nu mai 

avea nimic de făcut aici. Pentru prima dată, Rachel începu să 
se gindească serios la întoarcerea la Londra. Până la urmă, nu 
va mai dura mult până când divorțul se va finaliza și e posibil 
ca următoarea vizită la Rio să-l aducă pe André împreună cu 
Leonie, iar asta era prea mult pentru ea. 

Va rămâne cele trei luni, așa cum hotărâse soţul ei, dar asta 
mai mult fiindcă Olivia o făcuse să se simtă atât de bine. Nu se 
mai punea acum problema să rămână până la nașterea celui 
de-al doilea copil, deși era adevărat că la un moment dat i se 
păruse o idee bună. 

Îşi aminti de sarcina Oliviei. Oare i-a spus deja lui Marcus? 
De când venise André, avusese foarte puţin timp să stea de 
vorbă cu gazda ei. 

Marcus începu să vorbească despre redecorarea sufrageriei, 
iar Rachel, simțind că nu e treaba ei să-și dea părerea, se scuză 
și ieşi pe terasă. Se sprijini de balustradă și se întrebă pentru a 
mia oară de ce André venise tocmai în Brazilia să-şi petreacă 
aceste zile libere. Înţelegea că-i făcuse plăcere compania ei, dar 
în rest, n-avea niciun înţeles. Doar dacă... 

Inima începu să-i bată cu putere. Oare era posibil ca André 
să mai simtă ceva pentru ea? Oare se mai simţea atras de ea? 
Dar nicio clipă n-a făcut ceva care să-i arate asta. Era o situaţie 
stânjenitoare. Andr se controla perfect, dar ea, în schimb, își 
imagina niște lucruri cu adevărat imposibile. Poate plăcerea de 
a fi crud îl făcuse să vină aici și să-i zdruncine liniștea 


124 ANNABEL DUPONT 


interioară. 

Făcu o grimasă. Nu contează care-i erau motivele. Va pleca 
mâine dimineaţă și era posibil să nu-l va mai vadă niciodată. Şi 
dacă într-adevăr pleca spre Anglia peste o lună, așa cum își 
propusese, atunci nu mai avea de ce să-l întâlnească. 


KKK 


Mai târziu, când se întoarse în sufragerie îl găsi pe Marcus 
singur. 

— Olivia s-a dus la culcare, zise el. Nu prea s-a simţit bine 
azi. Speră să nu te superi. 

— Oh, sigur că nu. Dar pot s-o ajut cu ceva? 

— Oh, nu, nu cred. E doar obosită. Am mai trecut prin asta. 
Bănuiesc că ţi-a spus de copil, nu? 

— Da. Cum ai primit vestea? 

— Am fost încântat, desigur. Dar acum va trebui să angajăm 
o dădacă permanentă. Olivia nu se poate descurca. Bănuiesc 
CĂ te-a rugat să mai rămâi. Mi-ar plăcea s-o faci, dar va trebui să 
accepti să primeşti un salariu lunar... 

— Îmi pare rău, Marcus, dar nu pot. 

— Dar de ce? Statutul tău aici nu se va schimba. Vei fi tot un 
membru al familiei, doar că vei primi un salariu... 

— Nu e vorba despre asta, Marcus, sincer. Nu accept pentru 
că aș fi mândră. Aş accepta un salariu, dar cred că n-aş avea 
nevoie de el dacă André îmi plătește o pensie atât de mare. 
Cred că în cele din urmă mă voi întoarce la Londra. 

— Ei bine, tu știi cel mai bine. Dar nu te hotărî acum. 
Gândește-te la asta. Mai sunt încă șapte luni până la nașterea 
copilului. 

— Bine, o să mă gândesc. Mulţumesc, Marcus. 

— Eu trebuie să-ţi mulțumesc. De când ai venit, ai ajutat-o 
foarte mult pe Olivia. S-a atașat de tine. 

— Şi eu o plac, Marcus, serios. Dar vezi tu, sunt unele 
lucruri... 

— André, zise el. 

— Cred că da. Până la urmă, despre el e vorba. 

— Înţeleg. Ei bine, dacă te răzgândești... 

— Cred că acum voi merge și eu la culcare, zise ea. Noapte 
bună. 

— Noapte bună, Rachel. 

Urcă scările cu pași ușori. Se gândea la Olivia şi la Maria, pe 
care o neglijase în tot acest timp. Oare va putea sta departe de 
ea când va fi la Londra? 

Deschise ușor ușa camerei sale şi nu aprinse imediat 
lumina. leşi pe terasă şi stătu acolo câteva clipe, până când 
deveni conștientă de zgomotele din cameră. 

Panicată, reuși să aprindă veioza de la capătul patului și-l 

văzu pe André, stând pe scaun, într-unul din colțurile camerei. 

— Ce...doreşti? 

— Voiam să vorbesc cu tine. Și cum n-am putut face asta jos, 
m-am gândit să te aştept aici. 

— Înţeleg. Rachel scoase cerceii din urechi și-și netezi părul 
cu mișcări nervoase. 

Despre ce vrei să vorbim? 

— Ce intenţionezi să faci după ce se scurg cele trei luni 
petrecute aici? întrebă el, măsurând-o cu privirea. 

— Nu...m-am decis încă. 

Plus de asta, n-are nicio legătură cu tine. Și cred că n-ai 
dreptul să mă întrebi, zise ea cu mândrie. 

— Dreptul? Ce e dreptul, de fapt? Ştii asta? Mă îndoiesc. 

— Acesta e dormitorul meu și cred că am dreptul să-ţi cer să 
pleci, adăugă ea. 

Bărbatul se ridică și veni spre ea. 

— Vorbeşte mai încet. Sau vrei ca toată casa să știe ce avem 
noi de împărţit? 

— Nu va fi nicio discuţie. Vrei să pleci, te rog? 

— Rachel, încearcă să înţelegi punctul meu de vedere. De 
şapte ani sunt responsabil pentru tine. 

Iar acum sunt conștient că în afară de mine ești singură pe 
lume. 

Trebuie să ştiu ce ai de gând să faci pentru ca, dacă vei avea 
nevoie de ajutor, să te ajut. Ştii că banii nu sunt o problemă. 

Dacă vrei ceva anume, dacă-ţi trebuie ceva... 

— Oh, André îl privi ea cu dorinţă. Cred că trebuie să pleci 
acum, zise ea, văzându.-i privirea arzătoare. Nu e..nici timpul şi 
nici locul pentru o asemenea discuţie. 

André făcu un pas spre ea. 

— Tu habar n-ai ce vreau eu. 

— Te rog, André! 

Nu mai e nimic de spus! 

— Rachel, nu mă provoca! 

— Oh, îţi sugerez să-ţi rezolvi problemele prin avocaţi. Și 
acum pleacă, te rog! Nu pot să mai suport situaţia asta! 

André se mișcă până ajunse aproape de ea. Atât de aproape, 
încât îi simțea căldura corpului. 

— Crezi că sunt lipsit de sentimente? zise el, mângâindu-i 
obrajii. Crezi că dacă sunt singur aici cu tine, asta nu mă face 
să mă gândesc la tot ce am trăit împreună? Începu s-o sărute. 

— La ce anume te-ai gândit, mai exact? abia reuși ea să 
întrebe. 

— La momentele noastre de dragoste. Cred că asta e 
problema mea, Rachel. Te doresc și simt că înnebunesc dacă 
nu te am... 

— André... 

— Oh, te rog, lasă-mă să fac dragoste cu tine, te rog. 

Rachel era incapabilă să reziste inevitabilului care se 
produse. Îi răspunse la săruturi și la mângâieri. 


128 ANNABEL DUPONT 


André o luă în brate și o purtă spre pat, aşezând-o cu grijă 
şi întinzându-se și el lângă ea. O sărută pătimaș. Nu se mai 
puteau gândi dacă fac sau nu bine procedând așa, voiau doar 
să se bucure unul de altul... 


Capitolul 8 


Rachel se trezi când cineva parcă sărea fără milă în pat și 
nu-și putea imagina cine ar fi în stare de asta. Își dorea din 
răsputeri să rămână exact așa cum era, dar deschise ochii cu 
greu. Când o văzu pe Maria care sărea încântată în pat, își 
aduse aminte de noaptea trecută și privi cealaltă pernă. André 
nu mai era lângă ea. Încercă un amestec de disperare şi de 
ușurare. 

— Mami a zis că pot să te trezesc. E foarte târziu, zise Maria. 

Rachel se ridică în capul oaselor și încercă să se uite la 
ceasul de pe noptieră. Nu-i veni să creadă că dormise atât de 
mult. Era zece și jumătate. Și unde era André, acum? Oare 
plecase, aşa cum plănuise, sau o aștepta jos? 

— Unchiul André a plecat? o întrebă pe Maria, încercând să 
se poarte normal. 

— Oh, da, acum câteva ore. De ce? Voiai să-ţi iei rămas-bun? 

— Oh, nu. Cred că am dormit mai mult decât trebuia. Acum 
pleacă, Maria, o să mă dau jos și o să mă îmbrac. Fugi și 
spune-i mamei că îmi cer scuze că am dormit atât de mult. 

— Chiar o să te trezeşti? întrebă fetiţa, cu ochii strălucind de 
bucurie. Adică acum, că unchiul a plecat, n-o să mai fii 
ocupată, nu-i aşa? 

— Nu, n-o să mai fiu atât de ocupată. Acum, fugi de aici! 
Trebuie să mă îmbrac. 

Rachel aşteptă până când nu mai auzi pașii micuţi pe 
coridor şi-şi îngropă faţa în perna pe care dormise André... 


KKK 


Dar bineînteles că trebuia să se dea jos din pat. Când o făcu, 
își văzu hainele împrăștiate pe jos. Merse la duș şi după ce se 
răcori puțin, se îmbrăcă să coboare. În tot timpul acesta, 
încerca disperată să nu se mai gândească la lucrurile care s-au 
petrecut cu o noapte în urmă. Dar acest lucru era mai mult 
decât imposibil. Cel putin, își dovedise că încă îl mai atrage, 
dar asta era tot. În nicio clipă n-a lăsat-o să creadă că ar dori-o 
şi pentru altceva. Iar faptul că și-a dus la bun sfârșit planul de 
a pleca în acea dimineață însemna că pentru el nu se 

întâmplase de fapt nimic spectaculos. 

Fusese o lașă, ca întotdeauna. ÎI lăsase să facă dragoste cu 
ea, deși știa că pentru el nu înseamnă nimic. 

Dar cum de permisese așa ceva? Cum reușise el să facă asta? 
Profitase de ea? În mod clar, nu! Fusese doar o victimă a 
farmecului său. 

Cumva, trebuia să nu se mai gândească atât de mult la asta. 
Cel puţin, nu de faţă cu alţii. Jos, Olivia își bea cafeaua de 
dimineaţă şi zâmbi când o văzu pe Rachel. 

— Ia uite cine vine! A trebuit s-o trimit pe Maria să te 
trezească. De la opt și jumătate, abia așteaptă să te vadă. Cred 
că ai fost foarte obosită de ai dormit atât. 

— Da, zise ea. Ce...mai faci? Marcus mi-a spus că nu te 
simţeai prea bine aseară. 

— Oh, știi tu, greturile obișnuite! 

Rachel își turnă și ea puţină cafea şi-şi aprinse o ţigară după 
ce refuză invitaţia la masă a Oliviei. 

— Nu prea mi-e foame, zise ea. Și, plus de asta, e aproape 
ora prânzului. 

— Spune-mi, ţi-ai luat la revedere de la Andre? o întrebă 
Olivia, când Rachel se așeză lângă ea. 

— Cred că da, zise ea. Parcă ne-am spus la revedere ieri. 

— Oh, înțeleg. Dar mi s-a părut că aseară părea enervat de 
ceva. În dimineaţa asta a plecat fără să spună un cuvânt și nici 
el n-a vrut să ia micul dejun. V-aţi certat cumva? Apoi, pe un 

ton plin de remușcare: oh, îmi pare rău, nu e treaba mea! Iar 
fac ce mi-a spus Marcus să nu fac, adică să mă amestec în vieţile 
voastre. 

— Stai liniștită, Olivia. Nu ne-am certat, dar i-am spus câteva 
lucruri urâte. 

— Mă întreb de ce a vrut să stea atât de mult. Nu era nevoit 
să iasă cu tine în oraş, nu? Eu cred că încă se mai simte 
responsabil pentru tine. 

— Da, cred că e o parte din tradiţia familiei Sanchez. Strânse 
pumnii. Chiar dacă în curând se va căsători cu Leonie, încă nu 
poate să accepte că eu am nevoie de libertate. Probabil că se 
crede vreun superbărbat care se poate descurca să controleze 
vieţile a două femei. 

— Dar Rachel, izbucni Olivia, nu crezi că ești puţin cam 
iresponsabilă? Nu mai ai pe nimeni pe lume. De ce nu-l lași pe 
André, să aibă grijă de tine? 

— Toată lumea crede că sunt incapabilă să am grijă de mine. 
Poate tu n-ai fost învățată cu viaţa grea, dar înainte de a-l 
cunoaște pe André eu aveam grijă de mine și de tata. Și în 
ultimii cinci ani, cred că m-am obișnuit să fiu singură. 

— Bine, Rachel, nu te enerva. Vreau doar ce e mai bine 
pentru tine. M-am atașat foarte mult de tine și aș face orice ca 
să te răzgândești să te mai întorci la Londra și să rămâi aici cu 
noi. 

— Oh, îmi pare rău, Olivia, cred că sunt la limită. O să-mi 

revin într-o zi sau două. 

— Maria s-a dus la plajă cu Tottie. Ce-ar fi să mergi și tu la 
ele? Te mai destinzi puţin. 

— Poate așa am să fac. Mulţumesc, Olivia, pentru că nu m-ai 
întrebat nimic. Într-o zi, îţi voi explica ce s-a întâmplat, dar nu 
acum. 


KKK 


Mai târziu în aceeași dimineață, stând pe nisip alături de 
Maria, se întrebă cât de mult va mai dura până își va reveni 
după vizita lui André. 

Se întreba cum se va descurca în continuare. Era singură pe 
lume, asta era o certitudine, dar cel puţin era mai matură cu 
cinci ani. Dar ştia că își va reveni. Trebuia s-o facă. Vechile răni 
se vor cicatriza din nou, la timpul lor, iar Rachel descoperi 
acest lucru pe măsură ce săptămânile se scurgeau una după 
alta de la plecarea lui Andre. 

— Plecarea lui Marcus într-o călătorie mai lungă prin Europa 
a făcut-o să conștientizeze și problemele Oliviei și a încercat pe 
cât posibil să-i ridice moralul. N-avea o sarcină ușoară, și de 
cele mai multe ori îi era foarte rău și se lupta cu dureri de cap 
îngrozitoare. 

Rachel le scotea pe Olivia şi pe Maria la plimbare cu mașina. 
Celor două le plăceau la nebunie aceste ieșiri care aduceau de 
fiecare dată culoare în obrajii palizi ai Oliviei. 

Într-o după-amiază, le-a dus să cineze împreună la un 
restaurant, spre munte. Locurile erau minunate pe acolo și 
terasa restaurantului avea vedere spre un lac frumos. Cu toate 
că și compania era plăcută, Rachel nu se simţea prea bine și 
şi-ar fi dorit să nu se aventureze atât de departe de casă. Olivia 
şi Maria erau foarte bine dispuse, fiindcă Marcus avea să se 
întoarcă în câteva zile şi toată seara au vorbit doar despre asta. 

Mâncarea era delicioasă, dar Rachel nu putu să se atingă 
decât de puţină salată. Nu ştia de ce, dar credea că ceva din ce 
mâncase mai devreme nu-i priise. 

S-au întors pe întuneric și Rachel chiar se gândi s-o roage 
pe Olivia să conducă, dar n-o făcu. Nu dorea s-o îngrijoreze 
sau să-i răpească buna dispoziţie, dar când ajunseră la intrarea 
în Juanastra, Rachel fu forțată să oprească mașina și să meargă 
undeva la marginea drumului, ca să vomite. 

După asta, rămase sprijinită de un copac, încercând să se 
liniștească şi să-și revină după ameteala care nu-i dădea pace. 

Olivia veni în fugă spre ea, speriată. 

— Rachel, ce s-a întâmplat? 

— Nu-i nimic, Olivia. Îmi cer scuze că am oprit. Cred că e 
din cauza a ceea ce am mâncat. Mi s-a făcut rău dintr-o dată. 

Olivia o mângâie pe păr și o studie în tăcere, după care zise: 

— Haide, vino înapoi la mașină. Suntem aproape de casă. O 
să conduc eu de aici. 

— Oh, nu e nevoie, mă simt mai bine... 

— Sigur că da, dar voi conduce eu de aici. 

Urcară din nou și după ce-și mai reveni puţin, Olivia zise 
zâmbind: 

— Dacă n-ar şti lumea care dintre noi e gravidă, cred că și-ar 
imagina că ești tu, Rachel. 

Din fericire pentru ea, Olivia fu prea ocupată cu condusul 
și cu întrebările necontenite ale Mariei ca să-i observe 
paloarea. Rachel închise ochii o clipă. Oh, Doamne, cum de nu 
m-am gândit la asta? se întrebă ea. 

Dar nu se putea să fie adevărat. N-avea cum. Dacă Olivia era 
însărcinată, asocia orice stare de rău acestei condiţii. Și, 
oricum, o spusese ca pe o glumă. 

Dar gândind la rece, realiză că era un lucru pe care trebuia 
să-l fi avut în vedere chiar cu câteva zile în urmă. Oh, ce situaţie 
neplăcută! Ce avea să facă, acum? 

Mașina intră în garaj și Olivia zise: 

— Rachel, du-te și fă un duș. Probabil ţi-a fost rău de la 
căldură. Majoritatea oamenilor o suportă mai greu și sunt 
afectaţi la un moment dat de ea. 

Rachel încuviință din cap și făcu întocmai cum i se spusese. 
Apa călduță îi mai răcori trupul înfierbântat. După baie, ieși şi 
se examină în oglindă. Nu exista nicio schimbare din punct de 

vedere fizic, şi se gândi dacă nu cumva se înșela. Desigur, se 
putea asigura ducându-se la doctorul de familie al Oliviei, dar 
asta ar fi stârnit prea multe întrebări, și încă nu era cazul. 

Şi dacă era totuşi aşa cum se temea? Dacă era într-devăr 
însărcinată, îi va spune lui André? Nu! fu răspunsul care veni 
de undeva din interiorul ei. 

Se gândi ce ar putea face. Putea avorta la întoarcerea în 
Anglia, sau putea să păstreze copilul și să încerce să-l crească 
singură. 

Dar un avort ieșea din calcul. Nu putea distruge atât de 
ușor fructul dragostei sale. Nu acea ființă mică ce luase naștere 
din contopirea lor. 

Oftă. Deocamdată, trebuia să aibă grijă ca Olivia să nu afle 
în cele câteva zile câte avea să mai stea acolo. Dar oricum, 
n-avea acum să bănuiască ceva din moment ce nu știa ce se 
întâmplase între ea și André. 


e 


În următoarele zece zile, Rachel trebui să admită că era 
într-adevăr însărcinată. Avea toate simptomele: greţuri de 
dimineață, oboseală acută și o repulsie față de unele alimente. 
Reduse ţigările la jumătate și bău cafea doar când n-avea cum 

să se mai eschiveze de faţă cu ceilalți. 

Marcus se întoarse singur din Europa de data asta, iar Maria 
o părăsise pe Rachel pentru a petrece mai mult timip cu tatăl 
mult iubit. Olivia aducea mereu în discuţie dorinţa ei ca Rachel 
să rămână definitiv în Brazilia, dar când tânăra femeie se decise 
să plece, Olivia fu cea care făcu aranjamentele pentru 
călătorie. 

Marcus era întristat și el de plecarea lui Rachel, mai ales că 
trebuia să plece într-o altă călătorie şi Olivia nu mai avea cu 
cine să rămână. Într-o zi când erau cu toţii în sufragerie, 
bărbatul îi telefonă mamei sale și o întrebă dacă poate să 
petreacă câteva săptămâni alături de soţia lui. Dar doamna 
Sanchez abia își revenise după o răceală puternică și nu putea 
călători cu avionul. 

— Voi fi bine, zise Olivia, încercând să-l facă pe soțul ei să-și 
lase mama în pace. Nu-ţi mai face griji! 

Marcus dădu din cap și continuă conversaţia cu mama lui. 
Când puse receptorul în furcă, zise: 

— Vine Irena mâine. Acum, sunt sigur că vei fi bine. 

Olivia o privi pe Rachel, apoi zise: 

— Înţeleg, spuse ea, pe un ton care arăta clar că 
aranjamentul nu era pe gustul ei. 

Marcus se încruntă. 

— Ce mai e acum? Irena e sora mea. Sunt sigur că e un 
substitut bun pentru Rachel. O privi pe cumnata lui. Rachel 

ştie că nu vreau s-o rănesc cu asta. Ştie că o preferam pe ea să 
rămână, dar dacă nu se poate, atunci Irena îi va lua locul. Oftă. 
Poate mai târziu, vei putea sta la Veros o perioadă. 

— Bine, Marcus, nu te alarma, zise Olivia. Dacă nu sunt atât 
de entuziasmată de venirea Irenei, e din cauză că m-am atașat 
de Rachel. Și ea se poartă atât de bine cu Maria. Nu poţi spune 
că Irena este tocmai omul potrivit pentru un copil! 

Marcus scoase o exclamaţie, după care ieși din cameră. 

— Oh, Doamne! Acum s-a enervat! oftă ea. Sincer, Rachel, 
nu vreau să fiu nesuferită, dar eu și Irena nu ne-am înţeles 
niciodată prea bine. 

Rachel, cunoscând-o pe cumnata lor, nu făcu niciun 
comentariu. N-ar fi fost corect să-i povestească prin ce trecuse, 
ca să nu-i altereze și mai mult părerea despre ea. Așa că zâmbi 
şi schimbă subiectul. 


KKK 


Irena ajunse în seara următoare, iar Rachel se bucură că va 
mai avea doar o zi s-o suporte pe fată. Dar Irena o evită de la 
început, lucru care o puse pe gânduri pe tânără. Noroc că 
Marcus era acolo ca să mai tempereze situația. 

Irena venise s-o ajute pe Olivia, așa că fata încerca să facă 

orice pentru a o face pe Rachel să se simtă inutilă și de prisos. 
Cu toate astea, Rachel își spunea că era mai bine așa. Nu voia 
să plece simțindu-se vinovată că o lasă pe Olivia fără ajutor. 
Acum, cel puţin, avea la cine să apeleze. 

În seara dinaintea plecării, Olivia organiză o cină festivă în 
cinstea lui Rachel. Aceasta le era foarte recunoscătoare că a fost 
primită cu atâta bucurie în casa lor și le mulţumi pentru asta 
gazdelor. 

Rachel știa că va duce dorul Mariei și a golfului Juanastra, 
dar totul era aranjat și trebuia să plece. 

Imediat după cină, Olivia se retrase în camera ei, pentru că 
nu se simţea bine. Rachel era chiar îngrijorată. Își spuse că va 
păstra legătura cu ea și spera ca într-o zi să poată veni din nou 
s-o viziteze. 

După ce și Marcus se retrase și masa fu strânsă, Irena o 
abordă pe Rachel: 

— Vreau să vorbesc cu tine, îi zise fata, pe un ton ciudat. 

Rachel nu dorea să discute cu Irena, dar se părea că fata 
voia să-i spună ceva și era sigură că avea s-o facă oricum cu sau 
fără permisiunea ei. 

Irena își aprinse mai întâi o țigară. 

— Te rog, Irena, spune-mi ce ai de spus, apoi lasă-mă să 
plec. Sunt foarte obosită. lar mâine dimineaţă trebuie să mă 
trezesc devreme. 

— Nu te alarma, Rachel. Ce vreau să-ți spun, nu va dura 

mult. Începu să se plimbe încet prin cameră. Ştiai că André a 
început demersurile de divort? Dacă lucrurile merg bine, el și 
Leonie vor fi căsătoriți până la sfârșitul anului. 

— Asta voiai să-mi spui? 

— E o parte, zise ea, cu ironie. Uite care e restul, adăugă 
deschizând poșeta de unde scoase o foaie de hârtie pe care 
i-o înmână. André m-a rugat să-ți dau asta. A zis că vei ști 
despre ce e vorba. 

Rachel se încruntă și se uită pe hârtie. Era un cec pe care 
era trecută o sumă mare de bani. 

— Nu înţeleg, zise ea, cu voce tremurătoare. Ce e asta? 

— Nu înţelegi de ce ţi-a trimis-o? El mi-a spus că știi despre 
ce e vorba. 

Rachel știa că era un cec scris de André, care data cu trei zile 
în urmă, adică exact atunci când Irena plecase de acasă. 

— EL...ţi-a dat asta! murmură ea, încă nevenindu-i să creadă. 

— Bineînţeles! Ce credeai? Oh, Rachel nu mai fi atât de 
şocată. Sunt doar niște bani! 

Rachel se simţea foarte rău. Nu-i plăcea că André i-a trimis 
bani şi mai ales că a ales-o pe Irena ca intermediar. 

Rupse cecul în bucățele pe care le aruncă în faţa Irenei. 

— Să-i spui că n-am nevoie de banii lui murdari! N-am avut 
niciodată nevoie, zise ea, și se repezi spre ușă. 

Simţea o greață puternică și abia reuși să ajungă în camera 
ei. 

N-a crezut niciodată că André ar putea fi atât de crud şi de 
insensibil încât ar putea s-o umilească în faţa Irenei. Făcuse un 
gest de neînchipuit! Cum putea fi așa? După tot ce trăiseră 
împreună! 

Acum, nu mai conta decât faptul că el nu știa nimic despre 
sarcină. Și era sigură că ea nu va dori să-i spună vreodată... 


Capitolul 9 


Lui Rachel îi trebuiră câteva săptămâni ca să se obișnuiască 
din nou cu viaţa la Londra. Erau atâtea lucruri de care trebuia 
să se ocupe, atâtea lucruri pe care trebuia să le aranjeze...Vizita 
la mormântul tatălui său fu peste puterile ei. Îşi aminti atunci 
tot ceea ce-i făcuse André. Reuși cu greu să treacă peste acele 
momente și să nu se mai gândească la ele un timp. 

Era atât de ciudat să locuiască acum singură în 
apartamentul de deasupra magazinului de antichităţi, unde 
avea atâtea amintiri legate de tatăl său! 

Doamna Verity, care rămăsese să aibă grijă de magazin în 
lipsa ei, părea singura persoană pe care o cunoștea, fiindcă de 
când se căsătorise cu André nu-și mai făcuse alți prieteni. Mai 
primea vizite de la cunoștințe vechi de-ale tatălui său, dar 
n-avea pe nimeni apropiat de vârsta ei, căruia să i se confeseze. 

Magazinul avea nevoie de o curățenie generală și Rachel fu 
foarte recunoscătoare când fata doamnei Verity, Hannah, se 
oferi s-o ajute. 

Împreună, făcură ca locul să strălucească din nou. Prietenul 
lui Hannah, John Adamson veni să le ajute să mute mobila mai 
grea. În următoarele câteva săptămâni, se împrieteni cu cei doi 
tineri şi reuși să se simtă mai bine în prezenţa lor. Ştia că la un 
moment dat va fi nevoită să le povestească despre starea în 
care se afla, dar încerca să amâne cât mai mult acel moment. 

Când magazinul fu gata, Rachel merse la avocat ca să-l 
întrebe dacă era înțelept să-l vândă. Domnul Cropper era un 
prieten vechi de-al tatălui ei și o privi speculativ pe Rachel 
când îi auzi intenţiile. 

— Vrei să vinzi? 

— Nu ştiu sigur, dar mă întreb dacă...ar fi o idee bună. 

— Depinde de ce vrei să faci mai departe, Rachel. Adică, tatăl 
tău mi-a spus că e posibil să mergi să locuiești în Bahamas, dar 
acum, Că te-ai întors, eşti hotărâtă să rămâi? 

— Oh, da, intentionez să rămân. 

— Ei bine, în cazul ăsta, dacă vinzi magazinul, unde te 
gândești să locuiești? Mai ai alt venit? 

— Dacă vând magazinul, cred că voi găsi să cumpăr un 
apartament pe undeva. Apoi, mai târziu, m-aș putea angaja. 

— Dar, draga mea, dacă vinzi magazinul, până te vei angaja 
îţi va fi foarte greu să-ți asiguri traiul. Oftă. Spune-mi, Rachel, 

de ce vrei să vinzi o afacere care îţi asigură o viaţă liniștită? 
Tatăl tău ţi-a lăsat toate lucrurile cum trebuie. Depinde de tine 
să faci afacerea un succes. 

— Mă tem că magazinul acela ar fi prea mult pentru mine. 

— Eu nu cred asta. O tânără de vârsta ta se poate descurca! 

— Sunt însărcinată, domnule Cropper, zise ea încet. 

Urmară câteva clipe de tăcere. 

— Înţeleg, spuse el, surprins. Îmi cer scuze, Rachel. N-am 
ştiut... 

— Nu-ţi face griji. Dar acum, că știi, ce mă sfătuieşti să fac? 

— Spune-mi, zise el precaut, soțul tău... — pentru că încă 
mai e soțul tău — știe de acest bărbat? 

— Nu e vorba despre alt bărbat! răspunse ea. 

— Adică... 

— Da, e copilul lui! 

— Atunci, pentru numele lui Dumnezeu, de ce te-a lăsat să 
vii până aici ca să începi de una singură o afacere? 

— Nu știe. 

— Nu ştie? repetă el. 

— Nu, şi n-am de gînd să-i spun. Așa că putem continua... 

— Stai puţin. Rachel, sper că nu te aștepți să vii aici cu o 
poveste ca asta și eu să-ți dau un sfat pe loc. Am nevoie de timp 
de gândire. Dar de ce nu i-ai spus? 

— Soţul meu a înaintat actele de divorţ, zise ea. 

— Scuză-mă, Rachel, că-ți spun asta, dar n-ar trebui să-i 

acorzi divorțul fără să ştie că aștepți un copil. Până la urmă, e 
și al lui. 

— André n-are niciun drept asupra acestui copil. A plătit cu 
un cec pentru el. 

— Un cec? Era o sumă mare? Îl mai ai? 

— Nu, l-am rupt. 

Domnul Cropper nu putea să arate mai perplex decât atât. 
Dar fu destul de manierat încât să nu mai continue discuţa, cu 
toate că se vedea clar că i-ar fi făcut mare plăcere. 

— După cum ţi-am mai spus, Rachel, trebuie să mă gândesc 
la ce mi-ai spus. De aceea, te rog să revii peste câteva zile ca 
să-ţi pot da un răspuns. 

— Bine spuse ea dar, înainte să iasă pe ușă, se întoarse 
brusc. Sper că n-aveţi de gând să-i spuneţi soţului meu ceea ce 
tocmai aţi aflat, nu? 

— Bineînţeles că nu. Problemele clienţilor mei sunt 
confidentiale. 

Rachel zâmbi și ieși din biroul lui. Ştia că orice problemă ar 
avea, domnul Cropper era un om de încredere. 

Hannah veni la magazin la puţin timp după ce Rachel 
ajunsese acolo. O găsi pe tânără întinsă pe o canapea şi 
Hannah, de cum o văzu, se îngrijoră. 

— Eşti palidă, Rachel. Te simţi bine? 

— Mă simt doar putin obosită. Vrei să-mi faci un ceai, te rog? 
Am ajuns acasă acum câteva minute și mi-aș face eu unul, dar 

n-am energia necesară. 

— Sigur, draga mea, zise fata, care intră în bucătărie și 
pregăti ceaiul. Vrei s-o chem pe mama? 

— Oh, nu, Hannah. Îmi voi reveni. Apoi oftă. Oh, vei afla mai 
devreme sau mai târziu, așa că mai bine îți spun acum: aștept 
un copil. 

— Oh! Eşti însărcinată! exclamă fata. Oh, Doamne! Și ai 
muncit atât! 

— Ei, nu sunt atât de fragilă, Hannah. Dar obosesc repede, 
asta-i tot. 

— Înţeleg, zise ea în timp ce veni cu ceaiul. 

— Stai lângă mine, zise Rachel. Spune-mi ce am stârnit în 
tine? 

— Oh, nu fi prostuță, Rachel! Ce e așa nefiresc? Doar ești 
căsătorită, nu? 

— Da, dar soţul meu nu știe că sunt însărcinată. 

— Oh, înţeleg. Nu e copilul lui, zise ea, îmbujorată. 

— Ba nu, e al lui! Oh, Hannah, nu ştiu dacă pot să-ți explic. 
André, soţul meu, nu mă iubește. Vrea să divorţeze de mine. 

— Porcul! exclamă tânăra cu vehemenţă. Şi să te lase singură 
într-o asemenea situaţie! 

— Nu e chiar așa, încercă Rachel s-o tempereze. Andre ar 
considera că e o dovadă de moralitate să aibă grijă de mine și 
de copil, dacă ar ști. Şi chiar cred că ar renunţa la divorț. Dar 
eu nu-l vreau așa, înţelegi? Dacă m-ar iubi cu adevărat, atunci 

ar fi altfel. Atunci i-aș spune. Dar nu în situaţia asta. A făcut 
niște lucruri îngrozitoare, lucruri care nu m-au lăsat să mă 
îndoiesc că nu simte nimic pentru mine. 

Fata își mușcă limba, încercând să se controleze. 

— Oh, îmi pare rău pentru tine. Dar cum te vei descurca? Cu 
magazinul și cu toate? 

-De asta am ieşit. Am fost să vorbesc cu avocatul, să văd 
dacă e bine sau nu să vând. 

— Înţeleg. E păcat să-l vinzi acum, când arată așa de frumos. 
E o afacere mică, dar care poate fi prosperă. Dacă ai avea pe 
cineva care să te indrume, care să știe despre antichități...Uite, 
de exemplu pe cineva ca John... 

— John se pricepe la asta? 

— Puțin. Obișnuia să vină aici când tatăl tău trăia și să 
vorbească cu el despre ele. Dar bănuiesc că nu l-ai observat... 

— Nu chiar, dar acum că îmi spui de asta, parcă îmi amintesc 
de un băiat care venea mereu... Oh, poate că până la urmă 
n-ar fi o idee rea să păstrez magazinul. Până la urmă, aţi putea 
să vă ocupati voi de el când va veni copilul pe lume. 

Hannah râse. 

— Vom fi şi căsătoriţi până atunci. Poate nu e o idee chiar 
atât de rea. 

— Da, Hannah, dar cred că până la urmă voi fi nevoită să 
vând, spuse Rachel, gândindu-se mai bine. Nu-mi permit să vă 
plătesc şi peste câteva luni nu mă voi mai putea ocupa de el. 

— Cred că ai dreptate, se resemnă fata. Dar nu-i nimic, eu și 
John sperăm că într-o bună zi vom avea propriul nostru 
magazin. Tata mi-a promis să ne ajute. 


e 


În următoarele zile, Rachel primi și răspunsul domnului 
Cropper, care considera că era cel mai bine ca magazinul să fie 
vândut, așa că fu pregătit și scos la vânzare. Rachel considera 
CĂ cu cât termina mai repede povestea asta, cu atât era mai 
bine. Oricum, voia să facă aranjamentele cu mult înainte de 
nașterea copilului. 

Avu câţiva vizitatori, unii interesaţi de oferta ei, alții doar 
curioși, dar în câteva zile apăru un cumpărător hotărât cu care 
bătu palma. 

În cele din urmă, se obişnui cu ideea că trebuie să 
părăsească acest cartier. Dar până atunci, doamna Verity se 
oferise s-o găzduiască până când va găsi un apartament. 

Într-o seară, înainte să plece din apartamentul de deasupra 
magazinului, exact când ieşea din duș, auzi o bătaie puternică 
în ușă. Era deja seară și știa că n-are la cine să apeleze acum. 
Încercă să nu aprindă lumina și se așeză pe pat. Bătăile 
încetară și își zise că persoana insistentă plecase. Începu să-și 

perie părul, dar bătăile se auziră din nou. 

Începu să se sperie. Oare cine putea să bată ca un nebun la 
o oră așa de târzie? Puteau fi niște adolescenţi puși pe farse? 
S-o sune pe doamna Verity la ora asta? Sau să meargă să vadă 
despre ce era vorba? Ezită puţin. Putea să coboare pe 
întuneric. Până la urmă, lumina din stradă îi permitea să vadă 
cine era persoana respectivă. 

Cobort şi observă silueta unui bărbat, care aștepta lângă 
ușă. Oare cine era acest impertinent care-și permitea s-o 
deranjeze la ora asta? Era cumva noul proprietar? Dar n-avea 
dreptul să vină înainte de a o anunţa. Ezită puţin, dar când să 
ia o decizie auzi: 

— Rachel! Deschide ușa asta! Stiu că ești acolo! Pentru 
Dumnezeu! 

Rachel încremeni. Era André. Oh, ce căuta aici? 

Ajunse tremurând la ușă. 

— Andre? Tu ești? 

— Bineînţeles că sunt eu! Deschide ușa! 

— De ce ai venit? 

— Rachel, zise el cu voce scăzută. Atrag atenţia aici. Vrei să 
fiu arestat fiindcă încerc să sparg ușa asta? 

Rachel descuie şi se dădu un pas înapoi, lăsându-l să intre. 

De cum ajunse înăuntru, bărbatul își aruncă haina pe un 
scaun. 

— Ei bine? N-ai de gând să mă inviti sus? N-am bătut atâta 

drum ca să vorbesc cu tine pe întuneric. 

Rachel îl conduse în sufrageria de la etaj. Aprinse lumina 
și-l întrebă direct: 

— Ei bine, de ce ai venit aici? E o mare surpriză pentru mine. 

— Este? Nu ştiai că voi veni cât de repede pot? N-am făcut 
așa mereu? 

— Nu ştiu de ce trebuia s-o faci și acum. 

— Nu? Poate fiindcă m-ai considerat mereu un fraier în ceea 
ce te privește. 

— André, nu ești coerent! 

— Nu? De ce n-ai venit la Veros și ai plecat direct la Londra? 

— La Veros? 

— Bineînţeles. Şi dacă n-o făceai pentru mine, măcar s-o fi 
făcut-o pentru mama. 

Rachel se așeză pe un scaun. Începea să se simtă din nou 
rău. 

— De ce să mă întorc la Veros? Casa mea e aici. 

O scânteie sclipi în ochii bărbatului. 

— Credeam că puteai să faci măcar asta. 

— Dar de ce? Cu siguranță, mama ta știa de la Marcus că o 
să mă întorc la Londra. 

— I-a spus că pleci din Juanastra. De aceea, Irena a fost de 
acord să vină în locul tău. 

— Așa, Şi? 

— Eşti atât de inocentă, zise el, privind-o cu blândeţe. Poate 

de aceea nu mi te pot scoate din minte. 

— André, despre ce vorbeşti? 

— Bine, bine, o să-ţi spun. Ştii că Irena te-a invitat la Veros. 
Mama ti-a trimis un mesaj prin ea. Ştia că vrei să pleci din 
Brazilia și din dorința mea, te-a invitat să stai cu ea. 

— Din dorinţa ta? repetă ea. Oh, André, n-are niciun sens 
ceea ce spui. N-am primit niciun mesaj. 

Andre o privi neîncrezător. 

— Ba sigur că ai primit mesajul. Irena ţi l-a dat. I-a spus 
mamei că n-ai ascultat-o. Că ai insistat că vrei să te întorci la 
Londra. 

— André, nu înțeleg... 

— Bine, atunci, voi fi şi mai explicit. 

O trase în braţele lui și o sărută. Rachel se zbătu preţ de 
câteva clipe, dar buzele lui o invitau să capituleze. 

— Oh, Doamne, Rachel, trebuie să mă lași să am grijă de 
tine. Am nevoie de tine mai mult decât de aerul pe care-l 
respir! 

— Ce-ai spus? Cum poţi spuce așa ceva? Leonie... 

— Oh, la naiba cu Leonie! Tu ești singura femeie pe care o 
iubesc și pe care am iubit-o vreodată. Ştii bine asta! 

— Nu crezi ce spui. Ştii că eu sunt temperamentală și 
încăpăţânată, şi nu te ascult... 

— Rachel, am nevoie de tine. Nu întelegi? Știu că te-am urât, 
te-am și rănit, dar mereu am făcut-o fiindcă te iubesc foarte 

mult. Rachel se eliberă din brațele lui. 

— Te rog, continuă ce îmi spuneai despre mama ta și Irena. 
N-am primit niciun mesaj de la mama ta și a trecut mai bine de 
o lună de când am plecat din Brazilia. 

André oftă. 

— Ştiu, mormăi el. Mi-a fost atât de greu fără tine! 

— Ce vrei să spui? 

— Când am aflat că ai plecat în Anglia, am zburat la Rio ca 
să vorbesc cu Olivia. Să aflu dacă i-ai spus ceva sau... În fine, 
când am ajuns, Olivia era în spital și am vorbit cu Irena... 

— În spital? Ce s-a întâmplat? 

— A pierdut copilul. 

— Oh, nu! 

— Da. Maria a fost neascultătoare și Irena o certa. Olivia s-a 
grăbit să-i spună să înceteze și a coborât scările în fugă, s-a 
împiedicat și a căzut. Irena a trimis după doctor, dar era prea 
târziu. Am înţeles că nici nu se simţise prea bine. 

— Biata de ea. Mi-aș fi dorit să fi știut! 

— Da, se pare că Irena a provocat multe neplăceri în familie. 
Oricum, am sfătuit-o să plece într-o călătorie şi m-a asigurat că 
aşa va face. Acum, cum rămâne cu noi, Rachel? 

— Ai plecat fără să-mi spui nimic și apoi a apărut cecul acela! 

— Despre ce cec vorbeşti? întrebă André. 

— O să-ți povestesc imediat. Dar mai întâi, spune-mi de ce 
ai plecat. 

— Bine. Am plecat fiindcă știam că mai întâi trebuie să 
vorbesc cu Leonie, să-i spun că totul s-a terminat, înainte de a 
vorbi cu tine. N-a fost deloc uşor, nici cu ea, nici cu părinţii ei. 
Apoi, mama s-a îmbolnăvit...Parcă toate lucrurile se întâmplau 
ca să nu fim împreună. 

— Cred că Irena știa că te-ai despărţit de Leonie, zise ea. 

— Bineînţeles. Chiar ne-am certat pe tema asta. Dar apoi, 
cînd Marcus a zis că vei pleca din Rio, am pus-o pe mama să te 
invite la Veros. Când am văzut că nu vii, eram în stare să te 
omor. 

Rachel se așeză din nou pe scaun. Își prinse capul în mâini. 

— Irena mi-a dat un cec și nu mi-a transmis niciun mesaj. A 
zis că i-ai spus că eu știu pentru ce sunt banii aceia. 

— Oh, Doamne! Și tu ai crezut-o? 

— De ce nu? Cecul era scris de tine. 

— Da, dar eu semnez cecuri tot timpul. Nu cred că i-a fost 
greu să obțină unul. Poate chiar mi-a falsificat 
semnătura....Deci de asta ai plecat atât de repede... 

— Pe de o parte. 

— Și restul? 

— Spune-mi mai bine de Olivia. Cum se simte acum? 

— E puţin deprimată, dar Marcus a luat-o într-o călătorie și 
cred că acum și-a mai revenit. Din cauza asta nu m-am putut 
întoarce imediat la Londra. La început am fost atât de furios, 
încât n— am mai vrut să te văd vreodată. Zâmbi slab. Iar când 

Marcus şi Olivia au plecat în State, am rămas să am grijă de 
afacerea cu Hemming. 

— Înteleg. Şi acum, ești liber? 

— Aproape, zise el, privind-o poznaș. Vino aici, iubito, vreau 
să fac dragoste cu tine. 

Rachel nu ezită. Nu mai avea motiv. Simti căldura trupului 
său şi se simți din nou ca făcând parte dintr-o familie. 


KKK 


Se trezi dimineața devreme şi, după ce-i dădu părul la o 
parte de pe ochi, îl văzu pe André care o privea. 

— Iubeşte-mă, frumoaso! o luă el în brate. 

— Oh! André, am... ceva să-ți spun, începu ea, după ce-l 
sărută. 

— Sper că nu e ceva rău. 

— Oh, sper și eu să nu crezi asta. Se ridică în capul oaselor. 
Aştept un copil. 

— Un copil? repetă el. Copilul meu, zise el, ca pe o 
declaratie. 

— Bineînţeles. 

— Şi n-aveai de gând să-mi spui? 

— Cum să-ți spun asta? Ştiam că o să te căsătorești cu Leonie 

imediat ce scăpai de mine. Dacă ţi-a fi spus despre copil, ai fi 
crezut probabil că profit de situaţie. 

— Că profiti? o întrebă el, stupefiat. Oh, Rachel, ce mai pot 
să spun? 

— Nu-ţi pare rău? 

— Mie? De ce întrebi asta? Oare...tu nu ţi-l dorești? 

— Oh, ba da, foarte mult chiar. 

— Copilul nostru, murmură el, mângâindu-i pântecul. Oh, 
cât de mult te iubesc! 

— Voi arăta îngrozitor în următoarele câteva săptămâni, zise 
ea, preventiv. 

— Nu și în ochii mei. Niciodată în ochii mei nu vei fi mai 
frumoasă ca acum! 


KKK 


André opri iahtul aproape de țărm. Era o zi însorită de vară 
și în jur era multă liniște. 

— Oh, André, zise Rachel, ce mult a trecut de când n-am mai 
ieșit în larg, nu-i așa? 

— Hm, prea mult, zise el. Dar o să rezolv asta pe viitor. 

— Sper că tu și fiul nostru nu mă veţi şantaja cu asta. 

— Oh, nu cred, zise el, zâmbind. 

Rachel îl privi cu blândete. 

— Nu ştiu dacă merit să fiu atât de fericită. Ştii, nu prea am 
avut timp să vorbesc cu tine de când s-a născut Robert. Mama 
ta a fost mereu prin preajmă...Dar vreau să știi că mi-am dat 
seama ce mare greșeală am făcut că te-am părăsit atunci. 

— Şi eu am greșit, să știi. N-ar fi trebuit să te las să pleci. Ar 
fi trebuit să mă port cu tine cum s-a purtat Marcus cu Olivia 
când a pierdut copilul. Cred că toţi învăţăm din greșeli... 

— Sper că acum mă crezi când îţi spun că n-am făcut nimic 
intenţionat ca să pierd sarcina. 

André încuviință din cap. 

— Ştiu, draga mea. Acum sunt convins de asta, zise el. De 
acum încolo, să știi că nu mai sunt capul afacerii Sanchez. 
Vreau să mă dedic familiei. Bineînţeles, îmi voi da părerea... 

— Bineînţeles, completă Rachel. 

— Dar de acum încolo, tu și Robert sunteţi cei mai 
importanţi pentru mine. 

Iahtul fu ancorat și André își ajută soţia să coboare. 

Olivia ieși să-i întâmpine cu micul Robert Sanchez în brațe. 
Băieţelul, acum în vârstă de o lună era micut, dolofan și brunet 
ca tatăl lui. Era pur şi simplu adorabil. 

— Oh, Olivia, ţi-a dat bătăi de cap? întrebă Rachel. 

— Bineînţeles că nu, tocmai s-a trezit și n-am putut rezista 
să nu-l iau în braţe. Patru luni mi se pare o perioadă atât de 
mare! 

Olivia era din nou însărcinată cu al doilea copil, iar în patru 
luni avea să-l aducă pe lume. 

Intrară amândouă în casă, unde Marcus vorbea cu André în 
timp ce prepara niște băuturi. 

Rachel se uită în jur cu plăcere. Ce minunat era că acum se 
putea bucura de o a doua șansă! Iubirea ei şi a lui André 
devenise mai puternică din cauza separării dintre ei. Dar ce 
bine că acum erau impreună! 

— Olivia mi-a spus că ai lăsat magazinul tatălui tău unui 
cuplu tânăr, zise Marcus, la un moment dat. 

— Da, aşa e. Fata, Hannah, mi-a fost de mare ajutor când 
m-am întors în Anglia. Ea și părinţii ei ne erau vecini. 

— Înţeleg. Și se pricep la afacere? 

— Putin, zise André. Dar vor învăţa. John e un băiat istet. 
Mi-a plăcut de el. 

— Vin după Crăciun să petreacă câteva săptămâni cu noi. 
N-au avut timp să plece în luna de miere, așa că și-o vor 
petrece aici. 

— Sunt sigură că o să le placă, zise Olivia, care apoi se 
adresă soţului ei: Marcus, noi de ce nu avem o casă ca a lor? 

— Spune-mi sincer, André, îl întrebă Rachel, mai târziu, 
când se schimbau pentru cină. De ce ai venit în Brazilia când 
eram la fratele tău? Se întoarse pentru ca el să-i ridice 
fermoarul de la rochie și când făcu asta, o luă în brațe cu 
posesiune. 

— Ştii de ce. Trebuia să mă asigur că era adevărat ce mi-ai 
spus în noaptea aceea, pe Veros. 

— Te-ai purtat atât de rău cu mine în acea noapte! murmură 
ea. 

— Așa e, nu? şopti cu buzele lângă urechea ei. Doar ţi-am 
spus că nu-mi plăcea efectul pe care-l aveai asupra mea! 

— Şi acum? întrebă ea, cu un soi de satisfacţie în voce. 

— Şi acum, aş dori să terminăm cu îmbrăcatul, zise el, 
oarecum enervat. Sau...poate preferi să nu coborâm la cină... 


Sfârşit 


